ދާރުލް އިމާނުގެ6ވަނަ ފަންގިފިލާއަށް ފަތުވާއާބެހޭ މަޖިލިސް ބަދަލުކުރެއްވުމަށް ދާރުލް އީމާނުގައި އޮފީސް ސެޓަޕް ހެދުމާއި އަދި އެއާއި ގުޅިގެން ކުރަންޖެހޭ އެހެނިހެން މަސައްކަތްތައް ކުރުން\nދާރުލް އިމާނުގެ6ވަނަ ފަންގިފިލާއަށް ފަތުވާއާބެހޭ މަޖިލިސް ބަދަލުކުރެއްވުމަށް ދާރުލް އީމާނުގައި އޮފީސް ސެޓަޕް ހެދުމާއި، އަދި އެއާއި ގުޅިގެން ކުރަންޖެހޭ އެހެނިހެން މަސައްކަތްތައް ކޮށްދޭނެ ފަރާތެއް ހޯދުމަށް ބޭނުންވެގެން ކުރެވުނު ނަންބަރު: (IUL) 142-A1/142/2020/53(13 ޖުލައި 2020 ) ގައި ރަޖިސްޓްރީކުރުމަށް ދެވިފައިވާ މުއްދަތު އަދި ބިޑް ބަލައިގަން ވަގުތުގައި ފުށުއެރުމެއްވާތީ އެކަން ތިރީގައިވާގޮތަށް އިޞްލާޙުކުރެވިފައިވާ ވާހަކަ ދެންނެވީމެވެ. މި ބަދަލާއި ގުޅިގެން އެއިޢުލާންއާގުޅިގެން ރަޖިސްޓްކުރައްވާފަރާތްތަކުން2ވަނަ ފަހަރަށް ރަޖިސްޓަރކުރައްވަން ޖެހިވަޑައިނުގަންނަވާނެއެވެ.\nބީލަމުގައި ބައިވެރިވެލައްވަން އެދޭ ފަރާތްތަކުން 13 ޖުލައި 2020 އިން 16 ޖުލައި 2020 ގެ 09:30 އާ ހަމައަށް މި މިނިސްޓްރީގެ މެއިލް [email protected] މެދުވެރިކޮށް ރަޖިސްޓްރީ ކުރެއްވުން އެދެމެވެ.\nމި އިޢުލާނާއި ގުޅޭ މަޢުލޫމާތު ކަރުދާސް ޕްރީބިޑް މީޓިންގގައި ޙަވާލުކުރެވޭނެއެވެ. އޭގެ ފަހުން މަޢުލޫމާތު ކަރުދާސް ލިބިގަތުމަކީ ބިޑް ހުށަހެޅުމަށް ރަޖިސްޓްރީ ކުރާ ފަރާތުގެ ޒިންމާއެކެވެ.\nޕްރީ ބިޑް މީޓިންގ އޮންނާނީ 16 ޖުލައި 2020 ވަނަ ދުވަހުގެ 10:00 ގައި މިނިސްޓްރީގެ މީޓިންގ ރޫމް 01 ގައެވެ.\nއަންދާސީ ހިސާބު ހުށަހަޅުން އޮންނާނީ 21 ޖުލައި 2020 ވަނަ ދުވަހުގެ 12:00 ނިޔަލަށް މި މިނިސްޓްރީގެ މެއިލް [email protected] މެދުވެރިކޮށެވެ. މި ގަޑީގެފަހުން ފޮނުވާ އެއްވެސް އަންދާސީ ހިސާބެއް ބަލައި ނުގަންނާނެ ވާހަކަ ދަންނަވަމެވެ.\nއަންދާސީ ހިސާބު ހުށަހެޅުމަށް ރަޖިސްޓްރީ ނުކުރައްވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ނޯންނާނެ ވާހަކަވެސް ދަންނަވަމެވެ.\nއިތުރު މަޢުލޫމާތު ބޭނުންފުޅުވާ ފަރާތްތަކުން ([email protected]) އަށް އީމެއިލް ކުރެއްވުން އެދެމެވެ. ނުވަތަ 3020261، 3030286، 3020212 ނަންބަރާ ގުޅުއްވައިގެން މަޢުލޫމާތު ސާފުކުރެއްވުން އެދެމެވެ.\nނަންބަރު: (IUL) 142-A1/142/2020/54\nސުންގަޑި: 14 ޖުލައި 2020 0930


Ras Online - މާލޭގެ ރައްޔިތުންނަށް އަތޮޅުތަކުން ގޯތި ލިބޭނެގޮތް ފަހިވާންޖެހޭނެ - އަސްލަމް\nމާލޭގެ ރައްޔިތުންނަށް އަތޮޅުތަކުން ގޯތި ލިބޭނެގޮތް ފަހިވާންޖެހޭނެ - އަސްލަމް\nމަރިޔަމް ލައިޝާ 13 އޮކްޓޯބަރު 2021 - 11:50\nމުހައްމަދު އަސްލަމް: މިނިސްޓަރ އޮފް ނޭޝަނަލް ޕްލޭނިންގ ހައުސިން އެންޑް އިންޕްރާސްޓްރަކްޗަރ\nއަތޮޅުތަކުގެ ރަށްތަކުގެ ރައްޔިތުންނަށް މާލެއިން ބިމާއި ގޯތި ލިބޭ ފަދައިން މާލޭގެ ރައްޔިތުންނަށްވެސް ރާއްޖޭގެ ރަށްތަކުން ބިން ލިބޭނެ އިންތިޒާމެއް ހަމަޖެހެން ޖެހޭނެކަމަށް މިނިސްޓަރ އޮފް ނޭޝަނަލް ޕްލޭނިންގ ހައުސިނގ އެންޑް އިންފްރާސްޓަރަކްޗަރ މުހައްމަދު އަސްލަމް ވިދާޅުވެއްޖެއެވެ.\nއަސްލަމް މިހެން ވިދާޅުވީ، މިއަދު ބޭއްވި ރައްޔިތުންގެ މަޖީލީހުގެ ޖަލްސާގައި މާލޭގެ ރައްޔިތުންގެ ބޯހިޔާވަހިކަން ފޯރުކޮށްދިނުމަށް ކުރެވޭ މަސައްކަތްތަކާ ގުޅޭގޮތުން މަޖިލީހުގެ މެޖޯރިޓީ ލީޑަރު ޢަލީ އާޒިމް ކުރެއްވި ސުވާލަށް ޖަވާބު ދެއްވަމުންނެވެ.\nއެގޮތުން މެމްބަރު ވަނީ އަތޮޅުތަކުގެ ރަށްރަށުން މާލޭގެ ރައްޔިތުންނަށް ގޯތި ނުލިބޭތީ އެކަމުގައި އޮތް މަގަކީ ކޮބައިތޯ އައްސަވާފައެވެ. މެމްބަރުގެ މި ސުވާލަށް ޖަވާބު ދެއްވަމުން މިނިސްޓަރ އަސްލަމް ވިދާޅުވީ، މާލެ ތަރައްގީވެ ކުރިއަރާފައިވަނީ އަތޮޅު ތެރޭގެ ރައްޔިތުން މާލެ އައިސް މާލެ ތަރައްގީކުރުމަށް ކުރި ބުރަ މަސައްކަތުން ކަމަށާއި، ހަމަ އެފަދައިން މާލޭގެ ރައްޔިތުންނަށްވެސް އަތޮޅު ތެރޭގެ ރަށްތަކުގައި ވަޒަންވެރިވެ، ބިން ލިބޭނެ ގޮތެއް ނެތުމަކީ އޮތް ކަންބޮޑުވުމެއް ކަމަށެވެ.\nމިއީ ތަރއްގީވެފައިވާ ޒަމާނެއްކަމަށާއި، އެހެންކަމުން ރާއްޖޭގެ ހުރިހާ ރައްޔިތުންނަށްވެސް އެމީހަކު ބޭނުން ތަނެއްގައި ވަޒަންވެރިވުމުގެ ފުރުސަތު ލިބެން ވާނެކަމަށް މިނިސްޓަރ ވަނީ ފާހަގަކުރައްވާފައެވެ. އަދި ޤާނޫނު އަސާސީން އެއްވެސް ރައްޔިތަކަށް ރާއްޖޭގެ އެއްވެސް ރަށަކުން ގޯތި ލިބުމަށާއި، ދިރިއުޅުމަށް މަނާ ނުކުރާކަމަށާއި، މިކަމަށް ކައުންސިލްތަކުން އެއްބާރުލުން ދޭތަން ނުފެންނަކަމަށްވެސް މިނިސްޓަރ ވިދާޅުވިއެވެ.\nއަދި އަސްލަމް ވިދާޅުވީ މާލޭގެ ރައްޔިތުންނަށް ބޯހިޔާވަހިކަން ކަށަވަރު ކޮށްދިނުމަށް ސަރުކާރުން ދަނީ މެދުކެނޑުމެއްނެތި މަސައްކަތްކުރަމުން ކަމަށެވެ.\nމާލެއިން ލިބިފައިވާ ބިން ދޫކޮށްލުމުން ފުލެޓެއް ނުވަތަ ގޯއްޗެއް ދިނުމަށް މި ސަރުކާރުން ވެފައިވާ ވައުދު ފުއްދުމުގެ ގޮތުން ހިންގާ ޕްރޮގުރާމުގެ ދަށުން ދޫކުރާނީ 1،200 ގޯތިކަމަށް މިއަދުގެ ޖަލްސާގައި މިނިސްޓަރ އަސްލަމް ވަނީ ވިދާޅުވެފައެވެ.\nއެގޮތުން އަސްލަމް ވިދާޅުވީ ރައީސް ނަޝީދުގެ ވެރިކަމުގައި ހިންގެވި ވެށިފަހި މާލެ ޕްރޮގުރާމުގެ ދަށުން ގޯތި ދޫކޮށްލި ބައެއް ފަރާތްތަކަށް ގޯތި ދޫނުކުރެވި ހުރިކަމަށާއި، މިހާރު އެ މަސައްކަތުގައި އޭނާއަށް ކުރެއްވޭނެ ކަމެއް ނެތްކަމަށްވެސް އަސްލަމް ވަނީ ވިދާޅުވެފައެވެ. ސަބަބަކީ މިހާރު އެމަސައްކަތް ކުރެވޭނީ ގާނޫނީ އިދާރާތަކުން ކަނޑައަޅާ ހަމަތަކުގެ ތެރެއިން ކަމަށް ވާތީ ކަމުގައި މިނިސްޓަރ އަސްލަމް ވިދާޅުވިއެވެ.\nވެށި ފަހި މާލެ ޕްރޮގްރާމަކީ މާލޭގައި ދިރިއުޅޭ ފަރާތްތަކުގެ ތެރެއިން ބޯހިޔާވަހިކަން އެންމެ ބޮޑަށް ބޭނުންވެފައިވާ ފަރާތްތަކަށް ހައްލެއް ހޯދާދިނުމުގެ ގޮތުން ކުރީގެ ރައީސް މުޙައްމަދު ނަޝީދުގެ ވެރިކަމުގައި ހިންގި ޕްރޮގްރާމެކެވެ.


Male' gai 24 gadi irah huhdha dheynee bodethi maguthakugai hunna fihaarathakah: City council | Mihaaru\nމާލޭގައި 24 ގަޑިއިރަށް ހުއްދަދޭނީ ބޮޑެތި މަގުތަކުގައި ހުންނަ ފިހާރަތަކަށް\n09 ޖެނުއަރީ 2019 - 16:295comments\nމާލޭ ސިޓީ ކައުންސިލްގެ ޑެޕިއުޓީ މޭޔާ ޝަމާއު ޝަރީފު ވިދާޅުވީ، 24 ގަޑި އިރު ފިހާރަތަކާއި ރެސްޓޯރެންޓްތައް ހިންގުމަށްޓަކައި ސަރަހައްދުތައް ކަނޑައަޅާ އެ މައުލޫމާތުތައް އިކޮނޮމިކް މިނިސްޓްރީއާ ހިއްސާކޮށްފައިވާ ކަމަށެވެ. އަދި ސިޓީ ކައުންސިލުން ފޮނުވާ ސަރަހައްދުތައް ފައިނަލް ކުރާނީ އެ މިނިސްޓްރީން ކަމަށް އޭނާ ވިދާޅުވި އެވެ.\nޝަމާއު ވިދާޅުވީ، މާލޭގައި ފިހާރަތަކާއި ރެސްޓޯރެންޓްތަކަށް ހުއްދަ ދިނުމުގައި ބަލާފައިވަނީ ފުލުހުންނަށް ފަސޭހަ އިން ޕެޓްރޯލް ކުރެވޭނެ ސަރަހައްދުތައް ކަމަށެވެ. އެ ސަރަހައްދުތައް ކަނޑައެޅުމުގައި ފުލުހުންގެ މަޝްވަރާ ހޯދާފައިވާ ކަމަށް އޭނާ ވިދާޅުވި އެވެ. އެގޮތުން އެއްވެސް ހަނި ގޯޅިއެއް ނުހިމެނޭނެ ކަމަށާއި މަޖީދީ މަގާއި ސޯސަން މަގު ފަދަ ބޮޑެތި މަގުތަކުގައި ހުންނަ ތަންތަނަށް ހުއްދަ ދިނުމަށް ކަނޑައަޅާފައިވާ ކަމަށެވެ.\nމާލޭ ސިޓީ ކައުންސިލްގެ އިތުރުން އަތޮޅުތަކުގެ ކައުންސިލްތަކަށް ވެސް 24 ގަޑި އިރު ހިންގާނެ ތަންތަން ހުންނާނެ ސަރަހައްދުތައް ކަނޑައެޅުމުގެ ފުރުސަތު އިކޮނޮމިކް މިނިސްޓްރީން ވަނީ ދީފަ އެވެ. އެމިނިސްޓްރީން ބުނީ އެ މައުލޫމާތުތައް ލިބޭ މިންވަރަކުން ގެޒެޓް ކުރަމުންދާނެ ކަމަށެވެ.\nސަރަހައްދުތަކުގެ އިތުރުން ފިހާރަތަކާއި ރެސްޓޯރެންޓްތަކަށް ހުއްދަ ދިނުމުގައި ހާއްސަ ޝަރުތުތަކެއް ވަނީ ކަނޑައެޅިފަ އެވެ.\n- 24 ގަޑިއިރު އޮޕަރޭޓްކުރާ ކެމެރާ ހަރުކޮށްފައި ހުރުން\nދަންވަރު ވިޔަފާރި ހިންގުމުގެ ހުއްދަ ދެނީ 2،000ރ. ގެ ފީއަކަށެވެ. މި ހުއްދަ ދެނީ ދެ އަހަރުގެ މުއްދަތަކަށެވެ. ޝަރުތުތަކާ ހިލާފްވާ ފުރަތަމަ ފަހަރު ހަ މަހަށް ހުއްދަ ހިފަހައްޓާނެ އެވެ. އަދި ތަކުރާރުކޮށް އެ ގަވާއިދާ ހިލާފްވާ ނަމަ، ހުއްދަ ބާތިލްކުރާ ގޮތަށް ވެސް ވަނީ ހަމަޖައްސައިފަ އެވެ.\nއިތުރު ލިޔުންތައް މާލެ ސިޓީ ކައުންސިލް އިކޮނޮމިކް މިނިސްޓްރީ 24 ގަޑިއިރުގެ ހިދުމަތް މާލެ ފިހާރަ ކެފޭ/ރެސްޓޯރެންޓް މާލޭގެ ޑެޕިއުޓީ މޭޔަރު ޝަމާއު ޝަރީފް


Mahloof Akee Democracy Ah Gurubaan Vefa Huri Beyfulheh, Hovaidhee: Jabir - Vaguthu\nމެމްބަރު ޖާބިރާއި މިނިސްޓަރު މަހްލޫފް.\nޔޫތު މިނިސްޓަރު އަހުމަދު މަހްލޫފަކީ ޑިމޮކްރަސީއަށްޓަކައި ގުރުބާންވެ ވަޑައިގެންފައި ހުންނެވި ބޭފުޅެއް ކަމަށާއި އެމްޑީޕީގެ ދާއިރާތަކުގެ އިންތިހާބު އޭނާ އިންތިހާބުކޮށް ދެއްވުމަށް ރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު މިއަދު އެދިވަޑައިގެންފިއެވެ.\nއެމްޑީޕީގެ ދާއިރާތަކުގެ އިންތިހާބުގައި މަހްލޫފަށް ވާދަކުރެއްވޭނެ ކަމަށް، އެ ޕާޓީގެ އިސްތިއުނާފު ފަނޑިޔާރުންގެ މަޖިލީހުން ވަނީ ނިންމައިފައެވެ. އެމްޑީޕީގެ އިސްތިއުނާފު ފަނޑިޔާރުންގެ އެ މަޖިލިހަކީ މިދިޔަ ހަފުތާގައި ގައުމީ މަޖިލިހުގެ މެމްބަރުންގެ ވޯޓުން އިންތިހާބު ކުރި މަޖިލިހެކެވެ.\nއިސްތިއުނާފް ފަނޑިޔާރުންގެ މަޖިލިހުން އެގޮތަށް ނިންމީ ވަކި ތުހުމަތުތަކުން ބަރީއަ ވެގެންވާ މީހުންނަށް ނޫނީ ދާއިރާތަކުގެ އިންތިހާބުގައި ވާދަނުކުރެވޭނެ ކަމަށް ގައުމީ މަޖިލީހުން ނިންމުމުން، މެދު އުތުރު ޕްރޮވިންސްގެ ރައީސްކަމަށް ވާދަކުރެއްވުމަށް މަހްލޫފުގެ ޝަރުތު ހަމަނުވާ ކަމަށް އެ މަޖިލީހުގެ އިންތިހާބީ ޝަކުވާ ބަލާ ކޮމިޓީން ނިންމާފައި ވަނިކޮށެވެ. އެ މައްސަލަ މަހްލޫފް ވަނީ އިސްތިއުނާފް ކުރައްވައިފައެވެ.\nމަހްލޫފަށް ކުރަނީ އެމްއެމްޕީއާރުސީގެ ހިޔާނާތުގެ ފައިސާ ލިބުނު ކަމުގެ ތުހުމަތެވެ. އެ މައްސަލަ އެންޓި ކޮރަޕްޝަން ކޮމިޝަން (އޭސީސީ) އިން ބެލުމަށް ފަހު، ދައުވާ ކޮށްދިނުމަށް އެދި ޕްރޮސެކިއުޓަ ޖެނެރަލް (ޕީޖީ) އޮފީހަށް ފޮނުވާފައިވީ ނަމަވެސް އަދި ދައުވާ ކުރާކަށް ކޯޓަކަށް ނުފޮނުވައެވެ. އެ މައްސަލައާ ގުޅިގެން މަހްލޫފް ސަސްޕެންޝަންގައި ހުންނަވާތާ މިހާރު ތިން މަހެއްހާ ދުވަސްވެއްޖެއެވެ.\nޖާބިރު "ވަގުތު" އަށް ދެއްވި ހާއްސަ އިންޓަވިއުއެއްގައި ވިދާޅުވީ ގާނޫނުއަސާސީއާ ހިލާފަށް ސަސްޕެންޑްކޮށްފައިވާ މަހްލޫފަކީ އޭނާ ވަރަށް ތާއީދު ކުރައްވާ ބޭފުޅެއް ކަމަށެވެ. މަހްލޫފަކީ ޑިމޮކްރަޓިކް ހަޔާތުގައި ނަމޫނާ ދައްކަވާފައިވާ ބޭފުޅެއް ކަމަށް މަހްލޫފް ވިދާޅުވިއެވެ.\n"ޑިމޮކްރަސީ ހިފެހެއްޓުމަށްޓަކައި ނަމޫނާ ބޭފުޅެއް އަހުމަދު މަހްލޫފަކީ،" ޖާބިރު ވިދާޅުވިއެވެ.\nޖާބިރު ވަނީ އޭނާގެ ދާއިރާގެ ރައްޔިތުން މަހްލޫފަށް ވޯޓު ދެއްވުމަށް އެދިވަޑައިގެންފައެވެ. އަދި އޭނާ އިންވެސްޓް ކުރަމުން އަންނަ ވ. އަތޮޅާއި އއ. އަތޮޅުގެ ރައްޔިތުންނާއި މާލެ އަތޮޅުގެ ހުރިހާ ރައްޔިތުން ވެސް މަހްލޫފް ބަލައިގަތުމަށް ޖާބިރު އެދިވަޑައިގެންނެވިއެވެ.\n"ވަރަށް ގާބިލް މިނިސްޓަރެއް އެއީ. އަނެއްކާ ޑިމޮކްރަސީ އަށްޓަކައި ގުރުބާންވެފައި ހުންނެވި ބޭފުޅެއް މަހްލޫފަކީ. އެހެންވީމަ މަހްލޫފަށް މަރުހަބާ ދަންނަވަން." ދިވެހި ރައްޔިތުންގެ ޕާޓީ (ޑީއާރުޕީ) ގެ ޑީއާރުޕީގެ ލީޑަރު ކަން ވެސް ކުރައްވާ ޖާބިރު ވިދާޅުވިއެވެ.\nޖާބިރު ވަނީ މަހްލޫފް ސަސްޕެންޝަންގައި ހުންނަވާ މައްސަލަ ރައްޔިތުންގެ މަޖިލިހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ އަށް ވެސް ހުށަހަޅުއްވާނެ ކަމަށް ވިދާޅުވެފައެވެ.\nކޮރަޕްޝަންގެ ތުހުމަތާ ގުޅިގެން ވަޒީރުކަމުން ސަސްޕެންޑް ކޮށްފައިވާ މަހްލޫފު ކުރިން ވިދާޅުވެފައި ވަނީ ގައުމީ މަޖިލީހުގެ ދާއިރާތަކުގެ އިންތިހާބަށް އޭނާގެ ޝަރުތު ހަމަނުވާ ކަމަށް ނިންމުމުން ގަބޫލު ކުރައްވަނީ އެއީ އެ ޕާޓީން ކަނޑައަޅާފައިވާ އުސޫލާ ތައާރަޒުވާ ނިންމުމެއް ކަމަށެވެ. އެކަން ބަދަލުކުރުމަށް އިލެކްޝަންސް ކޮމިޝަން (އީސީ) އަށް ވެސް މަހްލޫފުއެވެ. އެ ކޮމިޝަނުން ވެސް ޝަކުވާ ނިންމީ އޭނާއާ އެއްކޮޅަށެވެ.\nސެޕްޓެމްބަރު 9, 2021 13:38\nގޮތެއް ފޮތެއްނެތި އުޅުން އެއީޓ ތިކިޔަާ ޑިމޮކްރެސީ\nސެޕްޓެމްބަރު 9, 2021 14:06\nޑިމޮކްރެސީއައް އެންމެބޮޑައް ގުރުބާން ވާބޭފުޅަކީ ޖާބިރު\nސެޕްޓެމްބަރު 9, 2021 17:17\nޖާބިރޫ ދިވެހިން ބޭނުންވަނީ ޑިމޮކްރަސީއެއް ނޫން! ބޭނުމީ އިސްލާމީ ޝަރީޢަތް މިގައުމުގައި ފުރިހައަށް ހިންގުން! ބޭނުންވަނީ ބަގުރާނުބޯ ޑްރަގުނުނަގާ ﷲއަށް ބިރުވެތިވާ ވެރިން!\nސެޕްޓެމްބަރު 9, 2021 19:33\nއެއީ ތެދެއް! ލޮލީ އެބުނީ


Barcelona ah molheh, Torres 100 landu hama koffi | Mihaaru\nރޭގެ މެޗުގައި ލަނޑު ޖެހުމަށް ފަހު ޓޮރޭޒް އުފާފާޅުކުރަނީ.-- ފޮޓޯ: އޭއެފްޕީ\n05 ފެބުރުއަރީ 2017 - 10:02\nރޭގެ މޮޅާ އެކު ބާސެލޯނާ ވަނީ ލީގުގެ އެއް ވަނައިގައި އޮތް ރެއާލް މެޑްރިޑާ އެއް ޕޮއިންޓަށް ގާތްކޮށްފަ އެވެ. ރެއާލް އެއް ވަނައިގައި އޮތީ 19 މެޗުން 46 ޕޮއިންޓާ އެކު އެވެ. ދެ ވަަނައިގައި ބާސެލޯނާ އޮތީ 21 މެޗުން 45 ޕޮއިންޓް ހޯދައިގެންނެވެ. ތިން ވަނައިގައި އޮތް ސެވިއްޔާ އަށް 20 މެޗުން ލިބިފައިވަނީ 42 ޕޮއިންޓެވެ.\nރޭގެ މެޗަށް ބާސެލޯނާ ނުކުތީ އެ ޓީމުގެ ފޯވާޑް ލުއިސް ސުއަރޭޒަށް އަރާމްކުރަން ފުރުސަތު ދީގެންނެވެ. ބާސެލޯނާ އަށް މެޗުގެ 18 ވަނަ މިނިޓްގައި ލަނޑު ޖެހީ ސުއަރޭޒްގެ ބަދަލުގައި ފުރަތަމަ އެގާރައިގައި ކުޅުނު ޕަކޯ އަލެސެއާ އެވެ.\nދެ ވަނަ ލަނޑު ފުރަތަމަ ހާފް ނިމުމުގެ ކުރިން ލިބުނު ހިލޭ ޖެހުމަކުން ކާމިޔާބުކުރީ ލިއޮނަލް މެސީ އެވެ. އަދި ފަހު ލަނޑު މެޗުގެ ދެ ވަނަ ހާފްގައި ޖެހީ އަލެކްސް ވިޑާލް އެވެ.\nބާސެލޯނާގެ ކޯޗު ލުއިސް އެންރީކޭ ބުނީ މި މޮޅާ އެކު އޭނާ އަށް ދެ ހިތްހަމަ ޖެހުމެއް ލިބިގެންދިޔަ ކަމަށެވެ.\n"މި ނަތީޖާއާ އެކު އަހަންނަށް ދެ އުފަލެއް ލިބިއްޖެ. އެއީ މޮޅުވެގެން ތިން ޕޮއިންޓް ލިބުމުގެ އުފަލާއި ޓީމުގައި ތިބި ފުރުސަތު ނުދެވޭ ކުޅުންތެރިން ކުރި ހިތްވަރު ފެނުމުން ލިބުނު ހިތްހަމަ ޖެހުން،" އެންރީކޭ ބުންޏެވެ.\nއެތުލެޓިކޯ އިން ލެގަނޭސްއާ ދެކޮޅަށް ރޭ މޮޅު ކުޅުމެއް ދެއްކިއިރު، ޓޮރޭޒް ފުރަތަމަ ލަނޑު ޖެހީ ލިބުނު ޕެނަލްޓީ އަކުން އެ ޓީމުގެ އެންޓޮއިން ގްރީޒްމަން ފޮނުވާލި ބޯޅަ ލެގަނޭސް ކީޕަރު އިއާގޯ ހެރޭރިން އަތުގައި ޖެހިފައި ނުކުތް ވަގުތު ބޯޅަ ގޯލުގެ ތެރެއަށް ފޮނުވާލައިގެންނެވެ.\nއަނެއް ލަނޑު ކާމިޔާބު ކުރީ މެޗުގެ ދެ ވަަނަ ހާފްގަ އެވެ. މިއީ ކުރިން ލިވަޕޫލާއި ޗެލްސީ އަށް ކުޅުނު ޓޮރޭޒް މިދިޔަ ސެޕްޓެމްބަރު މަހަށް ފަހު ލީގުގައި ލަނޑު ޖެހި ފުރަތަމަ މެޗެވެ.\nއިތުރު ލިޔުންތައް ސްޕެނިޝް ލީގް ބާސެލޯނާ އެތުލެޓިކޯ މެޑްރިޑް ފެނާންޑޯ ޓޮރޭސް


Mohamed Abdulla Shafeeg: August 2013\nމިއަދު މާލޭ، އަމީނީމަގުން ފެނުނު މަންޒަރަކީ، ހ.ޖަވާހިރު އައްސޭރީ ގައި ބަހައްޓާފައިހުރި ޑރ.މުޙައްމަދު ވަޙީދު ޙަސަން މަނިކުގެ ބިޔަ ފޮޓޯއަކަށް ކުއްޖަކު ގާއުކާ މަންޒަރެވެ. ޓީންއޭޖްގެ އަހަރުތައް ނިމުމަކަ ހަމައަށް އައިސްފައިވާނެ ކަމަށް ބެލެވޭ އެކުއްޖާއަކީ މުޅިއަކުން ބުއްދި ހަމަޖެހޭ ކުއްޖެއް ކަމަކަށްވެސް ނުބެލެވެއެވެ. އޭނާ ހުރީ ބެކްޕެކެއް އަޅުވައިގެންނެވެ. އާންމުކޮށް އަތުގައި ގެންގުޅޭވަރުގެ ދިވެހިރާއްޖޭގެ ގައުމީ ދިދައެއް އޭނާގެ އަތުގައި އޮތެވެ. އެ ދިދަ މައިކެއްގެ ގޮތުގައި ބޭނުންކޮށްގެން އަޑުހަރުކޮށް އޭނާ ކިޔަމުންދިޔައީ "މަ ޗިސް ޗިސް ކޮށްލިޔަސް، މަ ފިސް ފިސް ކޮށްލިޔަސް ނެތޭ ވެވޭކަށް ބާގީއަކަށް" މިހެންނެވެ. "ބާގީއަކަށް" ގޮވާ ކޮންމެ ފަހަރަކުމެ އޭނާގެ އިނގިލިން އިޝާރާތްކުރަނީ މައްޗަށް ހިއްލާފައިހުރި ޑރ.ވަހީދުގެ ކެމްޕޭން ފޮޓޯއަށެވެ. އަދި އެހެން ކިޔާ ނިންމާ ކޮންމެފަހަރަކުމެ ގާބުރިއަކުން އެފޮޓޯގައި ޖަހައެވެ. އެވަގުތު އެސަރަހައްދުން ދިޔަ ގިނަ ބަޔަކު އެމަންޒަރުބަލަން ތިއްބެވެ. ފަސްވަރަކަށް މިނިޓް ވަންދެން އޭނާ އެހެން އުޅެލާފައި ހިނގައްޖެއެވެ.


SunOnline: Insaafu libunu kamah beleveynee dharifulhu maran fund kuri meehun hoadhumun: Yaameen Rasheedhuge manma\nއިންސާފު ލިބުނު ކަމަށް ބެލެވޭނީ ދަރިފުޅު މަރަން ފަންޑުކުރި މީހުން ހޯދުމުން: ޔާމީން ރަޝީދުގެ މަންމަ\nމުއާވިޔަތު އަންވަރު 20 Jan 2022, 08:37\nޔާމީން ރަޝީދުގެ މަންމަ މަރިޔަމް ޝަފީގާ -- ފޮޓޯ/ ރާއްޖެ އެމްވީ\nސޯޝަލް މީޑިއާ އެކްޓިވިސްޓް ޔާމީން ރަޝީދު މަރާލުމުގެ ކުށުގައި ދެ މީހެއްގެ މައްޗަށް ކުށް ސާބިތުވި ނަމަވެސް އިންސާފު ލިބުނު ކަމަށް ގަބޫލުކުރެވޭނީ އެކަމަށް ފަންޑުކުރި މީހުން ހޯދުމުން ކަމަށް ޔާމީން ރަޝީދުގެ މަންމަ ބުނެފިއެވެ.\nޔާމީން ރަޝީދު މަރާލި ކަމުގެ ކުށް ސާބިތުވެ ހ. އަންނާރުމާގެ، އިސްމާއިލް ހައިޝަމް ރަޝީދާއި މ. އިރާސްމިކުގެ، އަހްމަދު ޒިހާން އިސްމާއިލް އުމުރަށް ޖަލަށް ލުމަށާއި ގިސާސްގެ ގޮތުގައި 1.3 މިލިއަން ރުފިޔާ ދެއްކުމަށް ކްރިމިނަލް ކޯޓުން ހުކުމްކޮށްފައިވަނީ އިއްޔެ އެވެ.\nޝަރީއަތް ކުރިއަށް ދިޔަ ގޮތާ މެދު ޖުމްލަކޮށް ހިތްހަމަ ޖެހޭކަން ފާހަގަކޮށް ޔާމީން ރަޝީދުގެ މަންމަ ބުނީ, އެންމެ ފުރަތަމަ ބެލެވުނީ އެއްވެސް މީހެއްގެ މައްޗަށް ކުށް ސާބިތު ނުވާނެ ކަމަށް ކަމަށެވެ. އެގޮތަށް ބެލެވުނީ ޔާމީން ރަޝީދުގެ މަރުގެ މައްސަލައިގައި ހަރަކާތްތެރިވެފައިވަނީ ރާއްޖޭގެ އެންމެ ފުންނާބު އުސް ގާނޫނީ ވަކީލުންކަމަށް ވުމުން ކަން ޔާމީން ރަޝީދުގެ މަންމަ ބުންޏެވެ.\n"އަސްލު ހަގީގަތުގައި މިކަންކަން އަމަލީ ގޮތުން ކުރި މީހުނަށްވުރެން ބޮޑަށް އުންމީދުކުރެވުނީ ބޭނުންވީ މިކަމަށް ފަންޑު ކުރި މީހުނަށް އަދަބު ލިބުން," ޔާމީންގެ މަންމަ ބުންޏެވެ.\nޔާމީން ރަޝީދުގެ މަރުގެ މައްސަލައިގައި ދައުވާ އުފުލި މީހުންގެ އިތުރުން އެކަމުގެ އަޑީގައި އިތުރު ބަޔަކު ތިބި ކަމަށް އޭނާގެ މަންމަ މަރިޔަމް ޝަފީގާ ވަނީ ތުހުމަތުކޮށްފައެވެ.\n"ޔާމީންގެ މަންމަގެ ހައިސިއްޔަތުން އަދިވެސް އަހަންނަކަށް ގަބޫލެއް ނުކުރެވޭ މިކުދިންނަކީއެއް މިކަން ކުރި ބަޔަކީ. އެ މީހުން ލައްވާ ބަޔަކު އެކަން ކުރުވީ ކަމަށް އަދިވެސް ގަބޫލުކުރަނީ," މަރިޔަމް ޝަފީގާ ބުންޏެވެ.\nސަބަބެއް ކަމަށް ސަފީގާ ބުނީ, ދައުވާ އުފުލި ހަ މީހުން ޔާމީން ރަޝީދާ ހަސަދަވެރިކަމެއް އޮތްކަން ނޭންގޭ ކަމަށާއި އެއްވެސް އިރެއްގައި އޭނާގެ ދަރިފުޅާ އެ މީހުންނާ ޗެލެންޖް ކުރަންޖެހޭ ވަރުގެ ކަމެއް ދިމާވެފައި ނެތް ކަމަށެވެ.\n"އެއީ ޔާމީންއަކީ މުޅިން ވަޒީފާގެ ގޮތުން ވެސް އުމުރުގެ ގޮތުން ވެސް މި މީހުންނާ މުޅިން ތަފާތު މީހެއް. އެހެންވީމަ އަދިވެސް ގަބޫލުކުރެވެނީ ކޮންމެވެސް ބަޔަކު މިކަމުގެ އަޑީގައި ތިބޭނެ ކަމަށް,"\nފަންޑުކުރި ބަޔަކު ތިބި ކަމަށް ބެލެވޭ އެންމެ ބޮޑު އެއް ސަބަބަކީ ދައުވާ އުފުލި މީހުންގެ ދިފާއީ ވަކީލުންގެ ގޮތުގައި 'ހައިޕެއިޑް ލޯޔަރުން' ތިބުން ކަމަށް މަރިޔަމް ޝަފީގާ ފާހަގަކުރެއްވިއެވެ.\n"އެމީހުން ހޯދުނީމަ އަސްލު ހިތް ހަމަ ޖެހުމެއް ލިބޭނީ. މި މީހުން ހޯދުމަށްވުރެން އެކަމަށް ހަރަދުކުރި ބަޔަކު ނޫނީ އެކަން ޕްލޭންކުރި ބަޔަކު ހޯދުން މުހިންމީ," މަރިޔަމް ޝަފީގާ ވިދާޅުވިއެވެ.\nގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ރިޔާސީ ކޮމިޝަނުން އެ މައްސަލައިގައި އަލިމަގެއް ނުފެނިފައި އޮތީ ކޯޓުގައި މައްސަލަ އޮތުމުން ކަމަށް ޝަފީގާ ފާހަގަކުރިއެވެ. އަދި ބުނީ އިއްޔެ ކޯޓުން އެ މައްސަލަ ނިމުމުން, އެކަމުގައި އިސްކޮށް ހަރަކާތްތެރިވެ އެކަން ރާވައި ހަރަދުކުރި މީހުން ހޯދަން މަސައްކަތްކޮށްދޭނެ ކަމަށް އުންމީދު ކުރާ ކަމަށެވެ.\n"މި ސަރުކާރު އައިއިރު ވެސް އާއިލާގެ ފަރާތުން އެންމެ ބޮޑަށް އެދިފައި ވާނީ އިންސާފު ހޯދައިދިނުން. އިންސާފު ލިބުނު ކަމަށްވާނީ އެކަން ކުރުވި ބަޔަކު ވެސް އެނގިގެން," ޔާމީން ރަޝީދުގެ މަންމަ ބުންޏެވެ.


Lock-down ge haalathugai Shoot kuraa kamah bune fake photo eh lumun Somakshi mahssala police ah hushalhaifi - One Online\nސޮނާކްޝީ ސިންހާ ---\nލޮކްޑައުންގެ ހާލަތުގައި ޝޫޓިން ކުރާކަމަށް ބުނެ ފޭކް ފޮޓޯއެއް ލުމުން ސޮނާކްޝީ މައްސަލަ ފުލުހަށް ހުށަހަޅައިފި\nކޮވިޑް 19 އާއި ގުޅިގެން ލޮކްޑައުންގައި އިންޑިއާ އޮތް މިހާލަތުގައި، ސޮނާކްޝީ ސިންހާ ފިލްމް ޝޫޓުކުރާ ކަމަށް ދޭހަވާ ގޮތަށް ފޮޓޯއެއް ޓުވީޓުކުރުމުން އެކަމާ މެދު ހިތްހަމަނުޖެހުން ފާޅުކޮށް އެކަން ބަލައިދިނުމަށް ސޮނާކްޝީ ފުލުހަށް ހުށަހަޅައިފި އެވެ.\nސޮނާކްޝީ ޝޫޓިންގައި އުޅޭ ކަމަށް ދޭހަވާ ފަދަ ގޮތަކަށް ފޮޓޯ ޓުވީޓުކޮށްފައި ވަނީ ފިލްމު ޕްރޮޑިއުސަރެއް ކަމަށްވާ ވިވެކް އަގްނިހޯތުރީ އެވެ.\n"މި ފަދަ ހާލަތެއްގައި ޝޫޓު ކުރަނީ ކާކު؟" މި ކެޕްޝަނާ އެކު ވިވެކް ކޮށްފައިވާ ޓުވީޓުގައި ހިމަނާފައި ވަނީ ސޮނާކްޝީ ފިލްމް ޝޫޓްކުރާ ސެޓެއްގެ ސައިޓަކަށް ވަންނަ ފޮޓޯ އެކެވެ.\nމި ކަމާ ނުރުހުން ފާޅުކޮށް، ސޮނާކްޝީ ބުނި ގޮތުގައި، ވިވެކްގެ ޓުވީޓުގައި ހިމަނާފައިވާ އެ ފޮޓޯއަކީ މިދިޔަ އަހަރު ފަރުހާން ގެ "ބެކްބެންޗާސް" ޗެޓް ޝޯއަށް ދިޔަ ދުވަހު ނަގާފައިވާ ފޮޓޯއެއް ކަމަށެވެ. ވިވެކް ފަދަ އިންޑަސްޓްރީގެ ސީނިއަރު މީހުންނަށް މިފަދަ ތުހުމަތުގެ ތަކުގެ ސީރިއަސްކަން އެނގެން ޖެހޭނެ ކަމަށް ސޮނާކްޝީ ވަނީ ބުނެފަ އެވެ.\n"ޑައިރެކްޓަރެއްގެ އިތުރުން ފިލްމު ޔޫނިއަންތަކުގައި ހިމެނޭ މީހަކަށް ވާ އިރު މި ހާލަތުގައި އެއްވެސް މީހަކު ޝޫޓިންގައި ނޫޅޭކަން، އަދި ގައުމު މި އޮތީ ލޮކްޑައުންގައި ކަމާއި ސްޓޫޑިއޯތައް ވެސް ހުރީ ބަންދުކޮށްފައިކަން ވިވެކަށް އެނގެން ޖެހޭނެ. މި ފޮޓޯއަކީ ކުރީގެ ފޮޓޯއެއްކަން މާ ރަނގަޅަށް ވެސް އެނގޭ." ސޮނާކްޝީ ބުނެފައިވެ އެވެ.\nމުމްބާއީ ޕޮލިސް އަދި މަހާރާޝްތުރާ ޗީފް މިނިސްޓަރު ޓެގްކޮށް، ސޮނާކްޝީ ކުރި އެހެން ޓުވީޓެއްގައި ވަނީ، މިފަދަ ފޭކް ހަބަރުތައް ފެތުރުން ހުއްޓޭނީ ކިހިނެއްތޯ ސުވާލުކޮށްފަ އެވެ.\nސޮނާކްޝީގެ ޓުވީޓަށް ވިވެކްވެސް ވަނީ ޖަވާބު ދީފަ އެވެ. ވިވެކް ބުނެފައި ވަނީ އޭނާގެ ޓުވީޓުގައި ސޮނާކްޝީ ކޮވިޑްގެ 19 ގެ ހާލަތުގައި ޝޫޓިންއަށް ދިޔަ ކަމަށް ލިޔެފައި ނުވާނެ ކަމަށާއި ތުހުމަތެއް ވެސް ކޮށްފައި ނުވާނެ ކަމަށެވެ.\nގުޅޭ ޓެގު ބޮލީވުޑް އިންޑިއާ ކޮވިޑް 19\nއަލީ ރަމީޒަށް ފާޑުކިޔުމުން ޒަކިއްޓެއަށް މަރުގެ އިންޒާރު!\nބައިނަލްއަގުވާމީ ލަވަ މުބާރާތަކުން ދިވެހި އާޓިސްޓަކަށް އެއްވަނަ ލިބިއްޖެ\nއަޒޭ އުފެއްދި ލޮކްޑައުން ފިލްމުން ރީކޯމޫސަ އާއި ނިއުމާ އަދި ފަތިސް ހަނދުވަރުގެ ހަނދާންތައް


އިންޑިއާއަކީއަންހެނުންނާއި ޖަނަވާރުންނަށް ރައްކާތެރި ތަނެއް ނޫން: ޖޯންއަބްރަހަމް – Haftha\nއިންޑިއާއަކީއަންހެނުންނާއި ޖަނަވާރުންނަށް ރައްކާތެރި ތަނެއް ނޫން: ޖޯންއަބްރަހަމް\nމިފަހަކަށް އައިސް ބޮލީވުޑްގެ ތަރި ޖޯން އަބްރަހަމް ފާހަގަކުރެވިފައިވަނީ، އިންޑިއާއަށް މިހާރު ދިމާވެފައިވާ ބޮޑެތި މައްސަލަތަކުގެ މައްޗަށް ބަސް ބުނާ މީހެއްގެ ގޮތުގައެވެ.\nއެގޮތުން “ފޯސް” ގެ ތަރި ވަނީ އިންޑިއާގައި ކޮރަޕްޝަން އިތުރުވުމާއި އަންހެނުންނާއި، ޖަނަވާރުންނަށް ޖިންސީ އަނިޔާއާއި ފުރައްސާރަ ކުރުމާ ދެކޮޅަށް ތެދުވެ ވާހަކަދައްކައިފައެވެ. އެގޮތުން އިންޑިއާގެ ނޫހެއް ކަމަށްވާ، މުމްބާއީ މިރާއަށް ދިން އިންޓަވިއުއެއްގައި ޖޯން ވަނީ އިންޑިއާއަކީ އަންހެނުންނަށް އެންމެ ނުރައްކާތެރި ގައުމުކަމަށް ވެސް ބުނެފައެވެ.\n“އިންޑިއާގެ ރައްޔިތަކަށްވެ ފަހްރުވެރިވާ ހާލުގައި، ގައުމުގައި ހިންގާ ކަންކަމަށް ފާޑުކިޔުމަކީ ވެސް އަހަރެންގެ ހައްގެއް. އެހެންކަމުން އަހަރެން މި ބުނަނީ އިންޑިއާއަކީ އަންހެނުންނާއި ޖަނަވާރުންނަށް ވެސް ރައްކާތެރި ތަނެއް ނޫން. އަހަރެމެންނަކީ [އިންޑިއާ މީހުން] އަންހެނަކަށް ބަލާލައިގެން އޭނާގެ އައުރަ ނަގާލާ މަދު ގައުމުތަކުގެ ތެރެއިން ގައުމެއް. އެކަން ދަނީ ގޯސްވަމުން. އެއީ ދެރަކަމެއް. މިކަންތައްތަކާމެދު އަހަރެން ދިރިއުޅޭ ގައުމާއި މުޖުތަމައުއާ ސުވާލު ކުރަން ބޭނުންވޭ،” ޖޯން ބުނެފައިވެ އެވެ.\nޖޯން އިތުރަށް ބުނީ، އެފަދަ ކުށްކުރާ ގޮތްކުޑަ މީހުންނަށް މަރުގެ ބިރުވެރިކަން އިހްސާސް ކޮށްދޭންޖެހޭ ކަމަށެވެ.\nޖޯން އަބްރަހަމް އަންނަނީ މި އަހަރު ގިނަ ފިލްމުތަކެއް ކުޅެމުންނެވެ. އެގޮތުން މިހާރު “ޕަރްމާނޫ” ރިލީޒް ކޮށްފައިވާއިރު ކަރޮޕްޝަނާ ދެކޮޅަށް ހަނގުރާމަކުރުމުގެ މައްޗަށް ތައްޔާރުކުރި ފިލްމު، “ސަތުޔަމޭވް ޖަޔަތޭ” މިމަހުގެ 15 ގައި ރިލީޒް ކުރާނެ އެވެ. އެއަށްފަހު “ރޯ – ރޯމިއޯ އަކްބަރު ވޮލްޓަރ” އަދި “ބަތުލާ ހައުސް” މި އަހަރުގެ ސެޕްޓެމްބަރުގައި ރިލީޒް ކުރާނެ އެވެ.


Gadhdhoo Bandharu Tharaggee Kurumuge Mashroou MTCC Aa Havaalukohffi ގައްދޫ ބަނދަރު ތަރައްގީ ކުރުމުގެ މަޝްރޫއު އެމްޓީސީސީ އާއި ހަވާލުކޮށްފި – Huvadhoo News Gadhdhoo Bandharu Tharaggee Kurumuge Mashroou MTCC Aa Havaalukohffi Huvadhoo News\nގައްދޫ ބަނދަރު ތަރައްގީ ކުރުމުގެ މަޝްރޫއު އެމްޓީސީސީ އާއި ހަވާލުކޮށްފި\nގދ. ގައްދޫ ބަނދަރު ތަރައްޤީ ކުރުމުގެ މަޝްރޫޢު ސަރުކާރުން މިއަދު އެމްޓީސީސީއާއި ހަވާލުކޮށްފިއެވެ.\nމި މަޝްރޫޢު ޙަވާލުކުރުމަށް މިއަދު މިނިސްޓްރީ އޮފް ނޭޝަނަލް ޕްލޭނިންގް، ހައުސިންގ އެންޑް އިންފްރާސްޓްރަކްޗަރ ގައި ބޭއްވި ރަސްމިއްޔާތުގައި، އެމްޓީސީސީގެ ފަރާތުން ސޮއިކުރެއްވީ ޗީފް އެގްޒެކެޓިވް އޮފިސަރ އަލްފާޟިލް އާދަމް އާޒިމްއެވެ. އަދި މިނިސްޓްރީގެ ފަރާތުން ސޮއިކުރެއްވީ ޕަރމަނަންޓް ސެކްރެޓަރީ އަލްފާޟިލާ ޒީނިޔާ އަޙްމަދު ޙަމީދެވެ.\nމި މަޝްރޫޢުގެ ދަށުން، ބަނދަރު ފުންކުރުމާއި، 232 މީޓަރުގެ ބޭރުތޮށިލުމާއި، 35 މީޓަރުގެ ރިވެޓްމެންޓް ޖެހުމާއި، 320 މީޓަރުގެ އެއްގަމުތޮށި ލުމާއި، 320 މީޓަރުގެ ސްކައުރިންގ އޭޕްރަންއެއް ހެދުމާއި، 1600 އަކަ މީޓަރުގެ ސަރަޙައްދެއްގައި ޕޭވްމަންޓް ހެދުމާއި، 26 މީޓަރު ދިގުމިނުގެ2މީޓަރު ފުޅާމިނުގެ ބްރިޖެއް ހެދުމާއި، ބަނދަރު ބައްތި ހަރުކުރުމުގެ އިތުރުން އެންވައިރަމަންޓަލް އިމްޕެކްޓް އެސެސްމަންޓް ހެދުމުގެ މަސައްކަތް ހިމެނެއެވެ.\nމިއީ 41.38 މިލިއަން ރުފިޔާއަށް 365 ދުވަހުގެ ތެރޭގައި ނިންމުމަށް ހަމަޖެހިފައިވާ މަޝްރޫޢުއެކެވެ.\nމިވަގުތު ރާއްޖޭގެ އެކި ކަންކޮޅުތަކުގައި އެމްޓީސީސީގެ 62 މަޝްރޫޢެއްގެ މަސައްކަތް ދަނީ ކުރެވެމުންނެވެ. މީގެތެރެއިން 34 މަޝްރޫޢަކީ ބަނދަރު ހެދުމުގެ މަޝްރޫޢެވެ. އަދި މިވޭތުވެދިޔަ3އަހަރު ދުވަހުގެތެރޭގައި ބަނދަރު ހެދުމުގެ 23 މަޝްރޫޢެއްގެ މަސައްކަތް ވަނީ ނިންމާފައެވެ.\n1980 ވަނަ އަހަރު އެމްޓީސީސީ އުފެދުނީ ރާއްޖޭގެ ތަރައްޤީގެ ދަތުރުގެ މުހިއްމު މަރުޙަލާއެއްގައެވެ. ކުންފުނި އުފެދުނީއްސުރެ ރާއްޖޭގެ ޢުމްރާނީ ތަރައްޤީ އާއި އިޖުތިމާޢީ ވަސީލަތްތައް ބިނާކުރުމުގައި އެމްޓީސީސީން ވަނީ މުހިއްމު ދައުރެއް އަދާކޮށްފައެވެ.\nބަނދަރު ޕްރޮޖެކްޓް އެމްޓީސީސީ ގދ.ގައްދޫ


ރޭޕްކުރުން ބޮޑުކުށެއްގެ ގޮތުގައި ކަނޑައަޅައި މަޖިލީހުން ބިލު ފާސްކޮށްފި ރޭޕްކުރުން ބޮޑުކުށެއްގެ ގޮތުގައި ކަނޑައަޅައި މަޖިލީހުން ބިލު ފާސްކޮށްފި\nރޭޕްކުރުން ބޮޑުކުށެއްގެ ގޮތުގައި ކަނޑައަޅައި މަޖިލީހުން ބިލު ފާސްކޮށްފި\nޖިނާއީ ބޮޑު ކުށެއްގެ ގޮތުގައި 11 ކުށެއް ކަނޑައަޅައި، ޝަރީޢަތް ނިމެންދެން މީހަކު ބަންދުގައި ބަހައްޓަން ފަނޑިޔާރު ނިންމައިފިނަމަ، އެ ނިންމުން، ކޮންމެ 30 ދުވަހަކުން މުރާޖަޢާކުރަންޖެހޭ ގޮތަށް ޖިނާއީ އިޖުރާތު ޤާނޫނަށް ހުށައެޅި އިސްލާހުތަކާއިއެކު މަޖިލީހުން ބިލު ފާސްކޮށްފިއެވެ.\nޖިނާއީ އިޖުރާތު ޤާނޫނަށް އިސްލާހު ގެނައުމަށް ސަރުކާރުގެ ފަރާތުން ފޮނުވި ބިލު މަޖިލީހަށް ހުށަހަޅައި ދެއްވީ މަތިވެރި ދާއިރާގެ މެމްބަރު ހަސަން ޒަރީރެވެ. ބިލުގައި ޖިނާއީ ބޮޑުކުށެއްގެ ގޮތުގައި 11 ކުށެއް ކަނޑައެޅުމަށް ވަނީ ހުށަހަޅާފައެވެ. ބިލުކޮމިޓީން ފާސްކޮށްފައިވަނީ މިމަހުގެ9ވަނަ ދުވަހުގައެވެ. މިބިލު މަޖިލީހުން ފާސްކުރުމާއިމެދު މިއަދު ނެގުނު ވޯޓްގައި ބިލު މަޖިލީހުން ފާސްކޮށްފައިވަނީ ވޯޓުގައި ބައިވެރިވެ ވަޑައިގެންނެވި 58 ވޯޓުންނެވެ.\nކޮމިޓީ ރިޕޯޓް މަޖިލީހަށް ހުށަހަޅައި ދެއްވަމުން ކޮމިޓީގެ މުޤައްރިރު މާފަންނު އުތުރުދާއިރާގެ މެމްބަރު އިމްތިޔާޒް ފަހުމީ ވިދާޅުވީ މިބިލް ސަރުކާރުން ހުށަހެޅީ ކޯވިޑް19 އާއި ގުޅިގެން ޖިނާއީ މައްސަލަތައް ބެލުމުގައި ދިމާވާ ދަތިތައް ހައްލުކުރުމަށްކަމަށެވެ. ނަމަވެސް އާންމު ހާލަތުގައިވެ މައްސަލަތައް ބެލުމުގައި ދިމާވާ ދަތިތައް ހައްލުކުމަށް ކޮމިޓީގެ މެމްބަރުންނަށް ފެނިވަޑައިގަތުމުން އެކަންކަމަށްވެސް ބަލައި ގިނަ އިސްލާހުތަކެއް ގެނެވިފައިވާނެކަމަށް އިމްތިޔާޒް ވިދާޅުވިއެވެ.\n- މީހުން މެރުމުގެ ކުށް\n- ރޭޕް ކުރުމުގެ ކުށް\n- ކުޑަކުދިންނަށް ޖިންސީ ގޯނާކުރުމުގެ ކުށް\n- ޓެރަރިޒަމްގެ ކުށް\n- މަނީ ލޯންޑަރިންގ އަދި ޓެރަރިޒަމަށް ފައިނޭންސް ކުރުމުގެ ކުށް\n- ޓްރެފިކް ކުރުމުގެ ކުށް\n- މަސްތުވާތަކެތި ޓްރެފިކްކުރުމުގެ ކުށް\n- އެއްލައްަކައަށްވުރެ މަތީ ފައިސާގެ އަދަދު ހިމެނޭކުށް\n- ޓެކްސް ދެއްކުމުން އެއްކިބާވުމުގެ ކުށް\n- ރިޝްވަތުގެ ކުށް\n- ކޮރަޕްޝަންގެ ކުށް\nޖިނާއީ އިޖުރާތުގެ ޤާނޫނަށް ކޮމިޓީން ގެނެސްފައިވާ އިސްލާހުތަކުގެ ތެރޭގައި ސަލާމަތީ ބާރުތަކަށްވެސް ބޮޑެތި އިޚްތިޔާރުތަކާއި ބާރުތައް ދިނުމަށް ވަނީ ކަނޑައަޅާފައެވެ. އެގޮތުން ޤާނޫނު ތަންފީޛުކުރާ އިދާރާއަކުން ތަޙްޤީޤުކުރަމުންދާ ޖިނާއީ ކުށަކާއި ގުޅިގެން ޢާންމު ތަނަކަށް ވަންނަންޖެހިއްޖެނަމަ، ކޯޓު އަމުރަކާއި ނުލައި، އެ ތަނަކަށް ވަނުމުގެ ބާރު، ޤާނޫނު ތަންފީޛުކުރާ ކޮންމެ އިދާރާއަކަށް ލިބިގެންވާކަމަށް ހިމަނާފައިވެއެވެ.\nކޮމިޓީން ގެނެސްފައިވާ އިސްލާހުތަކުގެ ތެރޭގައި ޝަރީއަތެއްނެތި ބަންދުގައި ބައިތިއްބާފައިވާ މީހުންގެ މައްސަލަތަކުގައި އަމަލުކުރާނެ އުސޫލުތަކެއް ބަޔާންކޮށްފައިވާ އިސްލާޙެވެ. ޤާނޫނަށް މިހާރު ގެންނަ އިސްލާހާއިއެކު ޝަރީޢަތް ނިމެންދެން މީހަކު ބަންދުގައި ބަހައްޓަން ފަނޑިޔާރު ނިންމައިފިނަމަ، އެ ނިންމުން، ކޮންމެ 30 ދުވަހަކުން މުރާޖަޢާކުރަން ޖެހެއެވެ. އަދި، އޭނާ އިތުރަށް ބަންދުގައި ބަހައްޓަންޖެހޭ ސަބަބެއް އޮތްތޯ ބެލުމަށްޓަކައި، އޭނާ ހައްޔަރުކޮށްފައިވާ ފަރާތުން، އޭނާ ކޯޓަށް ހާޒިރުކުރަންވާނެކަމަށް މިއިސްލާހުގައި ވެއެވެ.\nޖިނާއީ އިޖުރާތުގެ ޤާނޫނަށް ބޮޑެތި އިސްލާހުތައް ގެނެސްފައިވާއިރު، ޖަލުތަކުގެ ޙާލަތު ރަނގަޅުކުރުމާއި، ޝަރީއަތަކައި ނުލައި ޖަލުގައިތިބި ފަރާތްތަކުގެ މައްސަލަތަކައިމެދު އަމަލުކުރާނެ ގޮތްތަކެއް ކަނޑައަޅައި އެކަންކަން ތަންފީޒުކުރުމުގެ މަސައްކަތް ޕީޖީ އޮފީހުންދަނީ ކުރަމުންނެވެ. އަދި މިމަސައްކަތުގައި ކޯޓްތަކުގައި ހުރި މައްސަލަތައް އަވަސްކޮށް ނިންމުމަށްވެސް ޕީޖީ އޮފީހުން ވަނީ އިރުޝާދު ދެއްވާފައެވެ.\nޒިނޭކުރުމާއި އެއްޖިންސުން ގުޅުން ހިންގުމާއި ބަނގުރާ ބުިމާއި އިސްލާމް ދީނައް ފުރައްސާރަ ކުރުމާއި ކީރިތި ގުރުއާން ގެ އާހަތްތައް ދޮގު ކުރުމަކީ އެއްވެސް ވޮތަކުން ކުށަކައް އަކށް އިސްލާހު ކުރެވޭ ޖިނާއީ އިޖްރާތުގައި ހިނަން ޖެހޭނެ އެވެ.


Hamanujehunthakaai Gulhigen 100 Meehun Vanee Hayyaru Koffai- Lanka...\n3 މަސް,4ދުވަސް, 1 ގަޑި, 45 މިނެޓް, 52 ސިކުންތު ކުރިން 1800ފަތޯނާ ފާއިޒް\nސްރީލަންކާގައި ހިންގި ހަމަނުޖެހުންތަކާއި ގުޅިގެން މިހާތަނަށް 100 އަށް ވުރެ ގިނަ މީހުން ހައްޔަރުކޮށްފައިވާ ކަމަށް ފުލުހުން ބުނެފިއެވެ.\nލަންކާގެ ފުލުހުންގެ ތަރުޖަމާން ރުވާން ގުނަސެކަރަ ވިދާޅުވީ، ހަމަނުޖެހުން އެންމެ ބޮޑަށް ހިންގި ނޯތު ވެސްޓަން ޕްރޮވިންސުން ހައްޔަރު ކުރި 78 މީހުން އަދިވެސް ތިބީ ފުލުހުންގެ ބެލުމުގެ ދަށުގައި ކަމަށެވެ. އެހެން ހިސާބުތަކުން މީހުން ހައްޔަރު ކުރީ ފުލުހުން ހިންގި އޮޕަރޭޝަންތަކުގައި ކަމަށްވެސް އޭނާ ވަނީ ވިދާޅުވެފައެވެ. ނޯތު ވެސްޓަން ޕްރޮވިންސުގައި ހިނގަމުން އަންނަ ހަމަނުޖެހުންތައް ކޮންޓްރޯލް ކުރުމަށް ފަސްހާސްއަށް ވުރެ ގިނަ ފުލުހުން އެ ސަރަހައްދަށް ވަނީ ފޮނުވާފައެވެ.\nއެ ޕްރޮވިންސްގެ ހަމަނުޖެހުންތަކުގައި ހޯމަ ދުވަހު ވަނީ މުސްލިމަކު މަރާލައިފައެވެ. ލަންކާގައި މުސްލިމުންނާއި ދެކޮޅަށް ހަމަލާ ދޭން ފަށާފައިވަނީ މިދިޔަ މަހުގެ 21 ވަނަ ދުވަހު އެގައުމުގައި ދިން ޓެރަރިސްޓް ހަަމަލާތަކުގެ ފަހަތުގައިވަނީ މުސްލިމުން ކަމަށް ތުހުމަތު ކުރެވުމާއި ގުޅިގެންނެވެ. އެގޮތުން އޭޕްރީލްމަހުގެ ހަމަލާތަކަށް ފަހު، މުސްލިމުންގެ ފިހާރަތަކަށާއި، މިސްކިތްތަކަށް އެހެން ދީންތަކުގެ މީހުން ވަނީ ބޮޑެތި ގެއްލުންތަކެއް ދީފައެވެ.\nލަންކާގެ ފުލުހުން ބުނީ ކޮލަމްބޯގެ އުތުރުން އޮންނަ އެންޑަބްލިއުޕީ އާއި ޖެހިގެން އޮންނަ ގަމްޕަހާ އަވަށުގައި މިހާރު ވެސް އޮންނަނީ ރޭގަނޑު ކާފިއު ހިންގާފައި ކަމަށެވެ. ހަމަނުޖެހުންތައް ބޮޑުވުމުން މި ހަފުތާގައި މުޅި ލަންކާގައި ވަނީ ދެ ރެއަކު ކާފިއު ހިންގައިފައެވެ.


Ariana Grande "Billboard" ge aa record eh gaaimkohffi!\nއަރިއާނާ ގްރާންޑޭ "ބިލްބޯރޑް" ގެ އާ ރެކޯޑެއް ޤާއިމްކޮށްފި!\n1964 ވަނަ އަހަރު ބިލްބޯރޑް ޗާޓްގައި އިހުގެ ރޮކް ބޭންޑް "ދަ ބީޓަލްސް" އިން ވަނީ އެންމެ މޮޅު 1، 2، އަދި3ވަނަ ލަވައިގެ ސްޕްޮޓްތައް ހޯދާ، ބިލްބޯރޑްގެ ރެކޯޑެއް ޤާއިމްކޮށްފައެވެ. މި ރިކޯޑަށް 55 އަހަރުވުމަށް ފަހު، ޕޮޕް ލަވަކިޔުންތެރިޔާ އާރިއާނާ ގްރާންޑޭ ވަނީ އޭނާގެ އާ އަލްބަމް "ތޭންކް ޔޫ، ނެކްސްޓް" ގެ ތިން ލަވައިން "ދަ ބީޓްލްސް" ގެ މި ރެކޯޑް މުގުރާލާފައެވެ.\nނޫސްވެރިންނާ ފޭނުންގެ ހައިރާންކަމަށް އާރިއާނާ މިފަދަ ބޮޑު ކާމިޔާބީއެއް ހޯދައިގެން ދިޔުމުން ގިނަ ބަޔަކު ދަނީ އެކަމުގައި އޭނާއަށް މަރުޙަބާ ކިޔަމުންނެވެ.\n"ދަ ބީޓަލްސް" އަކީ ކޮން ބައެއްކަން ނޭނގޭ ފަރާތްތައް ދުނިޔޭގައި މަދުވާނެއެވެ. އަދި އެހާ ބައިވަރު، މަޤްބޫލު ލަވަތަކެއް ފޭނުންނާ ޙިއްސާކޮށްފައިވާ ތަރިންތަކަކާއި އެއް ޙަރުފަތަކަށް ޒުވާން ލަވަކިޔުންތެރިޔާ އަރިއާނާ އަރައިގެން ދިޔުމުން މީސް މީޑިއާ ވަނީ ފާއިތުވި ދުވަސްތެރޭ އާދަޔާ ޚިލާފަށް ހަލަބޮލިވެފައެވެ.\nއާރިއާނާ މި ފެބްރުއަރީ މަހު ރިލީޒްކުރި "ތޭންކް ޔޫ، ނެކްސްޓް" އަލްބަމް ގެ ލަވަތަކުގެ ތެރެއިން ބިލްބޯރޑް ޗާޓްގެ އެއްވަނަ ލަވަ ގޮތުގައި ފާހަގަކޮށްލެވެނީ ރެޕް ވައްޓަފާޅިއަކަށް އާރިއާނާ ތައްޔާރުކޮށްފައިވާ "7 ރިންގްސް" ލަވައެވެ. އަދި ދެވަނައިގައި އޮތީ އޭނާގެ އަލްބަމް އިން ފެނިގެންދާ އެންމެ ތަފާތު އެއް ލަވަކަމަށްވާ "ބްރޭކް އަޕް ވިތް ޔޯ ގާރލްފްރެންޑް، އައިމް ބޯރޑް" އެވެ. އަދި ތިންވަނައިގައި ފާހަގަކޮށްލެވެނީ، މީގެ ކުރިން ބިލްބޯރޑް ޗާޓްގައި ހަތްވަނައިގަ އޮވެފައި ކުރިއަށް ޖައްސާލި ލަވަ "ތޭންކް ޔޫ، ނެކްސްޓް" އެވެ.\n60 އަހަރުވެފައިވާ ބިލްބޯރޑްގެ ދިގު ތާރީޚުގައި، "ދަ ބީޓަލްސް" އަށް ފަހު އަރިއާނާ މި ރެކޯޑް މުގުރާލުމުގެ ހަޤީގީ ސިއްރަކީ، މިޔުޒިކް ސްޓްރީމިންގް ގެ ދުނިޔެއަށް އައިސްފައިވާ ކުރިއެރުންތައްކަމަށް ގިނަ ފަރާތްތަކުން ދަނީ ފާހަގަކުރަމުންނެވެ.\nފާއިތުވި އަހަރުތަކުގެ ތެރޭ ބިލްބޯރޑް ޗާޓްތަކުގައި އަންހެން ފަންނާނުންގެ އިތުރުން، ޕޮޕް އަދި ރެޕް ލަވަތަކަށް ދަނީ ބޮޑު ކުރިއެރުންތަކެއް ލިބެމުންނެވެ. އެގޮތުން މިދިޔަ އަހަރު ބިލްބޯރޑްގައި އެންމެ ކާމިޔާބު ތަރިންގެ ތެރެއިން ރެޕް ލަވަކިތުންތެރިޔާ ކާރޑީ ބީ އަދި ޕޮޕް ލަވަކިޔުންތެރިޔާ ކެމިލާ ކަބޭޔޯ ފާހަގަކޮށްލެވެއެވެ.


Business Innovation Forum eh FVM City gai baavvanee\nބިޒިނަސް އިނޮވޭޝަން ވީކް- ފުވައްމުަލައް ސިޓީގެ، ބައެއް ހުށަހެޅުންތެރިން\n19 އޯގަސްޓް 2019, 17:24 |\n‘ބިޒިނެސް އިންނޮވޭޝަން ވީކް’ ގެ ނަމުގައި ވިޔަފާރިއާއި ގުޅުން ހުރި ކަންތައްތަކުގެ ފޯރަމެއް އަންނަ ސެޕްޓެމްބަރު މަހު 1-5ށް ފުވައްމުލައް ސިޓީގައި ބާއްވަނީ ތައްޔާރުވަމުން އެބަދެއެވެ.\nމި އިވެންޓް އިންތިޒާމު ކުރަނީ އައިބޭ އާއި ފެޓް އައިޑިއާ އާއި ކްރޯވޭ ގުޅިގެންނެނެވެ. މި އިވެންޓްގައ،ި ވިޔަފާރީގެ އެކި ދާއިރާތަކުގައި ހަރަކާތްތެރިވާ ފުވައްމުލައް ސިޓީގެ ޒުވާންނުގެ ގުރޫޕަކުން އިސްކޮށް ހަރަކާތްތެރިވެއެވެ. މިފޯރަމް ބޭއްވުމަށް ހަމަޖެހިފައި ވަނީ ޏ.އަތޮޅު ތައުލީމީ މަރުކަޒުގައެވެ.\nމި ފޯރަމުގައި ބައިވެރިވުމުގެ ފުރުސަތު ވިޔަފާރި ގްރޫޕްތަކާއި އަދި ވިޔަފާރިއެއް ފެއްޓުމަށް ޝައުގުވެރިވާ ފަރާތްތަކަށް ވެސް ވަނީ ހުޅުވާލާފައެވެ. މިއީ ވިޔަފާރީގައި ކާމިޔާބީތަކެއް ހާސިލުކޮށް އެތައް ދުވަހެއްގެ ތަޖުރިބާ ގާސިލުކޮށްފައިވާ ފަރާތްތަކުން އެފަރާތްތަކުގެ ތަޖުރިބާ ހިއްސާ ކުރުމަށާއި ވިޔަފާރީގައި ކުރިޔަށް ދާނޭ މަގު ދެއްކުމުގެ ގޮތުން ބައްވާ ފޯރަމެއް ކަމަށް މައުލޫމާތު ލިބެއެވެ. މިއީ އެއްވެސް ފީއަކާއި ނުލައި މުޅިން ހިލޭ ބައިވެރިވެވޭ ފޯރަމެކެވެ.\nމި އިވެންޓްގައި ބައިވެރިވާން އެދޭ ފަރާތްކުން މިލިންކުން ރަޖިސްޓްރީ ކުރެވޭނެ ގޮތް ވަނީ ހަމަޖައްސާފައެވެ. މީގެ އިތުރުން 7773712 އާއި ގުޅައިގެން ވެސް ރެޖިސްޓްރީ ކުރެވޭނެ އިންތިޒާމު ވަނީ ހަމަޖައްސާފައެވެ.\nމިފޯރަމުގައި ވިޔަފާރި ފެށާނެ ގޮތް ދަސްކޮށްދިނުމާއި، ވިޔަފާރިތަކަށް އިންވެސްޓަރުން ހޯދދާނެ ގޮތްތަކާއި ވިޔަފާރީގައި ކާމިޔާބު ހޯދާފައިވާ ގޮތްތަކުގެ މިސާލުތައް ހިއްސާކުރެވިގެން ދާނެއެވެ.\nމިއީ މިފަދަ ފޯރަމެއް ފުވައްމުލައް ސިޓީަގއި ބާއްވާ ފުރަތަމަ ފަހަރެވެ.\nމިފޯރަމްގައި އެކ ިހުށަހެޅުންތައް ހުށަހަޅާދޭނެ 11 ފަރާތެއް ވަނީ ހާމަކޮށްފައެވެ. އެގޮތުން:\nހަސަން ސައީދު – ރިޒޯޓް މެނޭޖަރ، ދިގަލި މޯލްޑިވްސް\nހަސަން މުހައްމަދު – މެނޭޖިން ޕާރޓްނަރ ، ކްރޯވޭ\nއަޙުމަދު އާސިފު – މެނޭޖިން ޑައިރެކްތަރ، ފޮލޯމީ މޯލްޑިވްސް\nމުރާދު ހަސަނ – މާކެޓިން މެނޭޖާރ، އަގޯޑާ\nނަސްރުﷲ އަދުނާނު – ސީޓީއޯ، ލޮޓީފައިލްސް\nއިސްމާޢީލް ރަފީގު – އައިބޭ ފައުންޑަރ\nއިޔާޒު ވަހީދު – ޕްރެޒިޑެންޓް، ޔުނިވަރސަލް ފައުންޑޭޝަން\nއަޙުމަދު މުޙައްމަދު -މެނޭޖިން ޑައިރެކްޓަރ، ބޯލްޑް ޕޮއިންޓް\nއާއިޝަތު އަދުނާނު – ކޯފައުންޑަރ، ވުމެންއިން ޓެކް މޯލްޑިވްސް\nޝަމްމޫނު އަމީން – މެނޭޖަރ، ޓައިގަރ ޝާރކް ރެޒިިޑެންސް\nއާމިނަތު އަލީ – މެނޭޖަރ، ބިޒިނަސް ސެންޓަރ، ހިތަދޫ


ފަތްމިނި | MV NOOS\n20/05/2021\tފަތްމިނި Comments Off on އިންޑިއާގެ ބެޑްމިންޓަން ޗެމްޕިއަން އަޒްރާ\n10/05/2021\tފަތްމިނި Comments Off on ވާލެއް ޔާރެއް ނެތް ގަބުރުތަކާ ހަވާލުވާ ކަނބުލޭގެ\nއިންޑިއާގެ ލަކްނައުގެ އަޒްރާ މުބީން އަކީ ބޯ ހަރު އަންހެނެކެވެ. އޭނާ ފަސްޖެހޭކަށް ކަމެއް ނޯވެއެވެ. މިފަހަރު އަޒަރާ ކޮށް ދެއްކި ޚާއްސަ ކަމަކީ ކޯވިޑް19 ޖެހިގެން މަރުވާ، ވާލެއްޔާރެއް ނެތް ހިންދީންގެ ޖަނާޒާގެ ކަންކަން ބަލަހައްޓައި ދިނުމެވެ. މާނައަކީ، އެމީހުންގެ ގަބުރުތައް އެންދުމުގައި އެހީތެރިވެ ދިނުމެވެ. އޭނާ ކިޔައިދިން ގޮތުން އޭނާ މިކަމަށް އަނބުރާލީ، މީހަކު އެހީއަކަށް އެދިގެން އެފްބީގައި ކޮށްފައިވާ ޕޯސްޓަކުންނެވެ. އޭގައި އެމީހާ ބުނަނީ ތިމަން …\n07/05/2021\tފަތްމިނި Comments Off on ޔޫއޭއީގެ ފުރަތަމަ އަންހެން ކާރް މެކޭނިކް\nޔޫއޭއީގެ ފުރަތަމަ އަންހެން ކާރު މެކޭނިކް ހުދާ އަލް މަޠްރޫޝީއަކީ ޝާރްޖާގެ ރަށްވެއްސެކެވެ. އޭނާ ކާރް މެކޭނިކެއްގެ މަސައްކަތުގައި އުޅޭކަން ޔޫއޭއީގެ ވެރިންގެ ސަމާލުކަމަށް އަތުވެއްޖެއެވެ. ހުދާ ބުނިގޮތުގައި އަބޫދާބީގެ ކްރައުން ޕްރިންސް މުޙައްމަދު ބިން ޒާއިދު އާލްނަހްޔާން އޭނާއަށް ގުޅުއްވައި މަރުޙަބާއާއި ތަޢްރީފްގެ ބަސްތައް ވިދާޅުވުމުން އޭއަށް ލިބުނީ އުފާވެރިކަމަކާއި ސިހުމެކެވެ. އުމުރުން 36 އަހަރުގެ ހުދާ ވަނީ އަމިއްލަ ގަރާޖެއް ހުޅުވާފައެވެ. އަރަބިން، އަހަރުތަކެއް ވަންދެން އަންހެނުން …\nޕާކިސްތާން ދަރިކޮޅުގެ އިނގިރޭސި ރައްޔިތަކު، އިއްޔެ ފަތިހު މަރާލައިފިއެވެ. ކަރާޗީގެ ޑިފެންސް ކޮލޮނީގައި ހިނގާފައިވާ މިހާދިސާގައި މަރާލާފައިވާ މާއިޒާ ޒުލްފިޤާރަކީ، މީގެ އަހަރެއްހާ ދުވަސްކުރިން ޕާކިސްތާނަށް ކައިވެންޏަކަށް އައި 26 އަހަރުގެ ޒުވާން އަންހެނެކެވެ. އެއަށްފަހު އޭނާ ކަރާޗީގައި ކުއްޔަށް ތަނެއް ހިފައިގެން މަޑުކޮށްގެން ހުރީއެވެ. އޭނާގެ ބޮޑު ބޭބެ، އުރުދޫ އިންޑިޕެންޑެންޓަށް ދިން އިންޓަރވިއުގައި ބުނެފައި ވަނީ އޭނާއާ އިންނަށް ހުށަހެޅި މީހަކަށް ނޫނެކޭ ބުނުމުން އެމީހާ އޭނާއަށް …\n28/04/2021\tފަތްމިނި, ދުނިޔެ Comments Off on ހަތަރު އަހަރުގެ އަންހެން ކުއްޖަކު އެމްސީޕީ ހަދައިފި\nއުމުރުން ހަތަރު އަހަރުގެ އަންހެން ކުއްޖަކު މައިކްރޯސޮފްޓް ޕްރޮފެޝަނަލް ސަރޓިފިކެޓް ހޯދައިފިއެވެ. މައިކްރޯސޮފްޓުން ބުނާ ގޮތުން، އަރީޝް ފާތިމާ އަކީ މައިކްރޯސޮފްޓް ސަރޓިފައިޑް ޕްރޮފެޝަނަލް (އެމްސީޕީ) ހޯދި ފުރަތަމަ އެންމެ ހަގު ކުއްޖާއެވެ. އޭނާއަށް ލިބިފައި ވަނީ 831 މާކްސްއެވެ. އަރީޝް ފާތިމާއަކީ ޕާކިސްތާންގެ ކަރާޗީގެ ކުއްޖެކެވެ. އޭނާގެ ބައްޕައަކީވެސް އައިޓީ ޕްރޮފެޝަނަލްއެކެވެ. މައިކްރޯސޮފްޓްގެ ތާރީޚްގައި މީގެ ކުރިން މިސަރޓިފިކެޓް ހޯދި އެންމެ ހަގު ކުއްޖާއަކީ އުމުރުން ފަސް އަހަރުގައި …\n23/04/2021\tފަތްމިނި Comments Off on ހިތްވަރުގަދަ އަންހެން ކުއްޖެއް\nއީނާސް އައްޝަހްވާން ފިންލެންޑްގެ ސަފީރު ކަމަށް\n22/04/2021\tފަތްމިނި, ދުނިޔެ Comments Off on އީނާސް އައްޝަހްވާން ފިންލެންޑްގެ ސަފީރު ކަމަށް\nސައޫދީ އަރަބިއްޔާއިން ކަނޑައަޅާ ތިންވަނަ އަންހެން ސަފީރާ މިއަދު ސަލްމާން ރަސްގެފާނުގެ ކުރިފުޅުމަތީގައި ހުވައި ކުރައްވައިފިއެވެ. ސަފީރާ އީނާސް އައްޝަހަވާން، އައްޔަން ކުރައްވާފައި ވަނީ ފިންލެންޑާއި އައިސްލެންޑަށެވެ. ހުވައި ކުރުމުގެ ރަސްމިއްޔާތުގައި ޚާދިމުލްޙަރަމައިން ބައިވެރިވެ ވަޑައިގަތީ ވީޑިއޯ ލިންކެއް މެދުވެރިކޮށެވެ. އޭނާ އަކީ ކެރިއަރ ޑިޕްލޮމޭޓެކެވެ. 2007ގައި ފޮރިން މިނިސްޓްރީގައި ވަޒާފާ އަދާކުރައްވަން ފެށްޓެވީ އިންޓަރނޭޝަނަލް ރިލޭޝަންސްއިން އޮސްޓްރޭލިއާގައި މާސްޓަރޒް ފުރިހަމަ ކުރެއްވުމަށްފަހުއެވެ. އޭނާއަކީ އަންހެން ޑިޕްލޮމޭޓުން ބިނާ ކުރުމަށް …\nނާއިލާ ލާމަސީލް ނަމޫނާއެއް:ރައީސް ސޯލިޙް\n18/04/2021\tރިޕޯޓް, ފަތްމިނި Comments Off on ނާއިލާ ލާމަސީލް ނަމޫނާއެއް:ރައީސް ސޯލިޙް\nހޮނިހިރު ދުވަހުގެ ހެނދުނު އަވަހާރަވި ހ. ނީލްވިލާ އަލްމަރްޙޫމާ ނާއިލާ އިބްރާހީމް ކަލޭފާނަކީ، ދަރިވަރުން ތަރުބިއްޔަތު ކޮށްދެއްވުމުގައި ލާމަސީލު ނަމޫނާއެއްކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ. ގިނަ ދުވަސްތަކަކަށް އާލާސްކަންފުޅާ އުޅުއްވުމަށް ފަހު އުމުރުފުޅުން 72 އަހަރުގައި އޭޑީކޭ ހޮސްޕިޓަލުގައި ނިޔާވި ނާއިލާ އިބްރާހިމް ކަލޭފާނަކީ އަމީނިއްޔާ ސްކޫލަށް ވަރަށްދިގު މުއްދަތެއްގައި އިޚްލާޞްތެރި ޚިދުމަތްތަކެއް ކޮށްދެއްވި އެ ސްކޫލުން އޭރު ކިޔެވި ހުރިހާ ދަރިވަރުންގެ “ފޭވަރިޓް މިސް” …\nއަންހެނުންނަށް ބަންގާޅު ވަރެއް ނެތް\n15/04/2021\tފަތްމިނި Comments Off on އަންހެނުންނަށް ބަންގާޅު ވަރެއް ނެތް\nއަންހެނުން ހަމަހަމަ ކުރުމުގައި ދެކުނު އޭޝިއާގައި ބަންގްލަދޭޝް ވަރެއް ނެތް ކަމަށް ވަރލްޑް އިކޮނޮމިކް ފޯރަމްގެ ރިޕޯޓަކުން ބުނެފިއެވެ. 2014 އިން ފެށިގެން ބަންގްލަދޭޝް އުޅެނީ އަންހެނުން ބާރުވެރި ކުރުމުގައި އަވަށްޓެރިންނަށް ވުރެން މާ ކުރީގައެވެ. އެހެން ނަމަވެސް ގްލޯބަލް ޖެންޑާ ގެޕްގައި ބަންގްލަދޭޝް ވަނީ 156 ގައުމުގެ ތެރޭން 15 ނުކުތާ ދަށަށް ގޮސް 65 އަށް ތިރިވެފައެވެ. ޖިންސްގެ ތަފާތު ކުޑަ ކުރުމުގައި ބަންގްލަދޭޝް އެއްވަނާގައި އޮތް …


Milan sissuvaalumah fahu Lazio final ah – adduLIVE\nމިލާން ސިއްސުވާލުމަށްފަހު ލާޒިއޯ ފައިނަލަށް\nApr 25, 2019, 12:51 މުޙައްމަދު އަދުހަމް\nއިޓާލިއަން ކަޕްގެ ސެމީ ފައިނަލްގައި ރޭ ކުޅުނު ދެވަނަ ލެގުގެ މެޗުގައި އޭސީ މިލާން އަތުން 1-0 އިން މޮޅުވެ ލާޒިއޯ އިން އެ މުބާރާތުގެ ފައިނަލަށް ދަތުރުކޮށްފިއެވެ.\nމި މުބާރާތުގެ ސެމީ ފައިނަލްގެ ފުރަތަމަ ލެގުގައި ލާޒިއޯގެ ދަނޑުގައި ކުޅުނު މެޗު ދެ ޓީމަށް ލަނޑެއްނުޖެހި 0-0 އިން އެއްވަރުވިނަމަވެސް ލާޒިއޯ ފައިނަލަށް ދަތުރުކުރީ 1-0 ގެ އެގްރިގޭޓުންނެވެ.\nމިލާންގެ ސެންސީރޯގައި ރޭ ކުޅުނު މި މެޗުގެ ފުރަތަމަ ހާފުގައި ދެ ޓީމަށް ގޯލެއް ކާމިޔާބުކުރެވިފައެއްނުވެއެވެ. މި ހާފުގައި މިލާނުން ގިނަ ވަގުތު ބޯޅަ ގެންގުޅުނު ނަމަވެސް ގޯލަށް އަމާޒުކޮށް ގިނަ ހަމަލާތައް ފޮނުވާލައިފައިވަނީ ލާޒިއޯ އިންނެވެ.\nއެގޮތުން، ލާޒިއޯގެ ސަރްގެއި މިލިންކޮވިޗް-ސަވިޗް އާއި ޗީރޯ އިމޯބިލޭ އަދި ވަކީން ކޮރެއާ އަށް ވަނީ ލަނޑުޖެހުމަށް ރަނގަޅު ފުރުޞަތުތަކެއްލިބި ބޭކާރުވެފައެވެ. ލާޒިއޯ އިން ފޮނުވާލި ގިނަ ހަމަލާތަކުގެ ހުރަހަކަށްވީ މިލާންގެ ގޯލްކީޕަރު ޕެޕޭ ރެއިނާއެވެ.\nއޭގެފަހުން، ލާޒިއޯގެ އިތުބާރު މިޑްފީލްޑަރު މިލިންކޮވިޗް-ސަވިޗްގެ ކަކުލު ހުޅަށް ލިބުނު އަނިޔާއެއްގެ ސަބަބުން ބަދަލުކުރިއިރު އޭނާގެ ބަދަލުގައި ކުޅެން ނިކުމެފައިވަނީ މާކޯ ޕަރޯލޯ އެވެ. މި ހާފުގައި މިލާނަށް ލީޑްނަގައިދިނުމަށް އެންމެ ރަނގަޅު ފުރުޞަތެއް ލިބުނު ޑެވިޑޭ ކަލާބްރިއާ ވެސް ލިބުނު އަނިޔާއަކާއި ގުޅިގެން ފުރަތަމަ ހާފު ނިމެން ފަސް މިނެޓަށްވެފައިވަނިކޮށް ބަދަލުކޮށްފައިވާއިރު އޭނާގެ ބަދަލުގައި ކުޅެން ނިކުމެފައިވަނީ އަންދްރެއާ ކޮންޓީ އެވެ.\nދެވަނަ ހާފު ފެށިގެން ވެސް ލާޒިއޯ އަށް ވަނީ ލަނޑުޖެހުމަށް ގިނަ ފުރުޞަތުތަކެއްލިބިފައެވެ. އެގޮތުން، އެ ޓީމުގެ ލޫކަސް ލެއިވާ އާއި ކޮރެއާ ފޮނުވާލި ހަމަލާތައް މިލާންގެ ކީޕަރު ރެއިނާ މަތަކުރިއިރު ބަސްޓޯސް ބޮލުން ފޮނުވާލި ހަމަލާ ދިޔައީ ދަނޑިކައިރިން ބޭރަށެވެ.\nމި މެޗުގައި ފެނިގެންދިޔަ ހަމައެކަނި ލަނޑު، 58 ވަނަ މިނެޓުގައި ލާޒިއޯ އަށް ޖަހައިދިނީ ކޮރެއާ އެވެ. މިއީ އެ ޓީމުން އުފެއްދި އަވަސް އެޓޭކެއްގައި އިޓާލީގެ ފޯވާޑް އިމޯބިލޭ ދިން ޕާހަކުން ކޮރެއާ ކާމިޔާބުކުރި ގޯލެކެވެ.\nއޭގެފަހުން، ލާޒިއޯގެ ލީޑް ފުޅާކުރުމަށް ފްރާންސެސްކޯ އަސާބީ އާއި ލުއިސް އަލްބާޓޯ އަދި އިމޯބިލޭ އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ. މި ހާފުގައި މިލާނަށް ނަތީޖާ ހަމަހަމަކޮށްދިނުމަށް ހަކާން ޗާހަނަގްލޫ އަށް ލިބުނު ފުރުޞަތުގައި ފޮނުވާލި ބޯޅަ ލާޒިއޯގެ ގޯލްކީޕަރު ތޯމަސް ސްޓްރަކޯޝާ މަތަކުރިއެވެ.\nއަންނަ މަހުގެ 15 ވަނަ ދުވަހުގެރޭ ލާޒިއޯގެ އޮލިމްޕިކް ސްޓޭޑިއަމުގައި ކުޅޭ ފައިނަލުގައި އަނެއްކޮޅުން ނުކުންނާނީ ސެމީ ފައިނަލުގެ ދެ ވަނަ މެޗުގެ ދެވަނަ ލެގުގައި މިރޭ އެޓަލާންޓާ އާއި ފިއޮރެންޓީނާ ކުޅެ ކާމިޔާބު ހޯދާ ޓީމަކާ ދެކޮޅަށެވެ. ފުރަތަމަ ލެގު ފިއޮރެންޓީނާގެ ދަނޑުގައި ނިމުނީ 3-3 އިން ދެ ޓީމު އެއްވަރުވެގެންނެވެ.


އެމް.އޭ.ސީ.އެލްއަށް ޓީޝާޓް ސަޕްލައިކޮށްދޭނެ ފަރާތެއް ހޯދުމާ ބެހޭ\nއެމް.އޭ.ސީ.އެލްއަށް ޓީޝާޓް ސަޕްލައިކޮށްދޭނެ ފަރާތެއް ހޯދުމާބެހޭ\nމޯލްޑިވްސް އެއަރޕޯޓްސް ކޮމްޕެނީ ލިމިޓެޑް (އެމް.އޭ.ސީ.އެލް) އަށް މި ކުންފުނިން ދޭ ނަމޫނާއާ އެއްގޮތަށް ޓީޝާޓް ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކަށް މަޢުލޫމާތު ދިނުމަށް ބާއްވާ ބައްދަލުވުން 2016 އޭޕްރިލް 28 ވާ ބުރާސްފަތި ދުވަހުގެ ހެނދުނު 11:30 ގައި މި ކުންފުނީގެ މައި އިދާރާ (އެމް.އޭ.ސީ.އެލް ކޯޕަރޭޓް އޮފީސް) ގައި އޮންނާނެއެވެ. މިކަމާ ބެހޭ މަޢުލޫމާތު ދިނުމަށް ހަމަޖެހިފައިވަނީ މަތީގައި ދެންނެވިފައިވާ ގަޑިއަށް ހާޒިރުވާ ފަރާތްތަކަށް އެކަންޏެވެ. މަޢުލޫމާތު ނެންގެވުމަށް ވަޑައިގަންނަވާ ފަރާތް ފިޔަވައި އެހެން ފަރާތެއްގެ ނަމުގައި މަޢުލޫމާތު ނުނެގޭނެ ވާހަކަ ދަންނަވަމެވެ. އަދި މަޢުލޫމާތު ސާފުކުރައްވަން ވަޑައިނުގަންނަވާ ފަރާތްތަކުގެ އަންދާސީހިސާބު ބަލައިނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nބީލަންތައް ހުށަހެޅުމުގެ ސުންގަޑިއަކީ 2016 މޭ 11 ވާ ބުދަ ދުވަހުގެ ހެނދުނު 11:30 ގައި އެވެ. ބީލަންތައް ހުންނަންވާނީ ބަންދު ކުރެވިފައިވާ ސިޓީއުރައެއްގައެވެ. ބީލަންތައް ހުޅުވުމަށް ހަމަޖެހިފައިވަނީ 2016 މޭ 11 ވާ ބުދަ ދުވަހުގެ ހެނދުނު 11:30 ގައި، މި ކުންފުނީގެ މައި އިދާރާގައި ބީލަން ހުށަހަޅާ ފަރާތްތަކުގެ ހާޒިރުގައެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައިނުގަނެވޭނެ ވާހަކަ ދަންނަވަމެވެ.\nފަންނީ އަދި މާލީ ދިރާސާއެއް ހެދުމަށްފަހު، ބީލަމުގައި ކަނޑައެޅިފައިވާ އުސޫލުތަކުގެ މަތިން، މި ކުންފުންޏަށް އެންމެ ފައިދާހުރި އަންދާސީހިސާބެއް ހުށަހަޅާފައިވާ ފަރާތެއް ބަލައި ބީލަން އެވޯޑްކުރެވޭނެއެވެ. އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3337266/3337236/3337279 ، ފެކްސް 3331772 ، އީމެއިލް bidinfo@macl.aero ، ވެބްސައިޓް www.macl.aero އަށެވެ.\nސުންގަޑި: 28 އޭޕްރިލް 2016 1130


Crew Aku Covid Ah Fassivumun Fantastic4Ge Shooting Huttumakah - Vaguthu\nޝޫޓިންގައި ކްރޫއަކު ކޮވިޑް-19 އަށް ފައްސިވުމުން ފެންޓަސްޓިކް ބީސްޓް ތިނެއްގެ ޝޫޓިންގ ހުއްޓާލައިފި އެވެ. ފެންޓަސްޓިކް ތިނެއްގެ ސްޕޮކްޕާރސަން ބޭރުގެ ނޫހަކަށް މަޢުލޫމާތު ދެކުން ބުނީ ފިލްމުގެ ޝޫޓިން ގައި އެ ޓީމުގެ މެމްބަރަކު ކޮވިޑަށް ފައްސިވުމުން ޝޫޓިން މެދުކަނޑާލާފައިވާ ކަމަށެވެ.\nފިލްމުގެ ޝޫޓިންގައި ހަރަކާތްތެރިވި އެންމެން ކޮވިޑަށް ސުންކު ނަގާފައިވާއިރު ފައްސިވި މީހާ މިހާރު ހުރީ އެކަހެރި ކޮށްފައެވެ. އަދި ފިލްމުގެ ޝޫޓިންގ ދެން ފަށާނީ ރައްކާތެރިކަމުގެ ފިޔަވަޅުތައް ކަށަވަރުކޮށްގެން ކަމަށް އެ ޓީމުން ބުނެ އެވެ.\nދުނިޔޭގެ މައްޝޫރު ވާހަކަ ލިއުންތެރިޔާ ޖޭ.ކޭ. ރޯލިންގެ ކެރެކްޓާސްތައް ހިމަނައިގެން ހަދާ މި ފިލްމު ޕްރޮޑިއުސް ކުރަނީ ވާނާ ބްރޯސް އެވެ. ޔޫކޭ ގެ ލީވެސްޑެންގެ ސްޓޫޑިއޯ ފެސިލިޓީއެއްގައި ފިލްމުގެ ޝޫޓިން ޖެއްސި އިރު ފިލްމު ޑައިރެކްޓު ކުރަނީ ޑޭވިޑް ޔާޓެސް އެވެ.\nޑޭވިޑް ޔާޓެސް އަކީ ބައެއް ހެރީޕޮޓާ ފިލްމުތައްވެސް ޑައިރެކްޓު ކޮށްފައިވާ ފަރާތެކެވެ. ފެންޓަސްޓިކް ބީސްޓް3ނެރޭ ދުވަހެއްގެ އިންތިޒާރުގައި އެތައް ބަޔަކު ތިބި އިރު މީގެ ކުރީގެ ފިލްމުތަކަށްވެސް ގިނަ ބައެއްގެ ތަރުހީބު ވަނީ ލިބިފަ އެވެ.\nފެންޓަސްޓިކް ބީސްޓްގެ ފުރަތަމަ ފިލްމު "ފެންޓަސްޓިކް ބީސްޓްސް އެންޑް ވެއާ ޓު ފައިންޑް ދެމް" ނެރުނީ 2016 ވަނަ އަހަރުގައި އެވެ. އެ ފިލްމަށް 814 މިލިއަން ޑޮލަރުގެ ފައިދާއެއް ވަނީ ލިބިފަ އެވެ. ފެންޓަސްޓިކް ބީސްޓް ގެ ދެވަނަ ފިލްމު "ފެންޓަސްޓިކް ބީސްޓް: ދަ ކްރައިމްސް އޮފް ގްރިންޑަލްވަލްޑް ނެރުނީ 2018 ވަނަ އަހަރުގައި އެވެ. އެ ފިލްމަށް 655 މިލިއަން ޑޮލަރު ވަނީ ލިބިފަ އެވެ.\nފެންޓަސްޓިކް ބީސްޓް ގެ ތިންވަނަ ފިލްމު "ފެންޓަސްޓިކް ބީސްޓްސް އެންޑް ވެއާ ޓު ފައިންޑް ދެމް 3" ނެރެން ހަމަޖެހިފައި ވަނީ 2022 ވަނަ އަހަރުގެ ޖުލައި 15 ގައި އެވެ.


ފޭސްބުކަށް ބުރުގާ ނާޅާ ހުރި ފޮޓޯލުމުގެކުރިން މިވާހަކަ ކިޔާލާށެވެ. – ޖަމްޢިއްޔަތުއް ސަލަފް\nފޭސްބުކަށް ބުރުގާ ނާޅާ ހުރި ފޮޓޯލުމުގެކުރިން މިވާހަކަ ކިޔާލާށެވެ.\nތާރީޚް: 13:47 02 މެއި 2020\nމިއީ ޢަޖާއިބުން ފުރިގެންވާ ވާހަކައެކެވެ. އުސްތާޛަކު ދަރިވަރަކަށް ކިޔުއްވާދެއްވެވި ވާހަކައެކެވެ. މަދީނާގައި ހިނގައި ގޮސްފައިވާ ޙަޤީޤީ ވާހަކައެކެވެ. އަންހެން ކަނބަލެއްގެވާހަކައެކެވެ. އަދި މިއީ ސީދާ އެވާހަކަ އަޅުގަނޑުމެންނާއި ހަމައަށް އެންމެ ޞައްޙަ މަސްދަރުން އައިސްފައިވާ ޙަޤީޤީ އަޖައިބުކުރުވަނިވި ވާހަކައެކެވެ. ކޮންމެއަކަސް، މިހާރު އަޅުގަނޑު ހިތުން ދަންބެރަށް ވުރެ ތަގުޑި ދިގުވެއްޖެ ކަމަށްފެނެއެވެ. ވީމާ އަސްލު ވާހަކައާއިގެން ކުރިއަށްދާނަމެވެ. އެކަމަކު ދަންނަވަންތޯއެވެ. ބެރުޖެހުމަކީ ދަންވަރުވެސް ދުވާލުވެސް ހުއްދަކަމެއްނޫނެވެ. ދެން ވާހަކައަށް އެނބުރިލާނަމެވެ.\nއެއީ ނަބިއްޔާ ޞައްލަﷲ ޢަލައިވަސައްލަމަ އަވަހާރަ ވެވަޑައިގެންނެވުމުގެވެސް ފަހެވެ. ހަތަރު ޚަލީފާއިންގެ ވެސްފަހެވެ. އޭރު އުއްމަތުގައި އެންމެ ނަގާކިޔާ ޢިލްމުވެރިންނަށް ތިއްބެވީ ރަސޫލުޒަމާނުގައި ތުއްޕުޅުކޮށް ތިއްބެވި ޞާހާބީންނެވެ. އޭގެތެރޭގައި ޤުރުއާން ތަފްސީރަށް އެންމެ މޮޅު ޞަހާބީ ޙިބުރުލް އުއްމަތް ޢަބްދުﷲ ބިން އަލް ޢައްބާސް ރަޟިއްޔަﷲ ޢަންހުމާ ހިމެނިވަޑައިގަންނަވައެވެ. އެކަލޭގެފާނުގެ ޢިލްމުވެރިކަމުން އެކަލޭގެފާނު ގެ ދަރިވަރުންވަނީ މުޅި އުއްމަތަށް ބެހިގެންނެވެ. ތާބިޢީ ބޭކަލުންގެ ތެރޭގައި ތިއްބެވި ފުންނާބުއުސް ގިނަ ޢިލްމުވެރިންނަކީ އެކަލޭގެފާނުގެ ދަރިވަރުންނެވެ. އެބޭކަލުންވަނީ އިބްން ޢައްބާސްގެފާނުގެ ކިބައިން އެތައް ޢިލްމެއް ނަޤުލު ކުރައްވާފައެވެ. ހަމަ އެކަނި ނަޤުލުކުރައްވާފައިވަނީ ތަފްޞީރާއި ފިޤުހެއް ނޫނެވެ. ޢަބްދުﷲގެފާނު ލޮބުވެތި ނަބިއްޔާޞައްލަﷲ ޢަލައިހި ވަސައްލަމައާއިއެކު މަދީނާގައި އެ ހޭދަކުރެއްވި ދެތިން އަހަރު އެރަށުގައި ހިނގާގޮސްފައިވާ އެތައްއެތައް ވާހަކައެކެވެ. ދެތިން އަހަރޭ މިދެންނެވީ ޢަބްދުﷲގެފާނު ބައްޕާފުޅާއި އެކު މަދީނާއަށް ހިޖްރަކުރެއްވީ މައްކާ ފަތަޙަކުރެއްވި އަހަރެވެ. އެއީ ހިޖްރައިން 8ވަނަ އަހަރެވެ. ނަބީކަލޭގެފާނު އަވަހާރަވެ ވަޑައިގެންނެވީ އޭގެ ތިން އަހަރުވަރު ފަހުން ހިޖްރީ ގޮތުން 11ވަނަ އަހަރުއެވެ. އޭރު ޢަބްދުﷲގެފާނުގެ ޢުމުރުފުޅަކީ ތޭރަ އަހަރުކަމުގައި ބުނެވެއެވެ. ކޮންމެ އަކަސް އަނެއްކާވެސް މިއޮތީ ކުރިން ބުނިހެން ވާހަކައިގެ އަމާޒުން ކައްސާލާފައެވެ. ކަނބާފައި ނަމަވެސް ހޭރިޔާ ކުރެވޭތޯބަލާމާބަހީއެވެ.\nކުރިން ދެންނެވިފަދައިން ޢަބްދުﷲ ބިން އަލްޢައްބާސްގެ ދަރިވަރުން ރިވާކުރައްވާފައިވާ ޢިލްމުތަކުގެ ތެރެއިން އެކަލޭގެފާނަށް ރަސޫލުޒަމާނުގައި މަދީނާއިން ފެނިވަޑައިގެން އެތައް ޙާދިޘާތަކެއްވަނީ ޙަދީޘުގެ ގޮތުގައި ރިވާކުރައްވާފައެވެ. އެގޮތުންއެކަލޭގެފާނުގެ ދަރިވަރެއްކަމަށްވާ، މަޝްހޫރު ތާބިޢީ ބޭކަލެއްކަމަށްވާ، ޢަޠާ ބުން އަބީ ރަބާޙު ރަޙިމަހުއްﷲ އަރިހުން އަލްއިމާމުލް ބުޚާރީ އާއި އަލްއިމާމު މުސްލިމު އެދެބޭކަލުންގެ ފޮތުގައި ރިވާކުރައްވާފައިވާ މިޙަޤީޤީ ތެދު ޙާދިޘާ ހިމެނެއެވެ. މި ލިޔާ ވާހަކަ ކިޔާ އިރު އަބަދުވެސް ސިކުނޑީގެ އެއްކަނުގައި މިކަން ބައިންދާތިއެވެ. ތިޔަ ކިޔުއްވަނީ ކީރިތި ޤުރުއާނަށްފަހު އުޑުދަށުގައިވާ އެންމެ ޞައްޙަ ދެފޮތުގައިވާ ޙަޤީޤީ ވާހަކައެކެވެ. މިއީ ލޯތްބާއި ކެތްތެރިކަން އެކުލެވޭ ވާހަކައެކެވެ. މިއީ އެންމެ ހެޔޮގޮތް އެދިވަޑައިގެންނެވުމާއި/ ހެޔޮމަގު ދެއްކެވުމުގެ ލާމަޞީލު މިސާލެކެވެ. މިއީ އީމާންތެރިކަމާއި ޢިއްފަތްތެރިކަމުގެ އެފަދަ ދެވަނައެއް ނެތް ޙަޤީޤީ ވާހަކައެކެވެ. ދެން ލަސްކުރައްވާނެކަމެއް ނެތެވެ. އަވަހަށް ވާހަކަ ކިޔުންވާށެވެ.\n“ ޢަޠާ ބިން އަބީ ރަބާހުގެފާނު ވިދާޅުވިއެވެ. އެއްދުވަހަކު ޢަބްދުﷲ ބިން އަލްޢައްބާސްގެފާނު ތިމަންނައަށް ދެންނެވިއެވެ. އޭ ޢަޠާއެވެ! ސުވަރުގެވަންތަ ވެރިއެއް ކަލޭގެފާނަށް ދައްކަވަންތޯއެވެ.“ ޔަޤީނެވެ. އަޅުގަނޑުމެންނަށް މިފަދަ ފުރުޞަތެއް ލިބުނަސް ވަގުތުން އާނއެކޭ ބުނާނެއެވެ. އެމީހަކު މަރުވުމުގެ ކުރިން ސުވަރުގެ ލިބޭނެކަމުގެ ޔަޤީންކަންލިބިފައިވާ މީހަކު ހަމަ ލޮލުން ދެކިލަން ބޭނުން ނުވާނީ ކާކުތޯއެވެ؟ ޢަޠާގެފާނު ވަގުތުން އާދޭހޭ ވިދާޅުވިއެވެ. ދެން ޢަބްދުﷲގެފާނު އެހިސާބުގައި ހުރި އަންހެބޭކަނބަލަކަށް އިޝާރާތްކުރައްވާ އެހަރަ ކަޅު އަންހެން ކަމަނާއޭ ދެންނެވިއެވެ. އަދި އިތުރަށް ވިދާޅުވިއެވެ. އެކަމަނާ އަކީ މަގުމަތީގައި ހިގާފައި ދާއިރު ކުއްލިކުއްލިއަށް ހޭނެތިގެން މަގުމައްޗަށްވެއްޓޭ ބޭކަނބަލެކެވެ. އެވެއްޓެނީ ޖިންނި އުދަގުލެއްގެ ސަބަބުން ކަމެއް ނުވަތަ ނާރުތަކުގެ ސަބަބުން އުފެދޭ ކަމަކުންކަމެއް ނޭނގެއެވެ. ކޮންމެއަކަސް ޢަބްދުﷲގެފާނު ވިދާޅުވިއެވެ. އެގޮތަށް އެކަމަނާ ވެއްޓޭތީ އެއްދުވަހަކު އިތުރު ނަބީކަލޭގެފާނު ޞައްލަﷲޢަލައިހި ވަސައްލަމަގެ އަރިހަށް ވަޑައިގަތެވެ. އަދި ދެންނެވި އެވެ. އޭ ﷲގެ ރަސޫލާއެވެ. ތިމަންކަމަނާ ހިނގަހިނގާހުއްޓާ ވެއްޓެއެވެ. އަދި އެކަމުގެ ސަބަބުން ޢައުރަ ކަޝްފުވެސް ވެއެވެ. މިބަލިން ސަލާމަތްކޮށްދެއްވުމަށް އެދި ދުޢާކޮށްދެއްވާށެވެ. ޖަވާބުގައި އިތުރު އެކަލޭގެފާނު ޙަދީޘުކުރެއްވިއެވެ. “ ކަމަނާ ތިކަމަށް ކެތްތެރިވެ ވަޑައިގެންފިނަމަ ވަނީ ސުވަރުގެއެވެ. އަދި ބޭނުންފުޅުނަމަ ތިމަންކަލޭގެފާނު ކަމަނާއަށް ޝިފާދެއްވުމަށް އެދި ދުޢާކޮށްދެއްވާނަމެވެ.“\nކުޑަ ވަގުތުކޮޅަކަށް ވާހަކައިން ބޭރަށް ޖެހިލާނަމަވެ. އަޅެ ތިބާއަށް މިޗޮއިސް ލިބިއްޖެއްޔާ އިޚްތިޔާރުކުރާނީ ކޮން ގޮތެއްތޯއެވެ؟ އެކަންއަމިއްލަ ނަފްސާ ދެމެދު ނިންމަވާފައި ބާއްވާށެވެ. އެކަމަނާ ޚިޔާރުކުރެއްވީ ކޮންގޮތެއްކަން އެނގޭތޯއެވެ. އެކަމަނާ ވަގުތުން ޖަވާބު ދެއްވިއެވެ. ”އެހެންވީއިރު ތިމަންކަމަނާ އެކަމަށް (އެބަހީ އެވެއްޓޭ ވެއްޓުމަށް) ކެތްތެރިވާނީއެވެ“. އާނއެކެވެ. މިދުނިޔޭގައި ހޭދަވާ ވަގުތުކޮޅަކީ މަދު ވަގުތުކޮޅެކެވެ. އެއްދުވަހު ހެޔޮކޮށް ހިނގައިފިއްޔާ އަނެއް ދުވަހު އޮންނަނީ ކޮންމެވެސް ކަމެއް ލައިގެންފައެވެ. މިހާރު މިތިބީ ކުޑަކުޑަ ވައިރަހަކާއި ހެދި އެންމެ ގޭ ބަންދުގައެވެ. މިސްކިތްތަކާއި ފުޓުބޯޅަ ދަނޑުތައް ބަންދުކޮށްފިއެވެ. ހޮޓާ ރެސްޓޯރެންޓުތައް ހުރީ އެތެރޭގައި ޚިދުމަތް ނުދޭގޮތަށެވެ.\nމިއަދު މިއޮތީ އެކަމަނާ ގޮތަށް ކެތްތެރިވާން ޖެހިފައެވެ. ކެތްތެރިކަމަކީ ސުވަރުގެއަށް ވާޞިލުކޮށްދޭ ޢަމަލެކެވެ. އެންމެ ބޭފުޅުން ކެތްތެރިވާށެވެ. ދުޢާކޮށް ނަމާދުކުރާށެވެ. ތައުބާވެ އިސްތިޣުފާރުކުރުން ގިނަ ކުރާށެވެ. މިއީ މިވަގުތު އަޅުގަނޑުމެން އަސްލުކުރަންވީ ކަންތައްތަކެވެ. ނަމަވެސް……………..\nނަމަވެސްތޯއެވެ. ފެންނަނީ އެންމެ ދެކެންބޭނުންވާ މަންޒަރެއްނޫނެވެ. ކުށްވެރިކުރުމާއި ކުށްދެއްކުމެވެ. ޝަކުވާކުރުމާއި ވަގުތު ބޭކާރުކުރުމެވެ. ފާޑުފާޑުގެ ޗެލެންޖުތަކުގައެވެ. އަދި ޚާއްޞަކޮށް މިފަދަ ރަމަޟާންމަހެއްގައި ބައެއް ކަނބަލުން ކުރީގެ ފޮޓޯ ފޯސްޓުކުރާށޭ ކިޔާފައި، ތިމާގެ ޢައުރަ ކަޝްފުކޮށް ނަގާފައިހުރި ފޮޓޯއެބަ ފަތުރައެވެ. ޙަޤީގަތުގައި އަންހެނުންނަކީ އެމީހުންގެ ފޮޓޯ އެގޮތަށް ފަތުރަންވާނެ ބައެއްނޫނެވެ.\nމާޢާފުކުރައްވާށެވެ. މިދެއްކުނީ ހުސް އެހެން ވާހަކައެކެވެ. މިވާހަކަތައް ފޮހެލަންވެސް ހިތަށް އެބަ އަރައެވެ. އެކަމަކު ދަންނަވަންތޯއެވެ. ތިމާގެ ބުރުގާނާޅާ ފޮޓޯ ނުވަތަ ޢައުރަ ކަޝްފުވާގޮތަށް ހުންނަ ފޮޓޯ ޕޯސްޓުކުރުމުގެ ކުރިން އަޅުގަނޑުމެން މިކިޔަމުން އަންނަ ވާހަކަ އަޅެ އެއްކޮށް ކިޔާލަބަލާށެވެ. ކޮންމެއަކަސް އެކަމަނާ އިޚްތިޔާރުކުރީ ބަލި ޙާލުގައި މުޅި އުމުރު ހޭދަކޮށްލާށެވެ. އެއީ އޭގެ އަގަކަށް ސުވަރުގެ ލިބޭނެތީއެވެ. އެކަމަށް އެގެރެންޓީ ދެއްވީ ތެދުވެރި ނަބިއްޔެކެވެ. ނަމަވެސް ތިބޭފުޅުންނަށް އެނގޭތޯއެވެ. އަދި އެހިސާބުން ޢަބްދުﷲގެފާނު ކިޔާދެއްވި ވާހަކަ ނުނިމެއެވެ. އެކަލޭގެފާނު ދެން ވިދާޅުވެ ދެއްވީ އަދި މާއާދަޔާ ޚިލާފު ވާހަކައެކެވެ. ”ދެން އެކަމަނާ ކުޑައިރުކޮޅަކުން ހުންނަވާފައި ދަންނަވައިފިއެވެ. (ތިން ކަމަނާ އެހެން ވެއްޓޭވަގުތު ތަކުގައި) ޢައުރަ އެބަ ކަޝްފުވެއެވެ. އެކަން އެގޮތަށް ނުވޭތޯ ދުޢާ ކޮށްދެއްވާށެވެ“. ދެން ރަސޫލުﷲ ޞައްލަﷲ ޢަލައިހި ވަސައްލަމަ އެކަމަނާގެ ޢައުރަ ކަޝްފުނުވޭތޯ ދުޢާކޮށްދެއްވިކަމަށް ޢަބްދުﷲގެފާނު ވިދާޅުވިއެވެ.\nއަޅެ ކިހައި ޢަޖައިބުކުރުވަނިވި ކަމެއްތޯއެވެ. ވެއްޓޭބައްޔަށް އުމުރުދުވަހު ކެތްތެރިވުމަށް އެކަމަނާއަކަށް އުދަގޫފުޅެއްނުވިއެވެ. ނަމަވެސް އެކަމަނާގެ އިޚްތިޔާރުން ބޭރުގައި އެކަމަނާގެ ޢައުރަ ކަޝްފުވާކަށްވެސް ކެތްތެރިވެ ވަޑައިނުގެންނެވުނެވެ. އެކަމާއި ނުރުހެވުނެވެ. މިއީ ސުވަރުގެ ވަންތަވެރީންނެވެ. ސުވަރުގެއަށް ނުވަދެދާނެތީ ބުރުގާ އެޅުމަށް ފަހު އަޅުގަނޑުމެން އަމިއްލަ އިޚްތިޔާރުގައި ބުރުގާނާޅާ ޒަމާނުގެ ފޮޓޯ އަދިވެސް ހަމަ ފޭސްބުކަށް ލާނަންތޯއެވެ. އެނުލައި ހަމަ ކެތްނުކޮށްލެވޭނެތޯއެވެ. އަޅެ އަޖުމަބަލައިލަން އެކަހަލަ ފޮޓޯނުލާން އަމިއްލަ ނަފްސާ ޗެލެންޖެއް ކޮށްލަމާތޯއެވެ!


ދިރާގު ޓީވީގެ އޮން ޑިމާންޑް ޕްލެޓްފޯމަށް "ކައިލް އާއި ލުލޫ" ގެ ހާށަވިޔަނި\nދިރާގު ޓީވީއިން ކުޑަކުދިނަނަށް ހާއްސަ ދިވެހި 2ޑީ އެނިމޭޓެޑް ކާޓޫން ސީރީޒް “ކައިލް އާއި ލޫލޫ” ދިރާގު ޓީވީގެ އޮން ޑިމާންޑް ޕްލެޓްފޯމް މެދުވެރިކޮށް ބަލާލެވޭނެއެވެ. މި ޝޯވ އަކީ ކުޑަކުދިން ގަޔާވާ ފިލާވަޅުތަކާއި ގޭމްތަކުގެ ތެރެއިން “ހާށަވިޔަނި” ނުވަތަ އަކުރު އުނގެނުމަށް މަގުފަހިކުރުމުގެ މަގުސަދުގައި ތައްޔާރު ކޮށްފައިވާ ޝޯވ އެކެވެ.\nމި ޝޯވ އަމާޒުކޮށްފައިވަނ2އަހަރާއި7އަހަރާ ދެމެދުގެ ކުދިންނަށެވެ.\nކައިލް އާއި ލޫލޫ އުފައްދާފައިވަނީ “ގޮރިއްލާސެލްސް” އިންނެވެ. މި ކުންފުނީގެ އަމާޒަކީ ކުޑަކުދިންނަށް ޚާއްސަ ތައުލީމީ އަދި މުނިފޫހިފިލުވުމުގެ އެނިމޭޓެޑް ޝޯވތައް ތައްޔާރުކުރުމެވެ. ގޮރިއްލާސެލްސް ދަނީ ކުރިއަށް އޮތްތަނުގައި ކައިލް އާއި ލޫލޫގެ އިތުރު ވާހަކަތައް ތައްޔާރުކުރުގެ މަސައްކަތްކުރަމުންނެވެ.


Hiyaanaathu ge sallaa aai majaagandu negi kotari | Mihaaru\nއެމްއެމްޕީއާރުސީގެ ކުރީގެ އެމްޑީ ޒިޔަތު: އޭނާގެ އޮފީސް ކޮޓަރިއަކީ ވަރަށް ސިއްރު ތަނެއް! --ފޮޓޯ/މިހާރު\n20 ފެބުރުއަރީ 2019 - 08:17 54 comments\nހައިރާން ވާން ޖެހޭ ސަބަބެއް ނެތެވެ. ދިވެހި ރައްޔިތުންގެ 1.3 ބިލިއަން ރުފިޔާއަށް ވީ އެ ބޮޑު ހިޔާނާތް ހިންގޭނީ ވީހާވެސް ބޮޑަކަށް ކަންކަން ސިއްރުކޮށް، ކަންކަން ރޭވިގެންނެވެ. އެހެންކަމުން އެމްއެމްޕީއާރުސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތުގެ އޮފީސް ކޮޓަރިއަކީ، ކޮންމެ ކޮންމެ މީހަކަށް ވަދެ ނުކުމެ އުޅެވޭ ތަނަކަށް ވެގެން ނުވާނެ އެވެ. އެހެންކަމުން އެ ކޮޓަރި ހުންނަނީ ހަމައެކަނި ފިންގަޕްރިންޓް ބޭނުންކޮށްގެން ވަދެވޭ ގޮތަށް، ސަލާމަތީ ކަންކަން ވަރުގަދަކޮށްފަ އެވެ.\nއޭސީސީގެ ތަހުގީގު ރިޕޯޓްގައި ބުނެފައިވާ ގޮތުގައި ޒިޔަތުގެ ކޮޓަރިއަށް އޭނާ ފިޔަވައި ވެންނެވެނީ އޭރުގެ ޓޫރިޒަމް މިނިސްޓަރު އަދި ފަހުން ނައިބު ރައީސް އަހުމަދު އަދީބާއި ބަންޑާރަ ނައިބު މުހައްމަދު އަނިލް އާއި ފިޝަރީޒް މިނިސްޓަރު ޑރ. މުހައްމަދު ޝައިނީގެ އިތުރުން އެމްއެމްޕީއާރުސީގެ އިންވެސްޓްމެންޓް އެގްޒެކްޓިވްގެ މަގާމުގައި ހުންނެވި މުހައްމަދު ޝިފާއު އަށެވެ.\nކޮމްޕެނީ ސެކްރެޓަރީ އަށް ވެސް ޒިޔަތު އިތުބާރެއް ނުކުރައްވަ އެވެ. އެހެންކަމުން ކޮޓަރިއަށް ވަނުމުގެ އެކްސެސް އޭނާއަކަށް ނޯވެ އެވެ.\nޒިޔަތު ފިޔަވައި އެމްއެމްޕީއާރުސީގެ މުވައްޒަފުންގެ ތެރެއިން އެ ކޮޓަރިއަށް ވަނުމުގެ އެކްސެސް އޮންނަނީ ހަމައެކަނި ޝިފާއު ކަމަށް ވިޔަސް، އޭނާ ދެއްވާފައިވާ ބަޔާނުން ދޭހަވަނީ، އޭނާގެ މައިގަނޑު ކަމަކަށް އޮންނަނީ، ހެނދުނު އެ ކޮޓަރި ސާފުކުރާ އިރު އެކަން ބެއްލެވުން ކަމެވެ.\nއަދީބާއި ޝައިނީ: އެމްއެމްޕީއާރުސީގައި ވަރަށް ގިނަ ވަގުތު ހޭދަކުރެއްވި --ރައީސް އޮފީސް ފޮޓޯ\nމަސައްކަތު މީހުން "ކޮޓަރި ސާފުކޮށް ނިމެންދެން އެ ތަނުގައި މަޑުކުރުމަށް ޒިޔަތު ވިދާޅުވެފައި" އޮންނަ ކަމަށް، ޝިފާއު ދެއްވި ބަޔާނުގައިވެ އެވެ.\nއެކަމަކު އޭސީސީގެ ތަހުގީގުގައި ޒިޔަތު ވިދާޅުވެފައި ގޮތުން ނަމަ އޭނާގެ ކޮޓަރިއަށް ވެންނެވުމުގެ ފުރުސަތު ޝިފާއު އަށް އޮންނަނީ "ރަށްތައް ކުއްޔަށް ދޫކުރުމުގެ ކަންކަމުގައި އުޅުއްވާ ފަރާތަކަށް ވާތީ" އެވެ.\nމެންދުރު ފަހު އަދީބުގެ ހުރިހާ ވަގުތެއް އެމްއެމްޕީއާރުސީގައި\nނައިބު ރައީސަކަށް އަދީބު ވެވަޑައިގަތުމުގެ ކުރިން ޓޫރިޒަމް މިނިސްޓަރުގެ ގޮތުން އަދީބު މެންދުރު ފަހު ގިނަ ވަގުތު ހޭދަކުރެއްވީ އެމްއެމްޕީއާރުސީ އޮފީހުގަ އެވެ. އޭސީސީގެ ތަހުގީގު ފެށުމުގެ ކުރިން ވެސް އަޑުއަރާފައި އޮންނަނީ އެއީ ވަރަށް ފޯރި ނަގާ ތަނެއްގެ ގޮތުގަ އެވެ. އަބަދުވެސް ކެއުމާއި ސައި އެތަނުގައި ތައްޔާރުކޮށްފައި ހުރެ އެވެ. ރައްޔިތުންގެ މަޖިލިހުގެ މެމްބަރުންނާއި ވިޔަފާރިވެރިންނާއި ވީހާވެސް އަވަހަކަށް މަހުޖަނުންނަށް ވުމުގެ ހުވަފެން ދެކެމުން އަންނަ މީހުންތަކުން އެތަން އޮންނަނީ އެންމެ ޑިމާންޑް ބޮޑު އޮފީހަށް ވެފަ އެވެ.\n"ގިނަ ފަހަރު ކެބިނެޓްގެ ބައެއް މިނިސްޓަރުން ވެސް އަދީބާ ބައިވެރިވެ ލަންޗު ނަންގަވަނީ ވެސް އެތަނުގައި،" އޭސީސީއަށް ދެއްވި ބަޔާނެއްގައި، އެމްއެމްޕީއާރުސީގެ ވަކީލެއް ކަމަށްވާ މުހައްމަދު ސައީދު ވިދާޅުވެފައިވެ އެވެ.\nއޭނާ ވިދާޅުވި ގޮތުން ނަމަ އެދުވަސްވަރު ކޮންމެ ދުވަހަކު ހެން ރައްޔިތުންގެ މަޖިލިހުގެ ދެ ތިން މެމްބަރުންނާއި ވިޔަފާރިވެރިން އަދީބާ ބައްދަލުކުރަން ދެ އެވެ. އެ މީހުންނަށް އަދީބު ގޮވާލައްވަންދެން ތިބެ އެވެ. ބައްދަލުވުންތައް އޮންނަނީ، ސައީދު ވިދާޅުވި ގޮތުގައި، ޒިޔަތުގެ ކޮޓަރި ނުވަތަ މީޓިން ރޫމުގަ އެވެ.\nއެމްއެމްޕީއާރުސީ މެދުވެރިކޮށް ރަށްރަށާއި ފަޅުތައް ދިނީ ސީދާ ވައްކަމުގެ ތެރެއިން ކަމަށް ވާތީ އަދީބުގެ ވަރަށް ބޮޑު ރޯލެއް ޒިޔަތުގެ ކޮޓަރީގައި އޮންނާނެ އެވެ. ޒިޔަތަކީ އަދީބުގެ ބާރުގައި އެމްއެމްޕީއާރުސީއަށް ލާފައި ހުންނެވި ބޭފުޅެކެވެ. އެހެންކަމުން ރަށްރަށާއި ފަޅުތައް ދޫކުރުމުގައި އޭނާ އަމަލްކުރެއްވީ ސީދާ އަދީބު ވިދާޅުވި ގޮތަށް ކަމަށް، އޭސީސީގެ ތަހުގީގަށް ޒިޔަތު ދެއްވި ބަޔާންތަކުން އެނގެ އެވެ.\nޒިޔަތު ވިދާޅުވި ގޮތުގައި އޭނާގެ ކޮޓަރީގެ އެކްސެސް އަދީބަށް އޮންނަނީ "ޓޫރިޒަމް މިނިސްޓަރަށް ވީމަ" އެވެ.\n"ވަރަށް ގިނައިން އޮފީހަށް ވަޑައިގެން އޭނާގެ ރޫމުގައި [އަދީބު] އިންނަވާނެ،" ކަމަށް ޒިޔަތު ވިދާޅުވި އެވެ.\nޝައިނީ ބަޔާން ދެއްވި އެކަމަކު އަނިލް "ފިއްލަވައިގެން"\nއެމްއެމްޕީއާރުސީގައި ހުރި ސަލާމަތީ ގޮތުން އެންމެ ވަރުގަދަ ކޮޓަރިއަށް ވެންނެވުމުގެ އެކްސެސް ޝައިނީއަށް އޮތަސް، އޭނާގެ ބަޔާނުން އެނގެނީ، އެތަނުގައި ހިންގަމުން އައި އެއްވެސް ކަމެއް ރޭކާނުލައްވާ ކަމެވެ. އަދީބާއި އަނިލް އާއި ޒިޔަތާ އެކު ކިތައްމެ ގިނަ ވަގުތެއް، އެމްއެމްޕީއާރުސީގައި ހޭދަކުރެއްވިޔަސް، ރަށެއް ނުވަތަ ފަޅެއް ކުއްޔަށް ދިނުމުގެ ހަމަ ކުޑަ ވެސް އެއްޗެއް އޭނާއަށް އެނގިވަޑައިގަންނަވާ ކަމަކަށް ނުވެ އެވެ. އެކަމަކު އެމްއެމްޕީއާރުސީން ކުއްޔަށް ދިން ބައެއް ރަށްރަށާއި ފަޅުތައް، ޓޫރިޒަމް މިނިސްޓްރީއާ ހަވާލުކުރާ ތަނަކީ ޝައިނީގެ އެގްރިކަލްޗަ މިނިސްޓްރީ އެވެ.\nޝައިނީ ވިދާޅުވެފައި ގޮތުގައި އޭނާއަށް އެކްސެސް އޮންނަނީ ސުޕެޝަލް އިކޮނޮމިކް ޒޯން (އެސްއީޒެޑް) ގެ ކަންކަމުގައި އެމްއެމްޕީއާރުސީއަށް ވަރަށް ގިނައިން ވަޑައިގަންނަވާތީ އެވެ.\nއޭގެ އިތުރުން "އެއްކޮށް މަސައްކަތްކޮށް، ގިނަ އިރު އެއްކޮށް އުޅޭ ބަޔަކަށް ވާތީ އޮންނަ ގާތް ކަމެއްގެ ސަބަބުން" ކަމަށް ޝައިނީ ވިދާޅުވި އެވެ.\nއޭރުގެ ބަންޑާރަ ނައިބު އަނިލް: ވައްކަމުގެ އެއްވެސް ކަމެއް އެނގިވަޑައިގަންނަވާނެ ބާ؟ - ފޮޓޯ: ނިޝާން އަލީ/ މިހާރު\nއޭރުގެ އެޓާނީ ޖެނެރަލް އަނިލް ފެނުނީ، ރައީސްކަމުގެ ބާރުގައި ޔާމީން ހުންނެވި އިރު، ގާނޫނީ ގޮތުން ހުރިހާ ރޭވުމެއްގެ އެންމެ ބޮޑު މޭސްތިރީގެ ގޮތުގަ އެވެ. ރާއްޖޭގެ ޓޫރިޒަމް ޕްރޮމޯޓްކޮށް، މާކެޓް ކުރަން އުފައްދާފައި އޮންނަ އާދައިގެ ކުންފުންޏަކަށް، ރާއްޖޭގެ ރަށްރަށާއި ފަޅުތައް ކުއްޔަށް ދިނުމުގެ ބާރު، ސަރުކާރުގެ ތެރެއިން ލިބުނު އިރު، އޭގެ ގާނޫނީ މަޝްވަރާ ދެއްވަން ޖެހޭނެ ފަރާތަކީ ބަންޑާރަ ނައިބެވެ.\nއެކަމަކު އެ ބޮޑު ވައްކަމުގެ ތަހުގީގު އޭސީސީން ކުރި އިރު އަނިލް އެއްވެސް ބަޔާނެއް ދެއްވާފައެއް ނުވެ އެވެ. އެހެންކަމުން ޒިޔަތުގެ ކޮޓަރި އާއި އެމްއެމްޕީއާރުސީގެ ތެރޭގައި ވަގުތު ހޭދަކުރެއްވި ގޮތެއް އޭނާގެ ދުލުން އޭސީސީއަކަށް އެނގޭ ވަރެއް ނުވި އެވެ.\nއެކަމަކު ޒިޔަތު ވަނީ، އެމްއެމްޕީއާރުސީގެ ހިޔާނާތުގެ ހިޔަނިން ޝައިނީ އާއި އަނިލް ނެރުއްވަން މަސައްކަތް ކުރައްވައިފަ އެވެ. ތަހުގީގަށް އޭނާ ބަޔާން ދެއްވި އިރު އަނިލް އަކީ އެޓާނީ ޖެނެރަލެވެ. އަދި ޝައިނީއަކީ ސަރުކާރުގެ ބާރު ގަދަ އަދި ރައީސް ޔާމީންގެ އެންމެ އަރިސް އެއް މިނިސްޓަރެވެ. އެހެންކަމުން ތަހުގީގުގައި ޒިޔަތު ވިދާޅުވީ، އޭނާގެ ކޮޓަރިއަށް، "އެ ބޭފުޅުން ހަމަ ވިޒިޓްކޮށްލަނީ" ކަމަށެވެ.\n"ރަށްތަކާ ގުޅޭ ގޮތުން އެ ބޭފުޅުންނާ މަޝްވަރާކޮށްފައެއް ނުވާނެ،" ޒިޔަތުގެ ބަޔާނުގައިވެ އެވެ.\n"ރަށްތައް ކުއްޔަށް ދޫކުރުމުގައި އެ ބޭފުޅުންގެ އެއްވެސް އިންވޯލްމެންޓެއް ނޯންނާނެ."\nއަދީބާއި ޒިޔަތުގެ ދަށުގައި އޮތް އިރު އެމްއެމްޕީއާރުސީ ތެރޭގައި ފޯރި ހިފަނީ ވެސް ހަވީރު އަތަށް ޖަހާލީމާ ކަމަށް، އޭރުގެ ބައެއް މުވައްޒަފުން ބުނެ އެވެ. އެހެންކަމުން ރަށްރަށާއި ފަޅުތައް ކުއްޔަށް ދީގެން ދައުލަތަށް ވަންނަން ޖެހޭ 1.3 ބިލިއަން ރުފިޔާ އެސްއޯއެފަށް ކަހާލީ، އެ މަޖަލާއި ފޯރީގެ އަނެއް ފަރާތުގައި ރޭވިރޭވުމުގެ ތެރެއިންކަން މި އޮތީ އެނގޭށެވެ. ބޮޑު ވައްކަމުގެ ސިއްރުތައް އޭރު ހުރީ ޒިޔަތުގެ އެ ކޮޓަރީގަ އެވެ. ވަގު ނިންމުންތަކުގެ ސައްލާތަކާއި، ރޭވުންތައް ރާވަމުން ދިޔަ މައިގަނޑު ތަނަކީ ވެސް އެ އެވެ.\nއިތުރު ލިޔުންތައް ކުރީގެ އޭޖީ މުހައްމަދު އަނިލް ކުރީގެ މިނިސްޓަރު ޑރ. މުހައްމަދު ޝައިނީ އަބްދުﷲ ޒިޔަތު އަހުމަދު އަދީބު އެމްއެމްޕީއާރްސީގެ ކޮރަޕްޝަން


Firimeehaa buni kameh nukuraa mathin Kim ah 1 million dollar!\nކިމް އާއި އޭނާގެ ފިރިމީހާ ކާންޔޭ\n9 ނޮވެންބަރ 20192ކޮމެންޓް\nފިރިމީހާ ބުނި ކަމެއް ނުކުރާމަތިން ކިމްއަށް އެއް މިލިއަން ޑޮލަރު!\nމަޝްހޫރު ރެޕާ ކާންޔޭ ވެސްޓް، އޭނާގެ އަނބިމީހާ ކިމް ކާޑޭޝިއަން އަށް ވަކި ފެޝަން ބްރޭންޑަކަށް މޮޑެލް ނުކުރާ މަތިން މިލިއަން ޑޮލަރު ދިން ކަމަށް ކިމް ބުނެފި އެވެ.\nނިއުޔޯކް ޓައިމްސްގެ ދީލްބުކް ކޮންފަރެންސްގައި އެކަން ހާމަކޮށް ކިމް ބުނީ މަޝްހޫރު ބްރޭންޑެއްގެ އިޝްތިހާރެއް ކުޅުމަށް އޭނާ ނޫނެކޭ ބުނުމުން ފިރިމީހާ، އޭނާއަށް އެއް މިލިއަން ޑޮލަރު ދިން ކަމަށެވެ.\nކާންޔޭއަކީ ބޫޓު ބްރޭންޑެއް ކަމަށްވާ ޔީޒީގެ ވެރިޔާވެސް މެއެވެ.\nފިރިމީހާ ވެސް ހުރުމުން ވަރަށް ކިއޫޓް ވާހަކައެއް އާންމުކުރާނެކަން ފާހަގަކޮށް ކިމް ބުނީ އެއް މިލިއަން ޑޮލަރަށް އިންސްޓަގްރާމުގައި ޕޯސްޓެއް ކުރުމަށް ބްރޭންޑަކުން އެދުނު ކަމަށެވެ. އަދި އޭނާ ބޭނުން އެއްޗެއް ލައިގެން އެކަން ކުރުމަށް އެ ބްރޭންޑުން ހުޅުވާލުމުން އެއީ ވަރަށް ފަސޭހަ ކަމެއް ކަމަށް ދެކި އޭނާ ހުރީ އާބަސް ބުނަން ކަމަށާއި ނަމަވެސް އެކަން ފިރިމީހާއާ ހިއްސާކުރުމުން އެދުނީ އެކަން ނުކުރަން ކަމަށް ވެސް ކިމް ބުންޏެވެ.\nކިމް އިތުރަށް ބުނީ އެ ބްރޭންޑާ ގުޅިގެން ފިރިމީހާގެ ކަންބޮޑުވުންތައް ހިއްސާކުރި ކަމަށާއި އެހެންވެ އެކަމަށް ނޫނެކޭ ބުނީ ކަމަށެވެ. އަދި މަންމައިންގެ ދުވަހު ކާންޔޭ ވަނީ ސިޓީ އުރައެއް އޭނާގެ އަތަށް ދީފައި ކަމަށާއި އޭގެ ބޭރުގައި ވަނީ އެ ބްރޭންޑަށް ނޫނެކޭ ބުނުމުން ޝުކުރު ކުރާ ވާހަކަ ކަމަށްވެސް ކިމް ބުންޏެވެ.\nމީގެއިތުރުން އޭގައި ވަނީ އެއް މިލިއަން ޑޮލަރުކަން ފާހަގަކޮށް ކިމް ވަނީ އެއީ ބައެއް ފަހަރު ނޫނެކޭ ބުނުމުގެ ބާރުކަމަށް ވެސް ބުނެފަ އެވެ.\nމީގެ ފަސް އަހަރު ކުރިން ކިމް އާއި ކާންޔޭ ކައިވެނިކުރިއިރު އެމީހުންގެ ކައިވެންޏަށް ވަނީ ހަތަރު ކުދިން ވެސް ލިބިފަ އެވެ.\nސުރުޙީއަކާއި ލިޔުމާއި އެއްގޮތަކައްވެސް ދިމާނުވޭ.. ފިރިމީހާ ބުނިކަމެއް ކުރިމަތިން އެއްމިލިއަން ޑޮލަރުދިނީ އެހެންވީމާ ލިޔަން ޖެހޭނީ ފިރިމީހާބުނެގެން ކަމެއް ނުކުރާމަތިން...\n5 އަހަރުކުރިން ކައިވެނި ކުރިއިރު ކައިވެންޏަށް4ހަތަރުކުދިން ލިބުނުގޮތް ކިޔާދީފިނަމަ5މިލިޔަން ދޭނަން.


Roga aa dhuruvaan life style badhalukollaa!\nރޯގާއާ ދުރުވާން ލައިފްސްޓައިލް ބަދަލުކޮށްލާ!\nތޮއްޖެހިފައިވާ މާލޭގައި އަބަދުވެސް އެއް ކަމެއް އޮވެއެވެ. ނުފިލާ ރޯގާއެވެ. ކޮންމެވެސް އެއް ރޯގާއެއް ވައިރަލް ފީވާއެއް އެނބުރެއެވެ. ކިތަންމެ ސިއްހަތަށް ބަލައިގެން ގަވާއިދުން އަތްދޮވެ، ބަލި މީހުނާއެކު ނޫޅުނަސް ކޮންމެވެސް އެއް ރޯގާއެއް ދޭތެރެއަކުން ލައްވާލަ އެވެ.\nހީވެސް ނުކުރާ ކަހަަލަ ކަމަކުން މީހާގެ ދިފާއީ ނިޒާމް ބަލިކަށިކޮށްލާ ފާނެ އެވެ. ދިފާއީ ނިޒާމު ފުރިހަމަ މަސައްކަތް ކުރުމަށް ލައިފްސްޓައިލް ވެސް މުހިއްމު ރޯލެއް އަދާ ކުރެއެވެ. ރޯގާއިން ސަލާމަތް ނުވެގެން އުޅޭއިރު މި ކަންކަން ރަނގަޅު ކޮށްގެން ވެސް ދިފާއީ ނިޒާމު ވަރުގަދަ ކުރެވިދާނެ އެވެ.\nވައިގެ ނުސާފު ކަމުން މީހާގެ ދިފާއީ ނިޒާމަށް އަސަަރުކުރެ އެވެ. ސާފު ވައި ނުލިބިމުގެ ސަބަބުން އޭގެ އަސަރު ކުރަނީ އިންސާނުންގެ ފުއްޕާމެއަށް އެކަންޏެއް ނޫނެވެ. ތަޣައްޔަރު ވައިން މީހާގެ ދިފާއީ ނިޒާމް ބަލިކަށިކަން ގެނެސްދެނީ މި ނިޒާމަށް ބޭނުންވާ "ޓީ ސެލް" ހިފަހައްޓާތީ ކަމުގައި ދިރާސާތަކުން ބުނެއެވެ. ތަޣައްޔަރު ވައިގެ ސަބަބުން ހަށިގަނޑުގައި ދުޅަކަން އިތުރު ކޮށްދެ އެވެ.\nބޭރުގައި އުޅޭއިރު ހިރަފުހާއި ދުމުން ރައްކާތެރިވުމަށް މާސްކެއް ބޭނުން ކުރެވިދާނެ އެވެ. ގޭގައި ސާފު ވައި ހޯދަން އެއާ ޕިއުރިފަަޔާއެއް ބޭނުން ކުރެވިދާނެ އެވެ.\nދުވަހުގެ ބޮޑުބައި އިށީނދެ އިނުން\nޑެސްކް ޖޮބެއްގައި އުޅޭނަމަ ދުވަހުގެ ބޮޑުބައި ހޭދަވަނީ އިށީނދެ އިނދެ އެވެ. ގިނައިރު އިށީނދެގެން އިންނަ ނަމަ މީހާގެ މެޓަބޮލިޒަމް ދަށްވެއެވެ. ނަތީޖާއެއްގެ ގޮތުން ހަށިގަނޑުން ދިފާއީ ބާރު ވަރުގަދަ ކުރާ ނިއުޓިރިއެންޓްސް ދަމާ ވަރު މަދެވެ. އެހެން ކަމުން ކޮންމެ ގަޑިއިރަކު ތެދުވެލާ ކުޑަކޮށް ހިނގާލާ ހަދަން ވެއެވެ. އަދި އޭރު ހަށިގަނޑުގެ މަސްތައް ހޭއްލަވާލާ މެޓަބޮލިޒަމް އަވަސް ކޮށްދޭނެ އެވެ.\nގިނައިން ޖަންކް ފުޑް ކެއުން\nޖަންކް ފުޑްގެ ގޮތުގައި ކާ ބިސްކޯދާއި ކޭކު، ކުކީސް ފަދަ ތަކެތި ހެދުމަށް ބޭނުންކުރާ ހުދު ފުށަކީ އޭގެން ދިފާއި ނިޒާމް ބަލިކަށި ކުރާ އެއްޗެކެވެ. މިގޮތުން ޓީ ސެލް އަދި ބީ ސެލް މަދުކޮށްދެ އެވެ. ބަލިތަކުން ސަލާމާތްވާން ހަށިގަނޑަށް ފުރިހަމަ އަށް މަސައްކަތެއް ނުކުރެވެއެވެ. ހުދުފުށުން ހަދާފައިވާ ހުންނަ ބާވަތް މަދުކޮށް ގިނައިން ހޯލްގްރެއިން ބާވަތް ހިޔާރު ކުރަންޖެހޭ އެއް ސަބަބަކީ މިއީއެވެ. ހޯލްގްރެއިންގައި ފައިބާ މަތިވެފައި ދިފާއީ ނިޒާމް ވަރުގަދަކޮށްދޭނެ އެވެ.\nހަމަ ނިދި ނުލިބޭނަމަ ބަލި ބަލި ޖެހެން ފަސޭހަ އެވެ. ނިދުމުން އިންސާނާގެ ހަށިގަނޑަށް ބޭނުންވާ މެލަޓޯނިން އުފައްދަ އެވެ. އަދި ހަމަނިދި ނުލިބުމުގެ ސަބަބުން މެލަޓޯނިން މަދުވެ ދިފާއީ ނިޒާމުން އުފައްދާ ބެކްޓީރިއާ އާއި ދުރުވުމަށް އުފައްދާ ވައިޓް ބްލަޑް ސެލްސް މަދުވެ އެވެ. އެހެން ކަމުން ދުވާލެއްގެ މައްޗަށް މަދުވެގެން އަށް ގަޑިއިރު ނިދި ހޯދަން މަސައްކަތް ކުރަންޖެހެ އެވެ.\nމީހާ ހާސް ކަމެއްގައި އުޅޭނަމަ ހަށިގަނޑުގެ ހޯމަންތައް ހަމައިން ނެއްޓޭ ގޮތް ވެއެވެ. އަބަދު ސްޓްރެސްގައި އުޅޭނަމަ ކޯޓިސޯލް މައްޗަށް ދެއެވެެ. މީގެ ސަބަބުން ޓެސްޓޮސްޓޮރޯން އާއި އީސްޓްރޮޖެން ފަދަ ހޯމޯންތައް ތިރިއަށް ގޮސް ދިފާއީ ނިޒާމަށް އަންނަ ނުރައްކާތަކަށް އެންމެ އެކަށީގެންވާ ގޮތަށް ރެސްޕޯންޑެއް ނުކުރެވެއެވެ. އެހެން ކަމުން އަބަދު ސްޓްރެސް އުޅުމުގެ ބަދަލުގައި ދިިރިއުޅުމެގެ ހާސްކަން ފިލުވާލަން ވަގުތު ހޯދަން ވެއެވެ.\nގިނަ ވަގުތު އެކަނި ހޭދަކުރުން\nގިނަވަގުތު އެކަނި ހޭދަ ކުރާ ނަމަ ދިފާއީ ނިޒާމަށް މިކަމުގެ އަސަރު ކުރެއެވެ. އެކަނި ގިނަ ވަގުތު އުޅޭނަމަ ސްޓްރެސް އާއި ޑީލް ކުރަން ޖެހޭވަރު އިތުރުވެއެވެ. މީގެ ސަބަބުން ދިފާއީ ނިޒާމަށް ބުރުއަރާ ކަމަށް ސައިކޮލޮޖިސްޓުން ބުނެއެވެ.\nކޮފީ ބުޔަސް ބައެއް މީހުނަށް ނިދޭ!\nތުންފަތް ކަޅުވެ ހަން ފޮޅޭނަމަ ދެވިދާނެ ފަރުވާ


Aaustralia Bega cheese ge vahtharuthah Happy Market ah\nހެޕީ މާކެޓުން އެތެރެކޮށް ވިއްކާ ބެގަ ޗީޒް ސްޓިކް -- ފޮޓޯ: އަވަސް\nއޮސްޓްރޭލިއާގައި މަގްބޫލް ޗީޒް ބްރޭންޑެއް ކަމަށްވާ ބެގާގެ ގިނަ ވައްތަރު ތަކެއް ރާއްޖޭގެ ހެޕީ މާކެޓުން ވިއްކަން ފަށައިފި އެވެ.\nރާއްޖެއަށް ގިނަ ބާވަތްތަކެއްގެ މުދާ އެތެރެ ކުރާ ހެޕީ މާކެޓުން ބުނި ގޮތުގައި އެ ކުންފުނިން މިހާރު ވިއްކަން ފަށާފައިވާ ބެގާ ބްރޭންޑްގެ ޕްރޮޑަކްޓްތަކުގެ ތެރޭގައި ބެގާ ޗީޒް ސްޓިކްސް އާއި ބެގާ ޗީޒް ސްލައިސް އަދި ބެގާ ޕްރޮސެސްޑް ޗީޒްގެ އިތުރުން ބެގާ ކްރީމް ޗީޒް އާއި ބެގާ ޗެޑަ ޗީޒް ހިމެނެ އެވެ.\nބެގާ ޗީޒަކީ ހެޕީމާކެޓުން ކުރިން ވިއްކި މެލްބަން ޗީޒް ކުންފުނީގެ އުފެއްދުމެކެވެ. ބެގާ ޗީޒާއި މެލްބަން ޗީޒް ތަފާތު ޕެކިންއެއްގައި ހުރި ނަމަވެސް ދެ ޗީޒްއަކީ ވެސް އެއް ރަހައެއް ދޭ އެއް ކޮލިޓީއެއްގެ އުފެއްދުމެކެވެ.\nދަރުބާރުގޭގައި ބުރާސްފަތި ދުވަހު ނިންމާލި ފަންނު އެކްސްޕޯގައި ހެޕީ މާކެޓުން ވަނީ މި އުފެއްދުން ޕްރޮމޯޓްކޮށްފަ އެވެ. ރަހަ ދައްކާލަން ކުރިއަށް ގެންދިޔަ ހަރަކާތްތަކުގައި ގިނަ ބަޔަކު ބައިވެރިވެފައިވެ އެވެ.\nހެޕީ މާކެޓުން ވިއްކާ ބެގާ ޗީޒް ސްޓިކް ޕެކެޓްއެއްގައި ވަކިން ބަންދުކޮށްފައިވާ ހަ ޗީޒް ސްޓިކްސް ހިމެނެ އެވެ. ކުޑަކުދިންނަށް ހާއްސަ މި ޗީޒްއަކީ ސްކޫލް އިންޓަވަލްތަކާއި ޕާޓީ ތަކުގައި ފިންގަ ފުޑްއެއް ގޮތައް ވެސް ބޭނުން ކުރެވިދާނެ ޗީޒެކެވެ. މިއީ ހެޕީމާކެޓުން ރާއްޖެ އެތެރެކޮއް މާކެޓް ކުރަން ފެށި މި ބްރޭންޑުގެ އެންމެ ފަހުގެ އުފެއްދުމެވެ.\nބެގާ ޗީޒް ސްލައިސް ޕެކެޓެއްގައި ވަކިން ބަންދުކުރެވިފައިވާ 12 ސްލައިސް ހިމެނެ އެވެ. އަދި ބެގާ ޕްރޮސެސްޑް ޗީޒް ދަޅަކީ ކަނޑަން ފަސޭހަ ޗީޒް ދަޅެކެވެ. ޕިއްޒާ އަދި ޕާސްތާ ފަދަ ތަކެތީގައި ބޭނުން ކުރަން ހާއްސަ މި ޗީޒްއަކީ ކައްކާއިރު އަޅަން ހާއްސަ އުފެއްދުމެކެވެ.\nޗީޒްގެ މި ހުރިހާ ބާވަތެއް ވެސް ހެޕީމާކެޓްގެ ހުރިހާ ފިހާރަ އަކުން މިހާރު ލިބެން ހުންނާނެ ކަމަށް އެ ކުންފުނިން ބުނެފައިވެ އެވެ.


Sarukaarah3aharu: Fenaai narudhamaage record akaaeku enme saafuthaahiru3aharu - One Online\nސަރުކާރަށް ތިން އަހަރު: ފެނާއި ނަރުދަމާގެ ރެކޯޑަކާއެކު އެންމެ ސާފުތާހިރު3އަހަރު\n23 އޯގަސްޓް 2020: ކ.ގުރައިދޫގެ ބިން ހިއްކުމުގެ މަސައްކަތް ކުރަމުންދާ ސަރަހައްދު -- ވަން ފޮޓޯ: މުހައްމަދު ހައްޔާން\n"ވޭތުވި ތިން އަހަރަށް ފެށުމުގެ ކުރިންވެސް، އަޅުގަނޑު ދެންނެވި ވާހަކައެއް، މިއަދުވެސް ހަނދާނުގައި އެބަހުރި. އެއީ، ތަރައްގީގެ ވާހަކަ ދައްކަން ފެށޭނީވެސް ގައިން ތާހިރުވެ ތިބެގެންކަން. ދިވެހި ޖުމްހޫރިއްޔަތުގެ ތެރެއިން، އަޅުގަނޑު ފާއިތުކުރި ތިން އަހަރުގެ މައިގަނޑު އެއް އަމާޒަކީ ހުރިހާ ރަށެއްގައި ސާފު ފެނާއި ނަރުދަމާގެ މަސައްކަތް ހިންގުން. އިރާދަކުރެއްވިއްޔާ ކުރިއަށް އޮތް ދެ އަހަރާއެކު ދިވެހި ޖުމްހޫރިއްޔާއަށް މިހާތަނަށް އަންނާނެ އެންމެ ސާފުތާހިރު ފަސް އަހަރު ކަމުގައި މި ފަސް އަހަރު ވެގެންދާނެ،" ޖުމްހޫރީ ދުވަހުގެ ރަސްމީ ޖަލްސާގައި ރައީސް އިބްރާހިމް މުހައްމަދު ސޯލިހު ވިދާޅުވެފައިވެއެވެ.\nރައީސް ސޯލިހުގެ ވާހަކަފުޅުންވެސް ގައުމުގެ އުމްރާނީ ތަރައްގީއަށް މިސަރުކާރުން ދެމުން އަންނަ އަހަންމިއްޔަތު ހާމަވެއެވެ. ފެނިގެންދަނީ އެއްވެސް ރަށެއް ބާކީ ނުކޮށް ހުރިހާ ރަށަކަށް ތަރައްގީ ގެނައުމުގެ ވައުދު ފުއްދަމުން އަންނަ މަންޒަރެވެ. ރާއްޖޭގެ ހުރިހާ ކަންކޮޅުތަކަކުން ވެސް ފެންނަނީ ތަރައްގީގެ އެތައް މަޝްރޫއުތަކެވެ.\nއެމްޑަބްލިޔުއެސްސީން ރަށެއްގެ ފެނާއި ނަރުދަމާގެ މަސައްކަތް ކުރަނީ-- ފޮޓޯ: އެމްޑަބްލިޔުއެސްސީ\nފެނާއި ނަރުދަމާގެ އެތައް މަޝްރޫއުތަކެއް:\nފެނާއި ނަރުދަމާ ނިޒާމަކީ އަސާސީ ހައްގެކެވެ. އެވާހަކައަކީ ރައީސް ސޯލިހު ރިޔާސީ ކެމްޕެއިނުގައި އެންމެ ގިނައިން ދެއްކެވި އެއް ވާހަކަފުޅެވެ. އަދި ރައީސްގެ އެއް ރިޔާސީ ވައުދަކީ އެމަނިކުފާނުގެ ވެރިކަމުގެ ފަސް އަހަރު ދުވަހުގެ ތެރޭގައި ހުރިހާ ރަށެއްގައި ފެނާއި ނަރުދަމާގެ މަސައްކަތް ފެށުމެވެ. މި ތިން އަހަރު ފެނިގެން ގޮސްފައިވަނީ އެކަން ހަގީގަތަކަށް ހެދުމުގެ މަސައްކަތްތަކެވެ.\nރާއްޖޭގެ މީހުން ދިރިއުޅޭ ހުރިހާރަށެއްގައި ފެނާއި ނަރުދަމާ ގާއިމުކުރުމަށް ޓަކައި މި ސަރުކާރުން ވަނީ ފުރަތަމަ ދުވަހުން ފެށިގެންވެސް ހާއްސަ ޕްރޮގްރާމެއް ފަށައިފައެވެ. ޕްރޮގްރާމްގެ ތެރެއިން ތިން އަހަރު ތެރޭގައި 118 ރަށެއްގެ ފެނާއި ނަރުދަމާގެ ހިދުމަތް ގާއިމުކުރުމުގެ މަސައްކަތުގެ އެއްބަސްވުމުގައި ވަނީ ސޮއިކޮށްފައެވެ. އޭގެ ތެރެއިން 56 ރަށެއްގައި ފެނާއި ނަރުދަމާ ގާއިމު ކުރުމުގެ މަސައްކަތް އަންނަނީ ކުރަމުންނެވެ.\nމީގެ އިތުރުން 23 ރަށެއްގެ ފެނާއި ނަރުދަމާގެ މަސައްކަތް ހަވާލު ކުރުމަށް ޓަކައި ކުރަން ޖެހޭ މަސައްކަތްތައް މިއަހަރުގެ ނިޔަލަށް ނިންމުމަށް ސަރުކާރުން އަންނަނީ މަސައްކަތް ކުރަމުންނެވެ.\nސަރުކާރުން ރާއްޖޭގެ އުމްރާނީ ތަރައްގީއަށް ކުރަމުން އަންނަ މަސައްކަތް ދައްކުވައިދިނުމަށް މި އަދަދުތައް އެކަނިވެސް ފުދެއެވެ. ވޭތުވެދިޔަ ތިން އަހަރަކީ "އެންމެ ސާފުތާހިރު" ތިން އަހަރެވެ.\nސ. ހުޅުދޫ ބަނދަރު ތަރައްގީ ކުރުމުގެ މަޝްރޫއު ކުރިއަށްދަނީ --- ފޮޓޯ: އެމްޓީސީސީ\nބަނދަރުގެ މަޝްރޫއުތައް ބާރަށް ކުރިއަށް:\nއުމްރާނީ ތަރައްގީ ގުޅިގެންދާ އެންމެ މުހިންމު އެއް މަޝްރޫއުއަކީ ރަށްރަށުގެ ލަފާ ފުރުމަށް ދިމާވެފައިވާ މައްސަލަތަކަށެވެ. ބަނދަރެއް ނެތުމުގެ ސަބަބުން ލަފާ ފުރުމުގެ ދަތިތައް ކުރިމަތިވެފައިވާ އެތައް ރަށެއް އެބައޮތެވެ. ކުރީން ހަދާފައިވާ ބަނދަރުތައް ހަލާކުވެ، "ކަނޑަށްވުރެ ފަޅު ގަދަ" ބަނދަރުތައް އެބަހުއްޓެވެ. އެތައް އަހަރަކު ސަރުކާރުގައި ސަލާން ޖަހަން ޖެހުނު އެތައް ރަށެއްވެސް މީގެ ތެރޭގައި ހިމެނެއެވެ.\nމިއަދު މި ސަރުކާރުން މިވަނީ އެރަށްރަށަށް އުންމީދު ގެނެސްދީފައެވެ. ލަފާ ފުރުމަށް ދަތިވެފައިވާ އެތައް ރަށެއްގެ ރައްޔިތުންނަށް ހިތްހަމަ ޖެހުން ގެނެސްދީފައެވެ. އެތައް ރައްޔިތުންނެއް ކުރި އާދޭހަށް އިޖާބަދީފައެވެ.\nވޭތުވެދިޔަ ތިން އަހަރު ދުވަހުގެ ތަރައްގީގެ ހިސާބުތަކަށް ބަލައިލާއިރު، މި ސަރުކާރުން ވަނީ 73 ރަށެއްގެ ބަނދަރު ހެދުމުގެ މަސައްކަތުގެ އެއްބަސްވުމުގައި ސޮއިކޮށްފައެވެ. އޭގެ ތެރެއިން 25 ބަނދަރެއްގެ މަސައްކަތް އެއްކޮށް ވަނީ ނިންމައިފައެވެ. 39 ބަނދަރެއްގެ މަސައްކަތް ކުރަމުން އަންނަ އިރު، ނުވަ ރަށެއްގެ ބަނދަރު ހެދުމަށް ވަނީ އެއްބަސްވުން ހަވާލުކޮށްފައެވެ. އަދި އިތުރު 38 ރަށެއްގެ ބަނދަރު ހެދުމުގެ މަސައްކަތް ހަވާލު ކުރުމުގެ މަސައްކަތްތައް އަންނަނީ ކުރަމުންނެވެ.\nމުލަކު ގޮނޑުދޮށް ހިމާޔަތް ކުރުމުގެ މަޝްރޫއުގެ މަސައްކަތް ކުރިއަށްދަނީ -- ފޮޓޯ: އެމްޓީސީސީ\nގޮނޑުދޮށް ހިމާޔަތް ކުރުމުގެ މަޝްރޫއުތައްވެސް ގިނަ:\nމި ސަރުކާރަކީ އުމްރާނީ ތަރައްގީއާ އެއްވަރަށް ތިމާވެށި ހިމާޔަތް ކުރުމަށްވެސް ވަރަށް ބޮޑު އަހަންމިއްޔަތު ކަމެއް ދެމުން އަންނަ ސަރުކާރެވެ. އެގޮތުން ތިމާވެއްޓަށް ދިމާވެފައިވާ ނާޒުކު ހާލަތު ސަބަބުން އެންމެ ބޮޑަށް އަސަރު ކުރަމުންދާ އެއް ގައުމަކީވެސް ރާއްޖެއެވެ. ސަރުކާރުން މިވަނީ އެކަންކަން ހައްލު ކުރުމަށް "ފޫގަޅައިފަ" އެވެ.\n"އަޅުގަނޑު މިއަދު ދަންނަވާލަން ބޭނުންވަނީ މޫސުމީ ބަދަލުތަކުން ލިބޭ ގެއްލުންތައް މިހާރުވެސް ރާއްޖެއިން ދަނީ ފެންނަމުން. މިދިޔަ މަހު އަޅުގަނޑު ރާއްޖޭގެ އެކި ކަންކޮޅުތަކުގެ ހަ ރަށަކަށް ކުރި ދަތުރުތަކުގެ ތެރެއިން އެ ހަ ރަށުންވެސް ރަށް ގިރުމުގެ މައްސަލަތައް ވަނީ ފެނިފައި،" ރައީސް ދާދި ފަހުން ދެއްކެވި ވާހަކަފުޅެއްގައި ވިދާޅުވެފައިވެއެވެ.\nމިއީ މޫސުމީ ބަދަލުތަކުގެ ސަބަބުން ދިމާވާ ގެއްލުންތަކުގެ ހަގީގަތް ހާމަވާ އެންމެ މިސާލެކެވެ. މީގެ އެތައް މިސާލެއް ފެންނަން އެބަހުއްޓެވެ. ރަށްތައް ގިރަމުންދާ މައްސަލައަށް ހައްލު ހޯދުމަކީ މި ސަރުކާރުގެ ވަރަށްވެސް ބޮޑު އަމާޒެކެވެ. އަދި މި ސަރުކާރުން އެންމެ ފުޅާ ދާއިރާއެއްގައި ކުރަމުން އަންނަ އެއް މަސައްކަތެވެ.\nމި ސަރުކާރުން ވޭތުވެ ދިޔަ ތިން އަހަރު ދުވަހު ވަނީ ގޮނޑުދޮށް ހިމާޔަތްކުރުމުގެ ގިނަ މަޝްރޫއުތަކެއް ފަށައިފައެވެ. އެގޮތުން 20 ރަށެއްގެ ގޮނޑުދޮށް ހިމާޔަތް ކުރުމަށް ހަވާލުކޮށްފައިވާއިރު، ތިން ރަށެއްގެ މަސައްކަތް ވަނީ ނިންމައިފައެވެ. 11 ރަށެއްގެ މަސައްކަތް ކުރެވެމުން އަންނައިރު، ހަ ރަށެއްގެ މަސައްކަތް އޮތީ ފެށުމުގެ މަރުހަލާގައެވެ. މީގެ އިތުރުން 37 ރަށެއްގެ މަސައްކަތް ހަވާލުކުރުމުގެ މަސައްކަތްތައް އަންނަނީ ކުރެވެމުންނެވެ. ސަރުކާރުން އަންނަނީ ނަތީޖާ ދައްކަމުންނެވެ.\nކ. މާފުށީ ބިން ހިއްކުމާއި ގޮނޑުދޮށް ހިމާޔަތް ކުރުމުގެ މަޝްރޫއުގެ މަސައްކަތުގެ ތެރެއިން. ފޮޓޯ:އެމްޓީސީސީ\nރަށްރަށުގެ ތަނަވަސް ޖާގަ އިތުރުކުރުމުގެ މަޝްރޫއުތަކެއް:\nރާއްޖެއަކީ ކުދި ޖަޒީރާ ރަށްތަކެއްގެ މައްޗަށް އެކުލެވިގެންވާ ގައުމެކެވެ. ރާއްޖޭގެ ރަށްތަކަކީ ނިސްބަތުން ވަރަށްވެސް ކުދި ތަންތަނެވެ. އެހެންވުމުގެ ސަބަބުން ދިމާވާ އެންމެ ބޮޑު އެއް މައްސަލައަކީ ބިމުގެ ދަތި ކަމެވެ. ރާއްޖޭގެ ހުރިހާ ކަންކޮޅުތަކަށްވެސް ދިމާވެފައިވާ އެންމެ ބޮޑު އެއް މައްސަލައެވެ.\nއެކަންކަމަށް ހައްލު ހޯދައި ދިނުމަށް މި ސަރުކާރުން މިވަނީ ވޭތުވެދިޔަ ތިން އަހަރު ބިން ހިއްކުމުގެ ގިނަ މަޝްރޫއުތަކެއް ރާއްޖޭގެ އެކި ކަންކޮޅުތަކުގައި ހިންގައިފައެވެ. އެގޮތުން 17 ރަށެއްގެ ބިން ހިއްކުމުގެ މަސައްކަތް ހަވާލުކޮށްފައިވާއިރު، ހަތަރު ރަށެއްގެ މަސައްކަތް މިހާރު ވަނީ އެއްކޮށް ނިންމާލައިފައެވެ.\nމީގެ އިތުރުންވެސް ފަސް ރަށެއްގެ ބިން ހިއްކުމުގެ މަސައްކަތް ކުރެވެމުން އަންނައިރު، އިތުރު އަށް ރަށެއްގެ ބިން ހިއްކުމުގެ މަސައްކަތް ފެށުމަށް އަންނަނީ ތައްޔާރުވަމުންނެވެ. ސަރުކާރުގެ އަމާޒަކީ ބިމުގެ ދަތިކަން ދިމާވެ، ކަންބޮޑުވެފައިވާ ރައްޔިތުންނަށް ހައްލު ހޯދައިދިނުމެވެ. އެހެންވެ އިތުރު 13 ރަށެއްގެ ބިން ހިއްކުމުގެ މަސައްކަތް ކުރުމަށް އެއްބަސްވުންތައް ހެދުމުގެ މަސައްކަތް އަންނަނީ ކުރަމުންނެވެ.\nފުވައްމުލަކު ނައިބު ތުއްތު މަގުގައި ތާރު އެޅުމުގެ މަސައްކަތް ކުރިއަށްދަނީ--- ފޮޓޯ/ އެމްޓީސީސ\nމަގުހެދުމުގެ ބޮޑެތި މަޝްރޫއުތަކެއް:\nރާއްޖޭގެ އެކި ކަންކޮޅުތަކާއި މާލެއަށްވެސް ދިމާވެފައިވާ އެންމެ ބޮޑު އެއް މައްސަލައަކީ މަގުތަކުގެ މައްސަލަތަކެވެ. ރާއްޖޭގެ ހުރިހާ ރަށަކީވެސް މިހާރު ގިނަ އަދަދެއްގެ ވެހިކަލްތައް ދުއްވާ ރަށްރަށެވެ. އެހެން ނަމަވެސް ވެހިކަލްތައް ދުއްވާން އޮންނަ މަގުތަކަކީ އަޑިގުޑަން ގިނަ، ދުއްވަން އުނދަގޫ މަގުތަކެވެ. އަދި ވިއްސާރަ ދުވަސްވަރެއްގައި ފެން ބޮޑުވެ، ހިނގާބިިނގާވެ އުޅުމަށްވެސް އެތައް ދަތިތަކެއް ކުރިމަތިވާ މަގުތަކެކެވެ. މި ކަމުގެ ސަބަބުން ވެހިކަލަށާއި މީހުންނަށް ވެސް ލިބޭ ގެއްލުންތައް ގިނަ އެވެ. ވެހިކަލްތައް ފުނޑޭއިރު ސައިކަލް އަދި ބައިސިކަލް ފަދަ ވެހިކަލްތައް ދުއްވާ މީހުންގެ މައިބަދަ ވެސް ހުންނަނީ ގުޑައިފަ އެވެ.\nއެހެންކަމުން ސަރުކާރުން އެންމެ އިސްކަމެއް ދީގެން ކުރިއަށް ގެންދާ އެއް މަޝްރޫއަކީ މަގުތައް ރަނގަޅު ފެންވަރަކަށް ހެދުމުގެ މަސައްކަތްތަކެވެ. އެގޮތުން މިހާރުވެސް 21 ރަށެއްގެ މަގު ހެދުމުގެ މަސައްކަތް އަންނަނީ ކުރެވެމުންނެވެ. އެއީ ގާތްގަނޑަކަށް 135 ކިލޯ މީޓަރުގެ މަގު ހެދުމުގެ މަޝްރޫއުތަކެވެ.\nމީގެ އިތުރުން ހަތަރު ރަށެއްގެ މަގު ހެދުމުގެ މަސައްކަތްތައް އެއްކޮށް ވަނީ ނިންމާލައިފައެވެ. އަދި އިތުރު 25 ރަށެއްގެ މަގު ހެދުމުގެ މަސައްކަތް ހަވާލު ކުރުމަށް ސަރުކާރުން އަންނަނީ މަސައްކަތް ކުރަމުންނެވެ. ސަރުކާރުގެ އަމާޒަކީ ރައްޔިތުންނަށް ލުއި ފަސޭހަވާނެ ހުރިހާ މަގެއް ފަހިކޮށް، ރަށްރަށަށް އުމްރާނި ތަރައްގީ ގެނެސްދިނުމެވެ.\nއައްޑޫ ސިޓީގެ މަގުތައް ޒަމާނީ ފެންވަރަށް ހެދުމުގެ މަޝްރޫއަކީ މިސަރުކާރުގެ އެންމެ ފާހަގަކޮށްލެވޭ އެއް މަޝްރޫއެވެ، މި މަޝްރޫއުގައި އައްޑޫ ސިޓީގެ ހުރިހާ ރަށެއް ހިމެނޭ ގޮތަށް ޖުމުލަ 40 ކިލޯމީޓަރުގެ މަގުގައި ތާރު އެޅުން ހިމެނެއެވެ. އިންޑިއާގެ އެފްކޯންސް އިންފްރާސްޓްރަކްޗާ ލިމިޓެޑާ ހަވާލުކޮށްގެން ކުރިއަށްގެންދާ އެ މަޝްރޫއުގެ ދަށުން އައްޑޫ ސިޓީގައި މިހާރު ތާރު އަޅާފައިވާ މަގުތަކުގެެ ތެރެއިން 3.4 ކިލޯމީޓަރު މަގުގެ ރީސާފޭސިންގެ މަސައްކަތް ވެސް ހިމެނެއެވެ. މިއީ މި ސަރުކާރުން ހިންގާ މަގުހެދުމުގެ އެންމެ ބޮޑު މަޝްރޫއެވެ.\nމީގެ އިތުރުންވެސް ކޯޒްވޭ އަކުން ރަށްތަކެއް ގުޅާލުމަކީވެސް މި ސަރުކާރުގެ ވަރަށް ބޮޑު އަމާޒެކެވެ. އެގޮތުން އަންނަ އަހަރުގެ ބަޖެޓްގައި ހަ ރަށެއް ކޯޒްވޭއަކުން ގުޅާލުމަށް ވަނީ ނިންމައިފައެވެ. ކޯޒްވޭ އަކުން ގުޅާލުމަށް ނިންމާފައިވަނީ ބ. ފެހެންދޫއާއި ބ. ގޮއިދޫ، މ. މުއްޔާއި މ. ނާލާފުށި، ތ. ވޭމަންޑޫއާއި ތ. ކިނބިދޫ، ލ. ކަލައިދޫ އާއި ލ. ދަނބިދޫއާއި، ލ. ކުނަހަންދޫ އާއި ލ. މެންދޫގެ އިތުރުން ލ. ހިތަދޫ އާއި ލ. މެންދޫ އެވެ.\n25 އޯގަސްޓް 2021: ތިލަމާލެ ބުރިޖުގެ ތްރީޑީ ފޮޓޯ --- ފޮޓޯ: އިންޑިއާ ހައިކޮމިޝަމް\nތިލަމާލެ ބްރިޖްވެސް ހަގީގަތަކަށް ވުމުގެ މަގުމަތީގައި\nމި ސަރުކާރުން ހިންގާ އެންމެ ބޮޑު މަޝްރޫއަކީ މާލެ އާއި ވިލިނގިއްޔާއި ގުޅިފަޅު އަދި ތިލަފުށި ގުޅައިލުމުގެ މަޝްރޫއެވެ. ބްރިޖަކުން ގުޅައިލުމަށް ނިންމާފައިވާ މި މަޝްރޫއުގެ މަސައްކަތްތައް މިހާރު ވަނީ ފެށިފައެވެ. ތިލަމާލެ ބުރިޖު މަޝްރޫއުގެ އެއްބަސްވުމުގައި ސޮއިކޮށްފައި ވަނީ މިދިޔަ އޮގަސްޓް މަހުގެ 26 ވަނަ ދުވަހުއެވެ.\nއިންޑިއާ ސަރުކާރުގެ ސަތޭކަ މިލިއަން ޑޮލަރުގެ ހިލޭ އެހީ އަދި 400 މިލިއަން ޑޮލަރުގެ ލައިން އޮފް ކްރެޑިޓްގެ ދަށުން ހިންގާ މި ޕްރޮޖެކްޓަކީ ރާއްޖޭގައި މިހާތަނަށް ކުރިއަށް ގެންދާ އެންމެ ބޮޑު އިންފްރާސްޓްރަކްޗާ ޕްރޮޖެކްޓެވެ. ތިލަމާލެ ބުރިޖަކީ ޖުމުލަ 500 މިލިއަން ޑޮލަރު (7.7 ބިލިއަން ރުފިޔާ)ގެ މަޝްރޫއެކެވެ.\nމި ބްރިޖުން ގުޅީފަޅުގައި ހަދާ ބައިނަލްއަގްވާމީ ބަނދަރާއި ތިލަފުށި އިންޑަސްޓްރިއަލް ޒޯން މާލެއާ ގުޅައިލެވުމުން މި ޕްރޮޖެކްޓް ރާއްޖޭގެ އިގްތިސޯދީ މައި އިންޖީނަށް ވެގެންދާނެއެވެ.\nއިންޑިއާ ހައިކޮމިޝަނުން ދާދި ފަހުން ބުނެފައިވާ ގޮތުގައި މި ޕްރޮޖެކްޓަގެދަށުން 6.7 ކިލޯމީޓަރުގެ ދިގު ބްރިޖާއެކު/ކޯޒްވޭ ލިންކްގެ ދެރަށް ދޭތެރޭ ކަނޑުގައި އަޅާ މައި ބްރިޖްތަކުގައި 140 ކިލޯމީޓަރު ހުންނާނެއެވެ. އަދި ފުންފަޅުތަކުގައި 1.45 ކިލޯމީޓަރަށް މެރިން ވިއަރޑަކްޓް، އަދި މޫދު/ގޮނޑުދޮށުގައި 2.32 ކިލޯމީޓަރު މެރިން ވިއަރޑަކްޓް، އަދި ބިމާ އެއްހަމައެއްގައި 2.96 ކިލޯމީޓަރުގެ މަގު ހިމެނެއެވެ.\nމާލެ އަދި ވިލިނގިލި އާއި ބްރިޖް ގުޅޭ ހިސާބުގައި ޓްރެފިކްލައިޓު ހަރުކުރެވިފައި ހުންނާނެއެވެ. ގުޅީފަޅު އަދި ތިލަފުށި ބްރިޖް ގައި ހުންނާނީ ވައްބުރު ޖަންކްޝަނެވެ. ކޮންމެ ރަށެއްގައި ވެސް ރަށުތެރެއަށް ގުޅާލެވިފައިވާ ބަސް ސްޓޭޝަންސް ހުންނާނެއެވެ. އަދި ސޯލާ ޕެނަލްސް ހަރުކޮށް ބޮކިތައް ސޯލާ ޕަވާއިން ދިއްލޭ ނިޒާމް ހަަމަޖެހޭނެއެވެ. މިއީ ދެ އަހަރު ދުވަހުގެ ތެރޭގައި ނިންމުމަށް މުއްދަތު ކަނޑައަޅައިގެން ކުރިއަށް ގެންދާ މަޝްރޫއެކެވެ.\n"ތިލަމާލެ ކަނެކްޓިވިޓީގެ މަސައްކަތް، މާތް ﷲގެ ވާގިފުޅާއެކު ހުއްޓުމެއްނެތި ހިނގާނެ. ހައިސްޕީޑް ފެރީ ނެޓްވޯކްގެ ހަރުފަތްތައް ދާނީ ގިރާކުރަމުން. އަދި ދަތުރުފަތުރުގެ ވިއުގައިގެ އަގު، ރައްޔިތުންނަށް ލާހިކު ކުރުމަށް ޓަކައި އެކަށީގެންވާ ސަބްސިޑީ، ސަރުކާރުން ދެމުންދާނެ. ލަފާފުރުމުގެ ދަތިކަން ހައްލުކުރުމަށް، 100 އަށްވުރެ ގިނަ ބަނދަރުގެ މަސައްކަތް، އެކި މަރުހަލާގައި ހިނގާނެ. އަދި އިއަދަކުރަނިވި ހަކަތައާއެކުއެކީ، ކަރަންޓުގެ އިތުބާރު ބޮޑުކުރުމުގެ މަސައްކަތް ބާރަށް، ކުރިއަށް އެބަދޭ. މާތް ﷲގެ ވާގިފުޅާއެކު، ރައްޔިތުންނަށް އެންމެ ބޭނުންޖެހިފައިވާ ތަރައްގީގެ ކަންކަން، ހުއްޓުމެއްނެތި، މި ސަރުކާރުން ކުރިއަށް ގެންދާނެ." ރައީސް ސޯލިހު ވިދާޅުވެފައިވެއެވެ.\nމީގެ އިތުރުންވެސް ބޯހިޔާވަހި ކަމުގެ މަސައްކަތްތަކާއި ކުޅިވަރުގެ ދާއިރާ ކުރިއެރުވުމަށް ރާއްޖޭގެ އެކި ކަންކޮޅުތަކުގައި ކުރިއަށް ގެންދާ މަޝްރޫއުތައް ފާހަގަކޮށްލަން ޖެހެއެވެ. މި ސަރުކާރުން ވައުދުވެފައިވާ ގޮތަށް މުޅި ރާއްޖޭގެ ހުރިހާ ރަށެއްގައި އަންނަނި އުމްރާނީ ތަރައްގީގެ އެތަކެއް މަޝްރޫއުތަކެއް ހިންގަމުންނެވެ. މަޝްރޫއުގެ ނަމްބަރުތަކުން އެކަން އެދަނީ ސާބިތުކޮށްދެމުންނެވެ.\nގުޅޭ ޓެގު މަގުމަތީގެ ރައްކާތެރިކަން ފެނާއި ނަރުދަމާ ބަނދަރު ހެދުން ތިލަމާލެ ބުރިޖު ތަރައްގީގެ މަޝްރޫއުތައް


Van de Beek bidah Ajax ehbas vehjje\nވެންޑެބީކް ބިޑަށް އަޔެކްސް އެއްބަސް\nމިޑްފީލްޑް ޑޮނީ ވެންޑެ ބީކްގެ ޓްރާންސްފާއަށް މެންޗެސްޓާ ޔުނައިޓެޑުން ހުށަހެޅި ބިޑަށް އަޔެކްސްއިން އެއްބަސް ވެއްޖެ އެވެ.\nވެންޑެބީކްގެ ޓްރާންސްފާއަށް އަޔެކްސް އަށް 40 މިލިއަން ޔޫރޯ ދިނުމަށް ޔުނައިޓެޑުން ވަނީ އެއްބަސް ވެފަ އެވެ. މި ހަފުތާގައި އޭނާ އާއެކު ޔުނައިޓެޑުން ސޮއި ކުރާނެ އެވެ. ދަ ގާޑިއަން ނޫހުން ބުނީ ޔުނައިޓެޑާއެކު 2025 ވަނަ އަހަރުގެ ނިޔަލަށް ވެންޑެބީކް ސޮއި ކުރަން ހަމަޖެހިފައިވާ ކަމަށެވެ.\nޔޫރަޕްގެ ބޮޑެތި ކުލަބުތަކުން ވެންޑެބީކާ މެދު ޝައުގުވެރިކަން ގެންގުޅެ އެވެ. އެގޮތުން ރެއާލް މެޑްރިޑާއި ބާސެލޯނާއިން އެކަމަށް ޝައުގުވެރިކަން ފާޅު ކުރި އެވެ. މިދިޔަ އަހަރު މެޑްރިޑަށް ބަދަލުވުމާ ވަރަށް ކައިރިއަށް ވެސް ދިޔަ އެވެ. ބާސެލޯނާގެ ކޯޗް ކަމާ ހަވާލުވި ހޮލެންޑްގެ ގައުމީ ޓީމުގެ ކުރީގެ ކޯޗް ރޮނަލްޑް ކޫމަންގެ ޝައުގުވެރިކަން ވެންޑެބީކަށް އެބައޮތެވެ.\nއަޔެކްސްގެ ޓީމަށް ކުޅުނު 175 މެޗުގައި ވެންޑެބީކް ވަނީ 41 ގޯލް ޖާހަފަ އެވެ. ޗެމްޕިއަންސް ލީގްގެ 2018-19 ސީޒަންގެ ސެމީފައިނަލަށް އަޔެކްސް ގެންގޮސް ދިނުމަށް ވެންޑެބީކް ވަނީ މުހިންމު ދައުރެއް އަދާ ކޮށްފަ އެވެ. އަޔެކްސް އާއި ޔުނައިޓެޑާ ދެމެދު ރަނގަޅު ގުޅުމެއް އެބައޮތެވެ. އަޔެކްސްގެ ސީއީއޯ އަކީ ގިނަ ދުވަސްތަކެއް ވަންދެން ޔުނައިޓެޑަށް ކުޅުނު ކީޕަރު އެޑްވެން ވެންޑަސާ އެވެ.


Raajjey Gai Guraeh Quran Kiyavaa Manzaraai Adu - Vaguthu\nރާއްޖޭގައި ގުރައެއް ޤުރުއާން ކިޔަވާ މަންޒަރާއި އަޑު!\n2 މަސް ކުރިން ( ޖުލައި 24, 2021 )\nހިޝްމާ އޮޅުކޮށްގެން ގެންގުޅޭ ރިއޯ\nއެފްރިކަން ގްރޭ އަކީ އަބަދު ވެސް އެތަކެތި ގެންގުޅޭ މީހުން ނުވަތަ އާއްމުންގެ މީހަކު ވާހަކައެއް ދައްކައިފިނަމަ، ފަހަތުން ކޮޕީކޮށް އެގޮތަށް ވާހަކަ ދައްކާ ގުރައެކެވެ. އެއީ ގިނަ ބަޔަކު ތަޖުރިބާ ވެސް ކޮށްފައިވާ ކަމެއްކަން ހަމަ ޔަގީނެވެ. އެހެން ނަމަވެސް އެކަހަލަ ގުރައެއް ޤުރުއާން ކިޔަވާ މަންޒަރާއި އަޑު އިވިފައިވާ މީހުން މަދުވާނެ ކަން ވެސް ހަމަ ޔަގީނެވެ.\nމިއީ އައްޑޫސިޓީ ފޭދޫގެ އަންހެން ކުއްޖަކު އޮޅުކޮށްގެން ގެންގުޅޭ އެފްރިކަން ގްރޭއެއް ޤުރުއާން ކިޔާވާ މަންޒަރާއި އަޑުގެ ވާހަކައެވެ.\nމަރިޔަމް ހިޝްމާ އޮޅުކޮށްގެން ގެންގުޅޭ "ރިއޯ" ޤުރުއާން ކިޔަވާ މަންޒަރު ފެންނަ ވީޑިއޯއެއް އޭނާ މި ވަނީ ޓިކްޓޮކަށް ލާފައެވެ. އެ ވީޑިއޯއިން ފެނިގެން ދަނީ އެ ގުރާ ހަމަޖެހިލައިގެން އިނދެ ސޫރަތުލް އިޙްލާސް ކިޔާވާ މަންޒަރުވެ.\nRio Reciting surat Al-Ikhlas. ♥ #babygirl#mylove#perlife#loveyou#cute#afiricangrey#grey#baby\nވީޑިއޯ ގިނަ ބައެއްގެ ސަމާލުކަމަށް އައިސްފައިވާއިރު، 32،000 އަށްވުރެ ގިނަ މީހުން ވަނީ އެ ވީޑިއޯ ބަލާފައެވެ. އަދި އެވީޑިއޯގެ ސަބަބުން ގިނަ ބަޔަކަށް ވަނީ ހައިރާން ކަމެއް ގެނުވާފައެވެ.\nރާއްޖޭގައި އެކި ވައްތަރުގެ ގުރައި ގެންގުޅޭ މީހުންގެ އަދަދު އިތުރުވަމުން އަންނައިރު، އެ ގުރާތައް ގެންގުޅޭ މީހުން އަންނަނީ އެގުރާތަކަށް ވާހަކަ ދައްކަން ދަސްކޮށްދެމުންނެވެ. އެހެން ނަމަވެސް މިއީ ކޮންމެ ކޮންމެ ގުރައަކަށް ކުރެވޭނެ ކަމެއް ނޫން ކަން ސައިންސްވެރިން ވެސް މީގެ ކުރިން ވަނީ ބުނެފައެވެ.\nދިވެއްސަކު ލޯބިވެރިޔާ ރުޅިވުމުން އެކަން ފާހަގަކޮށްފި\nދިވެހި ފިިރިހެނަކު އިންނަން ދިރިއުޅުމާއި މެދު ސީރިއަސްކޮށް ވިސްނާ އަންހެނަކު ހޯދަނީ\nޖާބިރުގެ ފޮޓޯއަށް އެތައް ބައެއްގެ މަލާމާތާއި ފުރައްސާރަ!


SunOnline: Rajjein Fitch ge B+ rating dhamahattaifi\nރާއްޖެއިން ފިޗްގެ ބީ ޕްލަސް ރޭޓިން ދަމަހައްޓައިފި\nޖަޒްލާން މުހައްމަދު 16 May 2018, 00:21\nދުނިޔޭގެ މަޝްހޫރު ކްރެޑިޓް ކުންފުނި، "ފިޗް ރޭޓިންގްސް"އިން މިދިޔަ އަހަރު ދިވެހިރާއްޖެއަށް ދިން ބީ ޕްލަސްގެ ރޭޓިން ރާއްޖެއިން ދަމަހައްޓައިފިއެވެ.\nބީ ޕްލަސް ރޭޓިން ދައްކައިދެނީ މާލީ ގޮތުން ހާސިލުކުރަން ޖެހޭ ކަންކަން ހާސިލުވެފައިވާ ކަމާއި މާލީ ގޮތުން ރައްކާތެރިކަން ލިބިފައިވާ ކަމެވެ. އެހެން ނަމަވެސް ވިޔަފާރީގެ މާހައުލުގައި ކޮންމެވެސް ވަރެއްގެ ރިސްކެއް އޮތްކަން ވެސް ދައްކައިދެއެވެ.\nފިޗްއިން އިއްޔެ ނެރުނު ބަޔާނެއްގައި ބުނި ގޮތުގައި، ރާއްޖެއަށް ދީފައިވަނީ ބީ ޕްލަސް ރޭޓިންއެވެ. މި ރޭޓިން ދީފައިވަނީ ދިގު މުއްދަތެއްގައި ދިވެހި ފައިސާ އަދި ބޭރުގެ ފައިސާގެ އިޝުއާ ޑީފޯލްޓް ރޭޓިންއަށް ބަލައިފައެވެ.\nފިޗްއިން ފާހަގަކޮށްފައިވާ ގޮތުގައި، ރާއްޖެއަށް ބީ ޕްލަސް ރޭޓިން ދިނީ ރާއްޖޭގެ ޖީޑީޕީ ކުރިއަރަމުން ދިއުމުގެ އިތުރުން، ރާއްޖޭގެ ފަތުރުވެރިކަމުގެ ދާއިރާގެ ސަބަބުން ސަރުކާރުގެ އާމްދަނީ އިތުރުވާތީއެވެ.\nރާއްޖެއިން އެންމެ ސިނާއަތަކަށް މާ ބޮޑަށް ބަރޯސާވެފައި އޮތުމަކީ ނުރައްކާތެރި ކަމެއްކަން ފިޗްއިން ވަނީ ފާހަގަކޮށްފައެވެ. އަދި ދައުލަތުގެ ދަރަނި އިތުރުވެފައިވާކަން ވެސް ފިޗްއިން ވަނީ ފާހަގަކޮށްފައެވެ. އެކަންކަން ސަރުކާރުންވެސް ފާހަގަކޮށް އެކަމާ ގުޅޭގޮތުން އަޅަންޖެހޭ ފިޔަވަޅުތައް އަޅަމުންދާ ކަމަށް ފިނޭންސް މިނިސްޓްރީން ވަނީ ބުނެފައެވެ.\nއެކަމާ ގުޅޭގޮތުން ފިނޭންސް މިނިސްޓްރީން ބުނީ، ފިޗްއިން ދިވެހިރާއްޖެއަށް ދީފައިވާ ސޮވެރިން ރޭޓިން ދެމެހެއްޓުމަށް ނިންމި ނިންމުމަކީ ސަރުކާރުގެ އިގްތިޞާދީ އެޖެންޑާއަށް ލިބިގެންދިޔަ ކާމިޔާބީއެއް ކަމަށެވެ. އަދި އެކަމުން ދައްކައިދެނީ ސަރުކާރުގެ ސިޔާސަތުތަކަކީ ވިޔަފާރީއަށް މަގުފަހިކޮށްދީ، އިގްތިޟާދީ ފުރުސަތުތަކަށް ހުރި ދޮރުތައް ހުޅުވާލައިދޭ ސިޔާސަތުތަކެއް ކަމަށްވެސް ފިނޭންސް މިނިސްޓްރީން ބުންޏެވެ.\nފިނޭންސް މިނިސްޓްރީން ބުނީ، ގައުމެއްގެ ސޮވެރިން ކްރެޑިޓް ރޭޓިންއަކީ އެ ގައުމެއްގައި ހަރަކާތްތެރިވާ ހުރިހާ ވިޔަފާރީތަކާއި މާލީ ހަރަކާތްތައް އެއަށް ބިނާކޮށް އަޅާ ކިޔޭ އެއްޗެއް ކަމަށެވެ. އެހެންކަމުން ރޭޓިން ދަމަހައްޓައި ރަނގަޅު ކުރުމަކީ ސަރުކާރުގެ އިތުރުން ހުރިހާ ވިޔާފާރީތަކަށާއި ވަކިވަކި ފަރުދުންނަށް އޭގެ ޒިންމާ އުފުލަންޖޭހޭ ކަމެއް ކަމަށްވެސް މިނިސްޓްރީން ބުންޏެވެ.\nރާއްޖެއިން ފިޗްގެ ބީ ޕްލަސްގެ ރޭޓިން ދަމަހައްޓާފައިވަނީ، ސިޔާސީ ގޮތުން ރާއްޖެ ހަލަބޮލިވެ، ރާއްޖޭގެ އިގްތިޞާދަށް ނޭދެވޭ އަސަރުތަކެއް ކުރަމުންދާކަމުގެ ވާހަކަތަކެއް ދެކެވޭ ދުވަސްވަރެއްގައެވެ.


Nawaz Sharif ge Pasport aakosheh nudheyne\nނަވާޒް ޝަރީފް: ޕާކިސްތާން ބޮޑުވަޒީރުކަން ތިން ފަހަރަކު ކުރެއްވި\nސިއްހީ ލާހަތާ ގުޅުވައި ނޮވެމްބަރު 2019 ގައި އިނގިރޭސިވިލާތަށް ވަޑައިގެންނެވި ފަހުން ނަވާޒް ޝަރީފް އުޅުއްވަނީ އެ ގައުމުގަ އެވެ. ޕާކިސްތާން ސަރުކާރުން ބުނީ އެމަނިކުފާނުގެ ޕާސްޕޯޓް މުއްދަތު ހަމަވި ނަމަވެސް އާ ނުކޮށްދޭނެ ކަމަށެވެ.\nނަވާޒް ޝަރީފްގެ ޕާސްޕޯޓާއި ގުޅުންހުރި ޑޮކިއުމަންޓްތައް މުއްދަތު ހަމަވާ ގޮތަށް އޮތީ އަންގާރަ ދުވަހުރޭ ކަމަށް އެނގިފައިވެ އެވެ. އެހެން ނަމަވެސް، ޕާކިސްތާން އިންޓީރިއާ މިިނިސްޓަރު، ޝެއިހް ރާޝިދު މުހައްމަދު ވިދާޅުވީ ލިޔުންތައް އާ ކޮށްދޭން ބޭނުން ނުވަނީ އިނގިރޭސިވިލާތުން އެމަނިކުފާނު ގެނައުމަށް މަގުފަހި ކުރުމަށް ކަމަށެވެ.\n"ލިޔުންތަކުގެ މުއްދަތު ހަމަވުމަށް ފަހު ޕާކިސްތާން ޕާސްޕޯޓެއްގައި އެމަނިކުފާނަށް ދަތުރެއް ނުކުރެއްވޭނެ." ރާޝިދު ވިދާލުވި އެވެ. "ބުދަ ދުވަހުން ފެށިގެން އެމަނިކުފާނަށް އިޚްތިޔާރު އޮންނާނީ އެންމެ ކަމަކަށް. އެއީ އެނބުރި ގައުމަށް ވަޑައިގަތުން" ރާޝިދު ވިދާޅުވީ ލިޔުންތައް އަލުން ހަދައިދެވެން ނެތީ އޭނާއަށް ދަތުރުކުރުން މަނާކޮށްފައި ވާތީ ކަމަށެވެ.\nނަވާޒް ޝަރީފް އިނގިރޭސިވިލާތުން ގެނައުމަކީ ޕާކިސްތާނަށް ކުރެވޭ ވަރުގެ ކަމެއް ނޫން ކަމަށް ބުނެވެ އެވެ. އެއީ އިނގިރޭސިވިލާތާއެކު ކުށްވެރިން އަދި ސިޔާސީ ހިމާޔަތް ހޯދައިގެން އުޅޭ މީހުން ބަދަލު ކުރުމާ ގުޅޭ އެއްވެސް ބާވަތެއްގެ އެއްބަސްވުމެއް ޕާކިސްތާންގެ ނޯންނާތީ އެވެ.\nގާނޫނީ މީހުން ބުނާ ގޮތުގައި ޕާސްޕޯޓް މުއްދަތު ހަމަވި ނަމަވެސް ނަވާޒް ޝަރީފަށް ޔޫކޭއިން ބޭރުވެ އެހެން ގައުމުތަކަށް ދަތުރު ކުރެއްވޭނެ އެވެ. އިނގިރޭސިވިލާތުން އެފަދަ ލުޔެއް ދީފި ނަމަ އަދި އެއީ މާ ފަސޭހަ ގޮތަކަށް ވާނެ ކަމަށް ވެސް އެމީހުން ބުނެ އެވެ.\nރިޕޯޓްތައް ބުނާ ގޮތުން ޕާސްޕޯޓް އާ ކުރުމަށްޓަކައި އިނގިރޭސި އިދާރާތަކާ އެކު ނަވާޒް ޝަރީފް ވަނީ މަޝްވަރާކުރައްވާފަ އެވެ.\nނަވާޒް ޝަރީފް 71، ވަނީ ޕާކިސްތާންގެ ބޮޑުވަޒީރުކަން ތިން ފަހަރަކު ކުރައްވާފަ އެވެ. އެއީ 1990 އިން 1992 އަށް، އަދި 1997 އިން 1999އަށާއި 2013 އިން 2017 އަށެވެ.\nނަވާޒް ޝަރީފް ވެރިކަމުން ދުރުކުރީ ސްޕްރީމް ކޯޓުންނެވެ. އެއީ ޕެނަމާ ޕޭޕާސްއާ ގުޅުންހުރި މުއާމަލާތްތަކެއްގެ ސަބަބުންނެވެ.\nއިނގިރޭސިވިލާތް ޕާކިސްތާން ނަވާޒު ޝަރީފު\nނަވާޒު ޝަރީފާއި ޒަރުދާރީގެ މައްޗައް ދައުވާކޮށްފި\nރާނީއާ ބައިޑަން ބައްދަލު ކުރައްވާނީ 13 ގައި\nޕްރިންސް ފިލިޕްގެ ޖަނާޒާ، ޝާހީ އިއްޒަތުގައި


Zuvaan teamun Philippines ge Stallion hifahahtaifi\nޒުވާން ޓީމުން ފިލިޕީންސްގެ ސްޓޭލިއަން ހިފަހައްޓައިފި\nމެޗަށް ނެރުނު ރާއްޖޭގެ ޓީމުގެ ފުރަތަމަ 11 ---\nފިލިޕީންސްގެ ފުރަތަމަ ޑިވިޝަންގެ ކުލަބު ސްޓޭލިއަން ލެގޫނާ އެފްސީ އާ ދެކޮޅަށް ކުޅުނު މެޗު 1-1 އެއްވަރުކޮށް ރާއްޖެއިން އެ ޓީމު ހިފަހައްޓައިފި އެވެ.\nއޭޝިއާގެ 23 އަހަރުން ދަށުގެ ޗެމްޕިއަންޝިޕްގެ ކޮލިފައިންނަށް ތައްޔާރުވުމަށް، ފިލިޕީންސްގައި ކޭމްޕް ކޮށްފައިވާ، ޒުވާން ޓީމުން މިއަދު ކުޅުނު މެޗުގައި ފުރަތަމަ ލީޑް ނެގީ، ރާއްޖޭގެ ޓީމުންނެވެ.\nމެޗުގެ 25 ވަނަ މިނެޓްގައި، ރާއްޖެއަށް ލީޑް ނަގައިދިނީ، ގްރީން ސްޓްރީޓްގެ ޒުވާން އެޓޭކިންގަ މިޑްފީލްޑަރު އަބްދުﷲ ޔާމީން އެވެ. މެޗުގައި ރާއްޖޭގެ ކެޕްޓަން ކުރީ ޓީސީގެ ޑިފެންޑަރު އަބްދުﷲ އައްޒާމް 'އެޑޫ' އެވެ.\nމިދިޔަ ސީޒަންގައި، ފިލިޕީންސްގެ ޕްރިމިއާ ލީގްގެ ހަތަރު ވަނައިގައި ނިންމާލި ސްޓޭލިއަން އިން މެޗު ފެށީ އާދައިގެ ގޮތަކަށެވެ. އެ ޓީމުން ރާއްޖޭގެ ޓީމު އަންޑަސްއެޓިމޭޓް ކޮށްގެން ކުޅުމުން އޭގެ ފައިދާ ޒުވާން ޓީމުން ނެގި އެވެ.\n"ދިވެހި ޓީމުގެ ކުޅުން ވަރަށް ރަނގަޅު، މެޗުގައި ކުޅެލި ގޮތުން މެޗު ފަށިގެން ފަސް މިނެޓެއް ހާއިރު ވީތަނުން އެ ޓީމުން ކުޅުންތެރިން ބަދަލު ކުރަން ފަށައި،" ދަނޑުގައި ހުރެ ވާހަކަ ދައްކަމުން ގައުމީ ޓީމުގެ މެނޭޖަރު މުހައްމަދު އީސާ 'މޯ' ބުންޏެވެ. "ދިވެހި ކުޅުންތެރިން ވަރަށް ރަނގަޅަށް ކުޅުނު ސްޕީޑް ބޭޏުންކޮށްގެން ރާއްޖޭގެ ޓީމުން ކުޅުނީ، ވަރަށް މޮޅަށް ކުޅުނު."\nސްޓޭލިއަން ޓީމުން ނަތީޖާ ހަމަހަމަ ކުރީ، މެޗު ނިމެން 20 މިނެޓަށް ވެފައި ވަނިކޮށެވެ. އޭރު ރާއްޖެއިން ވެސް ވަނީ އިތުރު ކުޅުންތެރިންނަށް ފުރުސަތު ދިނުމުގެ ގޮތުން ގިނަ ބަދަލުތަކެއް ގެނެސްފަ އެވެ.\nމޯ، ބުނީ ރާއްޖޭގެ ޓީމަށް ވުރެ، އެ ޓީމުގެ ކުޅުންތެރިންގެ ފިޒިކަލީވެސް ވަރުގަދަ ކަމަށެވެ. ފިލިޕީންސްގެ ސީނިއާ ކުލަބަކާ ދެކޮޅަށް ދިވެހި ކުޅުންތެރިން މޮޅު ކުޅުމެއް ދެއްކި ކަމަށެވެ. މެޗުގައި ރާއްޖޭގެ ޓީމު ލިޑް ކުރީ އެސިސްޓެންޓް ކޯޗް އަހްމަދު ޝާކިރު 'ޝާކިއްޓޭ' އެވެ.\n"މުޅި ކޯޗުން ޓީމުގެ މަސައްކަތް، އެހެންނަމަވެސް ބޮޑު ބައި ލިޑް ކުރީ ޝާކިއްޓޭ." މޯ ބުންޏެވެ.\nމެޗަށް ނެރުނު ރާއްޖޭގެ ޓީމު ފުރަތަމަ އެގާރަ\nހުސައިން ޝަރީފް (ގކ) ، ޝައިފްﷲ އިބްރާހިމް ، މުހައްމަދު ސާދު ނާސިރު ، އައްޒާމް އަބްދުﷲ 'އެޑޫ' (ކ)، އަލީ ޝަމާލް އަބްދުﷲ ، އިބްރާހިމް އައިސަމް ، އިބްރާހިމް އަތީގް ހަސަން ، ހައިޝަމް ހަސަން ، ހަސަން ރާއިފް އަހްމަދު 'ހަންނަ' ، މުހައްމަދު ޖައިލަމް ، އަބްދުﷲ ޔާމީން


Gehlunu2Kudhin Ge Aailaa Ah Raees Hihvaru Dhehvaifi - Vaguthu\nގެއްލުނު ދެކުދިންގެ އާއިލާ އަށް ރައީސް ހިތްވަރުދެއްވައިފި\nއައްޑޫގައި ދެކުދިން ގެއްލުުނު ސަރަހައްދު - ވަގުތު އިމޭޖަސް\nމިދިޔަ ހޮނިހިރު ދުވަހު އައްޑޫ ސިޓީ ހިތަދޫ އިން މޫދަށް އެރި އުޅެނިކޮށް ގެއްލުނު ދެކުދިންގެ އާއިލާ އަށް ރައީސުލްޖުމްހޫރިއްޔާގެ މަންދޫބެއްގެ ގޮތުން ޑިފެންސް މިނިސްޓަރު އާދަމް ޝަރީފް އުމަރު ފޯނުން ގުޅުއްވައި ހިތްވަރުދެއްވައިފިއެވެ.\nރައީސްގެ މަންދޫބެއްގެ ގޮތުން ޑިފެންސް މިނިސްޓަރު ދެއާއިލާ އަށް ވަކިވަކިން ކުރެއްވެވި ފޯންކޯލްގައި ދެކުދިން ހޯދުމަށް ސިފައިންނާއި ފުލުހުން ކުރަމުން ގެންދާ މަސައްކަތުގެ މައުލޫމާތު ވެސް ދެއްވެވިއެވެ. އަދި ދެކުދިން ހޯދުމަށް ސަރުކާރުގެ ހުރިހާ ވަސީލަތެއް ބޭނުންކުރާނެ ކަމުގެ ޔަގީން ރައީސްގެ ފަރާތްޕުޅުން ދެއާއިލާ އަށް ވެސް ވަނީ އަރުވާފައެވެ.\nގެއްލިގެން ހޯދަނީ ހިތަދޫ ޓޮޕާޒް މަޔާމީން އަލީ، އާއި އެ ރަށު ޗަނބޭލީގޭ އަލީ ފަހުމީ، އެވެ.\nމިދިޔަ ހޮނިހިރު ދުވަހު ގެއްލުނު ދެކުދިން ހޯދުމަށް ސިފައިންނާއި ފުލުހުންނާއި އާންމު ރައްޔިތުން ދަނީ ހުއްޓުމެއް ނެތި މަސައްކަތް ކުރަމުންނެވެ. ދެކުދިންގެ ހޯދުމުގެ މަސައްކަތް ވައިގެ މަގުންނާއި ކަނޑުގެ މަގުން ކުރަމުން ދާއިރު ޑައިވަރުންނާއި ރޮބޮޓެއް ބޭނުން ކޮށްގެން ކަނޑުގެ އަޑި ބެލުމުގެ މަސައްކަތް ވެސް ކުރިއަށް އެބަދެއެވެ.\nއެމްއެންޑީއެފް އިން އިއްޔެ ވެސް ވިދާޅުވީ ދެކުދިން ހޯދުމަށް ކުރާ މަސައްކަތް އުއްމީދާއި އެކު އަދި ވެސް ކުރިއަށްދާ ކަމަށެވެ.


BREAKING: Harukashi Fikuru Ge5Meehun Dhookolli Amuru High Court Gai Isthiunaaf Kuranee - Vaguthu\nއައްޑޫ ސިޓީގައި ފުލުހުން ހިންގި އޮޕަރޭޝަންގައި ހައްޔަރު ކުރި ހަރުކަށި ފިކުރުގެ މީހުންގެ ތެރެއިން ފަސް މީހަކު ދޫކޮށްލަން ކްރިމިނަލް ކޯޓުން ކުރި ހުކުމް ހައި ކޯޓުގައި އިސްތިއުނާފް ކުރަން ނިންމައިފިއެވެ.\nނިރުބަވެރިކަމާ ދެކޮޅަށް ސަލާމަތީ ބާރުތަކުން އައްޑޫ ސިޓީގައި ހިންގި އެ އޮޕަރޭޝަންގައި އަށް މީހަކު ހައްޔަރު ކުރިއެވެ. އޭގެ ތެރެއިން ފަސް މީހެއްގެ ބަންދުގެ މުއްދަތު ހަމަވުމުން އަލުން މުރާޖައާ ކުރަން ކޯޓަށް ހުށަހެޅުމުން ކޯޓުން ނިންމީ ބަންދުގެ މުއްދަތު އިތުރު ނުކޮށް ދޫކޮށްލުމަށެވެ.\nޕްރޮސެކިއުޓާ ޖެނެރަލް ހުސައިން ޝަމީމް މިއަދު "ވަގުތު" އަށް ވިދާޅުވީ، މި މައްސަލަ ހައި ކޯޓުގައި އިސްތިއުނާފް ކުރަން ނިންމާފައިވާ ކަމަށެވެ. އަދި މިއަދުގެ ވަގުތެއްގައި ހައި ކޯޓަށް އެ މައްސަލަ އިސްތިއުނާފް ކުރަން ހުށަހަޅުއްވާނެ ކަމަށް އޭނާ ވިދާޅުވިއެވެ.\n"މިއަދުގެ ވަގުތެއްގައި [އިސްތިއުނާފް ކުރަން] ސަބްމިޓް ކުރާނެ ހައި ކޯޓަށް،" ޝަމީމް ވިދާޅުވިއެވެ.\nނިރުބަވެރި ވިއުގަތަކާ ގުޅުން ހުރި ކަމުގެ ތުހުމަތުތަކުގައި ބަޔަކު ހައްޔަރު ކޮށްފައި ވަނީ، މި މަހުގެ ހަވަނަ ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ބޮމުގެ ހަމަލާއެއް ދީފައި ވަނިކޮށެވެ.\nމި ހަމަލާއާ ގުޅިގެން ހަތަރު މީހަކު ހައްޔަރުކޮށް، ހަރުކަށި ފިކުރާ ގުޅުން ހުރި ކަމަށް ބެލެވޭ އިތުރު ބަޔަކު ރާއްޖޭގެ އެކި ކަންކޮޅުތަކުން ހައްޔަރުކޮށްފައިވެއެވެ. އައްޑޫ ސިޓީން އަށް މީހަކު ވެސް ހައްޔަރު ކޮށްފައި ވަނީ އެ ހަމަލާއަށް ފަހު ފުލުހުން ފެށި އޮޕަރޭޝަންތަކުގެ ތެރެއިންނެވެ.\nފުލުހުން ވިދާޅުވެފައިވަނީ، ހަރުކަށި ފިކުރު ފަތުރާ ފަރާތްތަކާ ގުޅޭ މައުލޫމާތު ފުލުހުންނާއި ހިއްސާ ކުރުމަށް އާންމުންގެ ކިބައިން އަދިވެސް ފުލުހުން އެދޭ ކަމަށެވެ. އެ މައުލޫމާތުތައް ހިއްސާ ކުރާ ފަރާތްތަކުގެ ވަނަވަރު ސިއްރު ކޮށްދޭނެ ކަމުގެ ޔަގީން ކަން ފުލުހުން ވަނީ ދެއްވައިފައެވެ.\nކިހާ ދުވަހެއްގެތެރޭ ތިޔަކަމެއް ވާނެބާވޭ ހިތައްއަރަނީ ، ތިޔަބުނާ މީހުން އަނެއްކާވެސް ކަމެއް ރާވާ ބަޔަކު ހަނާވާ ފަހުންތޯ ،ތިޔަބުނާ އިސްތިއުނާފް މައްސަލަ ކުރިޔައް ގޮސް އެމީހުން ހަތްޔަރު ކުރެވޭނީ.\nމިއޮތީވާ ސަރުކާރެއް ، މަގުމަތީގައި މިގެންގުޅޭ ބޮޑު ކަރީނާ ކާރަކައް ވުރެ މިސަރުކާރު ގެ ހާލަތުގޯސް


ޙަޤީޤީ ޙާދިސާ: އިންނާނެ މީހަކު ނުވާނެކަމަށް ބުނެ ވަރިކޮށް އެއްލައިލި ނަމަވެސް ދެރަނުވާށެވެ! ލައްވަވާ ރަޙްމަތް މާބޮޑުކަން ތަޖުރިބާކުރި އަންހެނެއްގެ ވާހަކަ-\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 17 ސިކުންތު\nއަޅުގަނޑަކީ މިވާހަކަތައް ދައްކަން ބޭނުން މީހެއް ނޫނެވެ. ނަމަވެސް މިއަދުނޫހުން ކުރިއަށް ގެންދާ "ޙަޤީޤީ ޙާދިސާ" ސިލްސިލާގައި ހަމަ މި މައްސަލައިގައި ލިޔެފައި އޮތް ލިޔުމެއް ކިޔާފައި އަޅުގަނޑަށް ކަންކަން ދިމާވިގޮތް ކިޔައިނުދީ ހަމަ ނުހުރެވުނީއެވެ.\nއަޅުގަނޑަކީވެސް ހަމައެފަދަ ފިރިހެނަކާއި ކައިވެނިކުރެވުނު އަންހެނަކީމެވެ. ކައިވެނިކުރީވެސް އުމުރުން 18 އަހަރުފުރުނުތަނާއެވެ. ޒުވާން އަންހެންކުއްޖަކު ދެކެ ލޯބިވެގެން ވަރިކޮށްލީ4ދަރިން ލިބުނުފަހުންނެވެ. ވަރިކޮށް އެއްލައިލީ ދެއަންތބަށް ކައިވެނިކުރަން އެއްބަސްނުވުމުންނެވެ. އަޅުގަނޑު އެއްބަސްނުވީ އަޅުގަނޑަށާއި4ދަރިންނަށް ބޭނުންވާ އަސާސީ ކަންކަން ކޮށްނުދެވޭ މީހަކު ދެވަނަ އަންތބަކާއި ކައިވެނިކޮށްފިނަމަ ދިރިއުޅެންޖެހޭނެ ނިކަމެތި ޙާލަތު އެނގޭތީއެވެ.\nވަރިކޮށްލި ދުވަހު އަޅުގަނޑަށް ނުގޮވާ އެއްޗެއް ނެތެވެ.4ދަރިންގެ އަމާ، ސިފަގެއްލިފައި އިން ހުތުރު އަންހެނަކާ ދެން ކައިވެނިކުރާނެ މީހަކު ނުވާނެ ކަމަށް އެތައް ފަހަރަކު ބުންޏެވެ. ނަމަވެސް އަޅުގަނޑު ވަކީލްކުރީ ﷲ އަށެވެ. ގޮވި އެއްވެސް އެއްޗަކަށް ޖަވާބުވެސް ނުދެމެވެ. "ކަލޭ އަހަރެންނާއި ކައިވެނިއިރު އަހަރެން އިނީ ހަމަ މިސިފައިގައިތޯ އާއި ކަލޭގެ ސިފަ ތިއަހުރީ ވަރަށް ރީތިކޮށްތޯ ސުވާލުކޮށްލަން ވަރަށް ބޭނުންވިއެވެ. ނަމަވެސް އެވާހަކަތައް އަޑުއަހަންތިބި ދަރިންގެ ކުރިމަތީގައި ބަހެއް ބުނަން ބޭނުންނުވީއެވެ.\nވަރިކޮށް އެއްލައިލީމާ ވަރަށް ނިކަމެތި ޙާލުގައި އުޅެންޖެހުނެވެ. މައިންބަފައިންގެ ކިބައިން ވާރުތަވީ ހުރިހާ ގަހަނާތައްވެސް ވިއްކަންޖެހުނެވެ. ނަމަވެސް ސަލާންޖަހަން ނުކުންނަން ނުޖެހެނީސް ކައިވެނިކުރާނެ މީހަކު ލިބުނެވެ. ދަރިން މިއަދު އެތިބީ ބޮޑެތިވެ ރަނގަޅު ވަޒީފާތަކުގައެވެ.\nތަނަވަސްކަން ހުރިނަމަ އަތުގައި ފައިސާ ގިނަވަސްކަން ހުރިނަމަ އަތުގައި ފައިސާތައް ގިނަ އަންހެނަކު އިނދެދާނެއެވެ. އަމިއްލަ އެކައުންޓުގައި އެހާބައިވަރު ނެތްނަމަވެސް ނަމަވެސް ހަމަ ކުރަން ބޭނުންވާ ހުރިހާ ކަމެއް ކުރެވި ފުދިގެން އަޅުގަނޑަށްވުރެ ވަކިން އުފަލުގައި އިނދެވޭ މައަކު ހަމަ މަދުވާނެ ކަމަށް ބުނާކަށް ޖެހިލުމެއް ނުވެއެވެ.\nއިންތިހާއަށް ހުރިހާ ކުދިންވެސް އަޅުގަނޑު ދެކެ ލޯބިވެއެވެ. އެއްވެސް ކަމަކަށް ދަތިވިއަކަ ނުދެއެވެ. ރުފިޔާ ހޯދައިގެން ކުރަންޖެހޭ އެއްވެސް ކަމެއް ނެތްވަރަށް ކަންކަން ފުރިހަމަކޮށްދީފައި އަދި އިތުރުން އަޅުގަނޑު ކުރަން ބޭނުންވާ ކަންކަން ކުރަން ބޭނުންވާވަރަށްވުރެ ގިނައިން4ކުދިންވެސް ރުފިޔާދެއެވެ. އިން ޝާ ﷲ\nއަދި ކީއްހެއްޔެވެ؟ ދަރިންގެ ޙައްޤުގައި އަތުގައިހުރި ގަހަނާކޮޅު އެދުވަހު ވިއްކަލިވާހަކަ ބުނެވިއްޖެއެވެ. އެކަންކުރިކަން އަދިވެސް ކުދިންނަކަށް ނުއެނގޭނެއެވެ. ނަމަވެސް ކުދިން އެކިފަހަރުމަތިން ދީފައި ހުރި ގަހަނާ މާގިނައެވެ. އަދިވެސް ދެނީއެވެ. މަންމަ މުސްކުޅިވެއްޖެއޭ ތިއެއް ދެން ނޭޅޭނެއޭ ބުނާއިރުވެސް ދަރިއަކު ބޭރަށް ގޮސްފައި އަންނަނަމަ ކޮންމެވެސް ގަހަނާއެއް ގެނެސްދެއެވެ.\nމިއަދުނޫހުގެ ކިޔުންތެރިންނަށް ބުނެލަން ބޭނުންވަނީ އަޅުގަނޑަށް ދިމާވިފަދަ ގޮތެއް ދިމާވެފައިވާނަމަ ވަރިކުރިނަމަވެސް ދެއަންތބަށް ކައިވެނިކުރަން އެއްބަސްނުވާށެވެ. ފާފަވެރިއެއް ނުވާނެއެވެ. އަނބިދަރިންނަށް ކާންބޯންދޭން ނުލިބޭ، ބަލިވީމާ ބޭސްފަރުވާކޮށްނުދެވޭ މީހަކަށް ދެއަނތބަށް ކައިވެނިކުރަން ހުއްދަވާކަން އޮތް ފޮތެއް ނިކަން ދައްކައިބަލާށެވެ. ހަމަގައިމުވެސް އަޅުގަނޑު ނުދެކެވެ.\n- ޚަދީޖާ / މިއަދުނޫހުގެ ކިޔުންތެރިއެއް\n"ކަލޭވާނީ މަންމަފަދަ ކުނިކަހާ މީހަކަށް" ކަމަށްބުނި ޓީޗަރުގެ ހިތުގެ އޮޕަރޭޝަނަށް ފައިސާ ނެތިގެން މަރަށް ތެޅިތެޅި އޮއްވާ ހިލޭ ސާބަހަށް އޮޕަރޭޝަންކޮށްދިން ޑޮކްޓަރަކީ ދަރިވަރު!\nޙަޤީޤީ ޙާދިސާ: ގަދަވާނެކަމުގެ އުންމީދު ނެތުމުން ވަރިކޮށްލާފަ ދިއަ މީހާ، ދެން ދުވަހަކުވެސް ނުނުކުންނަ ގޮތަށް ގެއަށް އައިސް ކަރުނައެޅުމުން ކަންކަން ދިމާވިގޮތުގެ ވާހަކަ-\nޙަޤީޤީ ޙާދިސާ: ޙާލުގައި ޖެހުނު ދެމައިންނަށް އެހީތެރިވާން ގެއަށްވެއްދުނީތީ ކައިވެނި ރޫޅި، ކަރުނައަޅަންޖެހުނު އަންހެނަކަށް މާއުފާވެރި ދިރިއުޅުމެއް ލިބުނު ގޮތުގެ ވާހަކަ-\nއަނބިންނަށް ފަރުވާކުޑަކުރާ ފިރިންނަށް ޢިބްރަތްތެރި ފިލާވަޅެއް! އަނބިން ކެތްތެރިވެ ޒުވާބުނުކޮށް ހިނިތުންވެގެން ތިބެނީ ވަރަށް ވޭނުގަ!\nޙަޤީޤީ ޙާދިސާ: މާމައަށް ހެޔޮކޮށްހިތި ދަރިއަކު މާމައާ ދެކޮޅަށް ކައިވެނިކުރުމުން ލިބުނު ދެރައާ ހުވަފެނުގަ މާމަދެއްކި މީހަކާ ކައިވެނިކުރުމުން ލިބުނު ބޮޑު ނިޢްމަތުގެ ވާހަކަ-\n22 ޖެނުއަރީ 2022


vnews - Nadellaa ge fenfashala halaaku vefaivaathee narudhamaage nizaameh beynunvey: Council\nގދ. ނަޑެއްލާގެ ފެންފަށަލަ ހަލާކުވެފައިވާތީ ނަރުދަމާގެ ނިޒާމެއް ބޭނުންވޭ: ކައުންސިލް\nގދ. ނަޑެއްލާގެ ފެންފަށަލަ ހަލާކުވެފައިވާތީ ނަރުދަމާގެ ނިޒާމެއް ރަށުގައި ގާއިމުކޮށްދިނުމަށް ސަރުކާރުތަކުގައި ތަކުރާރުކޮށް އެދިގެންވެސް މިހާތަނަށް ރަށުގައި ނަރުދަމާގެ ނިޒާމެއް ގާއިމުކޮށްދީފައި ނުވާ ކަމަށް ނަޑެއްލާ ކައުންސިލުން ބުނެފި އެވެ.\nވީނިއުސްއަށް މައުލޫމާތު ދެއްވަމުން ނަޑެއްލާ ކައުންސިލްގެ ރައީސް ފައިސަލް ނަޖީބް ވިދާޅުވީ ވަރަށް ކުރިން ފެށިގެންވެސް ރަށްގިރުމުގެ މައްސަލަ ނަޑެއްލާއަށް ކުރިމަތިވެފައިވާ ކަމަށެވެ.\nއެކަމަމުގެ ސަބަބުން ހުޅަނގު މޫސުމުގައި ރަށަށް ރާޅު އަރާ ކަމަށާއި އެގޮތުން 2004 ވަނަ އަހރު ސުނާމީ އަށްފަހު ރަށުގެ ފެންފަށަލަ އަށް ވަރަށް ބޮޑަށް އަސަރުކޮށްފައިވާ ކަމަށްވެސް ފައިސަލް ވިދާޅުވި އެވެ.\nއެގޮތުން ފެނުގެ ކުލަޔަށާއި ވަހަށް ބަދަލުއަންނަކަން ފާހަގަކުރެވޭ ކަަމަށްވެސް ފައިސަލް ވިދާޅުވި އެވެ.\nއޭނާ ވިދާޅުވީ ފުރަތަމަ މައްސަލަ ދިމާވި ހިސާބުން ކައުންސިލްގެ ފަރާތުން ސަރުކާރުގައި މައްސަލަ ހައްލުކޮށްދިނުމަށް އެދިފައިވާނެ ކަމަށެވެ. އަދި 2017 ވަނަ އަހަރު އޭރުގެ ސަރުކާރުން މައްސަލަ ހައްލުކޮށްދެއްވާނެ ކަމަށް ބުނި ކަމުގައިވީ ނަމަވެސް މިހާތަނަށް ހައްލެއް ނުުލިބޭ ކަމަށާއި ބަޖެޓްގައި ވެސް ހިމަނާފައި ނުވާ ކަމަށްވެސް ފައިސަލް ވިދާޅުވި އެވެ.\nއޭނާ އިތުރަށް ވިދާޅުވީ މި އަހަރުގެ ބަޖެޓްގައި ނަޑެއްލާގެ ނަރުދަމާގެ މަޝްރޫއަށް ދެ މިލިއަން ރުފިޔާ ހިމަނާފައިވީ ނަމަވެސް އެވަރުގެ މަޝްރޫއެއް ކުރިއަށް ގެންދިޔުމަށް އެއީ ކުޑަ އަދަދެއް ކަމަށް ގަބޫލުކުރެވޭ ކަމަށެވެ.\nއާބާދީގައި 1126 މީހުން ދިރިއުޅޭ ނަޑެއްލާގައި 155 ގޭބީސީ ހުންނައިރު ފެނުގެ މައްސަލައަށް އަވަސް ހައްލެއް ލިބުން ވަރަށް މުހިންމު ކަމަށް އެރަށު ކައުންސިލުން ވަނީ ބުނެފަ އެވެ.


ދިރާގު ޓީވީގެ ހިދުމަތް ބޭނުންކުރާ ހުރިހާ ކަސްޓަމަރުންނަށް ހާއްސަ ޕްރޮމޯޝަނެއް | Fuvahmulahcity\nދިރާގު ޓީވީގެ ހިދުމަތް ބޭނުންކުރާ ހުރިހާ ކަސްޓަމަރުންނަށް ހާއްސަ ޕްރޮމޯޝަނެއް\n2 އަހަރު ކުރިން October 25, 2017 Mohamed Ninaaz0ޚިޔާލު\nދިރާގު ޓީވީ ބޭނުންކުރާ ހުރިހާ ކަސްޓަމަރުންނަށް ހާއްސަ ޕްރޮމޯޝަނެއް އިއުލާނު ކޮށްފި އެވެ.\nގުރުއަތުން ހޮވޭ ނަސީބުވެރިއަކަށް ފަރާތަކަށް އެލްޖީ 65 އިންޗްގެ k4 ސްމާޓް ޓީވީ އަކާއި ބޯސް ސައުންޑްބާ އެއް ދިނުމަށް ހަމަޖެހިފައިވާ މި ޕްރޮމޯޝަން އިއުލާނު ކޮށްފައިވަނީ އިއްޔެ ހަވީރު ދިރާގު ހެޑް އޮފީހުގައި ބޭއްވި ވަރަށް ހާއްސަ އިވެންޓެއްގައި އެވެ.\nމި ޕްރޮމޯޝަން އިފްތިތާހް ކޮށްދެއްވީ، ދިރާގު ޑިރެކްޓަރ ބިޒްނަސް ޑިވެލޮޕްމެންޓް އަހްމަދު މައުމޫން އާއި ދެކުނު އޭޝިއާ ސަރަހައްދުގެ ސޮނީ ޕިކްޗާރސް ނެޓްވޯކް ގެ ޑިރެކްޓަރ ބިޒްނަސް ޑިވެލޮޕްމެންޓް ސުޝިލް ސިންގް އެވެ.\nއިއްޔެގެ އިވެންޓުގައި ސޮނީ ޕިކްޗާރސް ނެޓްވޯކްސް (އެސްޕީއެން) ގެ ޑިރެކްޓަރ ބިޒްނަސް ޑިވެލޮޕްމެންޓް ސުޝިލް ސިންގް ދިރާގު ޓީވީގައި ބްރޯޑްކާސްޓް ކުރާ ސޮނީގެ ބައެއް ޗެނަލްތަކަށް އަލިއަޅުވާލައި ވާހަކަފުޅު ދެއްކެވިއެވެ. ދިރާގު ޓީވީގައި މިހާރު ސޮނީ އީއެސްޕީއެން އެޗް، ސޮނީ ޓެން ޗެނަލްސް، ސޮނީ އެޗްޑީ، ސެޓް މެކްސް އެޗްޑީ އަދި ސޮނީ ޕިކްސް އެޗްޑީ ލިބިގެންދާނެ ކަމަށް ދިރާގުން ހާމަކުރެ އެވެ.\nދިރާގުން ހާމަކުރާގޮތުގައި ސޮނީ ޕިކްޗާރސް ނެޓްވޯކްސް (އެސްޕީއެން) 11 ޗެނަލެއް ދިރާގުޓީވީން ބެލޭނެއެވެ. މީގެ ތެރޭގައި މަޝްހޫރު ކުޅިވަރު އިވެންތްތައް ކަމަށްވާ ޔުއެފާ ޗެމްޕިއަންސް ލީގާއި ޔޫރަޕްގެ މަޝްހޫރު ގިނަ ފުޓުބޯޅަ ލީގްތައް ހިމެނުމުގެ އިތުރުން ހަމައެކަނި ދިރާގު ޓީވީން ބަލާލަން ލިބޭ ސޮނީ ރޮކްސް ހިމެނެއެވެ.\n← ފިލްމު ސީކްރެޓް ސުޕަސްޓާރަށް ހަތަރު ދުވަހުގެ ތެރޭގައި 30 ކަރޯޑު\nހާސްވާނެ ކަމެއް ނެތް ! އެޕަލުން ބުނަނީ ނޮވެމްބަރު ތިނަކުން ފެށިގެން އައިފޯނު އެކްސް ގަންނަން ލިބޭނެ ކަމަށް ! →


Kendhikulhudhoo Camp in Vidhaali Keeper Eh Maziya Ah Soe Koffi - Vaguthu\nމާޒިޔާއަށް ގުޅުނު ކީޕަރު އެ ކުލަބުގެ ޖާރޒީ ހިފަހައްޓާލައިން\nކުރިޔަށްއޮތް ފުޓުބޯޅަ ސީޒަނަށް ތައްޔާރުވާ އެންމެފަހުގެ ލީގު ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނަށް ނ.ކެނދިކުޅުދޫގެ ކީޕަރެއް ސޮއިކޮށްފިއެވެ.\nމިއީ ނ.ކެނދިކުޅުދޫއަށް މާޒިޔާ މިހާރު ކުރަމުންދާ ކޭމްޕުގެ ތެރެއިން އެ ރަށުގެ ޓީމާއި ދެކޮޅަށް ކުޅުނު އެކުވެރިކަމުގެ ދެ މެޗުން ފާހަގަކޮށްލެވުނު ކީޕަރެއް ކަމަށް މާޒިޔާއިން މައުލޫމާތުދެއެވެ. އެ ކީޕަރަކީ އުމުރުން 19 އަހަރުގެ އިސްމާއިލް ރާއިފްގެ (ރާއްޕެ) އެވެ.\nމާޒިޔާއިން ރާއްޕެގެ ސޮއި ހޯދިއިރު އޭނާ އެ ކުލަބަށް ސޮއިކުރީ މާޒިޔާއާއި ދެކޮޅަށް ކުޅުނު ދެ މެޗުގައި ކެނދިކުޅުދޫ ޓީމުގައި އޭނާ ދެއްކި މޮޅު ކުޅުން މާޒިޔާގެ ކޯޗިން ސްޓާފުންނަށް ފާހަގަކުރެވުމުނުް ކަމަށް އެ ކުލަބުން މައުލޫމާތުދެއެވެ.\nމި ޓްރެއިނިން ކޭމްޕު މާޒިޔާއިން ފަށާފައިވަނީ މިދިޔަ މަހުގެ 23 ވަނަ ދުވަހުގައެވެ. އަދި ކޭމްޕު ނިންމާލުމަށްފަހު މިއަދުގެ ވަގުތެއްގައި އެ ޓީމު މާލެ އަންނާނެއެވެ.\nމާޒިޔާއާއި ކެނދިކުޅުދޫ ކުޅުނު މެޗުގެ ތެރެއިން ކެނދިކުޅުދޫގެ ކެޕްޓަން އަދި ކީޕަރު\nމާޒިޔާއިން މައުލޫމާތުދޭ ގޮތުގައި ރާއްޕެއާއި އެކު ސޮއިކުރީ ދިގު މުއްދަތެއްގެ އެއްބަސްވުމެކެވެ. އެ ކުލަބުން ބުނީ މާޒިޔާއާއެކު އޭނާ ފުރަތަމަ ފަރިތަކުރުންތަކުގައި ވެސް ހުނަރު ފާހަގަވި ކަމަށާއި ރަނގަޅު ތަމްރީނާއި ކޯޗުންގެ އިރުޝާދާއި އެކު އެންމެ މަތީ ފަންތީގައި ގުނާލެވޭނެ ކުޅުންތެރިއަކަށް އޭނާ ވެގެންދާނެކަމުގެ ޔަގީންކަން އޮތް ކަމަށެވެ.\nކުރިޔަށްއޮތް ސީޒަނަށް ތައްޔާރުވުމުގެ ގޮތުން މާޒިޔާއާއި އަލަށް ގުޅުނު ކުޅުންތެރިންނާއެކު ވަނީ މި ކޭމްޕުގައި އެކުވެރިކަމުގެ މެޗުތަކެއް ކުޅެފައެވެ.\nއޭއެފްސީ ކަޕް: މާޒިޔާ ބަލިކޮށް، މޯހަން ބަގާން ސެމީއަށް\nއޭއެފްސީ ކަޕް: ބަޝުންދަރާއިން ކެރެލާ ބަލިކުރުމުން، މާޒިޔާ ކަޓައިފި\nމޯހަން ބަގާން އަތުން ރަނގަޅު ނަތީޖާއެއް ނެރެވޭނެ: މާޒިޔާ ކޯޗު\nޑިސެމްބަރު 4, 2021 12:01\nމަވެސް ގެންދަގަ މާޒިޔާ އަށް